
[image: image6.png]Filtrovat zamestnancov so stavom pracovného pomeru ,,aktivny“(zahfiia hlavny
pracovny pomer, dohody a iné).
Ugel: Vytvorit zakladny stibor zamestnancov, s ktorym sa bude dalej pracovat .

J

Identifikovat zamestnancov s nulovou dochadzkou, alebo bez zaevidovanej dochadzky a)
porovnat ich so zoznamom vyplatenych miezd.

Ugel: Odhalovanie pripadov, kde bola mzda vyplatena bez evidovanej dochadzky (napr. z

ddvodu papierovej evidencie — tieto pripady dalej preverit). )

~

Exportovat &isla bankovych tiétov vietkych zamestnancov a pomocou nastrojov Excelu
(napr. kontingenéna tabulka, COUNTIF) identifikovat duplicitné ucty.
Ugel: Zistit, &i viaceri zamestnanci nemajl zadané rovnaké &islo tétu.

J

Kontrola zmien v zamestnaneckych tdajoch - vytlagit a skontrolovat zaznamy o R
poslednych zmenach (napr. vznik pracovného pomeru, skonéenie pracovného pomeru,
zmeny bankovych uétov alebo iné udaje o pracovnom pomere).
Ugel: 0dhalenie neopravnenych zasahov alebo manipuléciis idajmi. )

Interna namatkova kontrola - nahodne vybrat napriklad 10 zamestnancova skontrolovat?)
- existenciu pracovnej zmluvy,
- evidenciu dochadzky,
- zaznamy o vyplateni mzdy za posledné 2-3 mesiace.

Ugel: Preventivna kontrola s cielom v&asne zachytit mozné podvody alebo nezrovnatosti.)

Návrh uznesenia
Mestské zastupiteľstvo mesta Trnava po prerokovaní:

1. Berie na vedomie
Informatívnu správu o výsledkoch ukončených a stave rozpracovaných kontrol od 11.6.2025 do 2.9.2025.
Dôvodová správa

V súlade s § 18f  ods. 1 písm. d) zákona SNR č. 369/1990 Zb. o obecnom zriadení v znení neskorších predpisov predkladám Mestskému zastupiteľstvu mesta Trnava informatívnu správu o výsledkoch ukončených a stave rozpracovaných kontrol od 11.6.2025 do 2.9.2025.
Plán kontrolnej činnosti útvaru hlavného kontrolóra na obdobie od 1.1.2025 do 30.6.2025 bol schválený uznesením č. 618/2024 na 13. riadnom zasadnutí Mestského zastupiteľstva mesta Trnava konanom dňa 10.12.2024 a plán kontrolnej činnosti útvaru hlavného kontrolóra na obdobie od 1.7.2025 do 31.12.2025 bol schválený uznesením č. 768/2025 na 16. riadnom zasadnutí Mestského zastupiteľstva mesta Trnava konanom dňa 24.6.2025.
Pri vyhotovení tejto správy vzhľadom na množstvo ako aj rozsah a zložitosť jednotlivých prípadov sú uvedené iba všeobecné a tie najnutnejšie údaje, ktoré charakterizujú kontrolný postup a výsledok kontroly.
Správa je písaná tak, aby bol dodržaný zákon č. 18/2018 Z.z. o ochrane osobných údajov a o zmene a doplnení niektorých zákonov v znení neskorších predpisov, ako aj ustanovenia § 27 zákona o finančnej kontrole a audite a o zmene a doplnení niektorých zákonov v znení neskorších predpisov.

Podľa zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov je kontrola skončená dňom zaslania správy z kontroly. Ak kontrola zistila nedostatky, je najskôr vypracovaný návrh správy z kontroly. V prípade, že povinná osoba nepodá námietky k zisteným nedostatkom, k navrhnutým odporúčaniam na nápravu zistených nedostatkov a na odstránenie príčin ich vzniku, k lehote na predloženie písomného zoznamu prijatých opatrení a k lehote na splnenie prijatých opatrení uvedených v návrhu správy z kontroly, je následne vyhotovená správa z kontroly. V prípade, ak povinná osoba podá námietky, kontrola preverí ich opodstatnenosť, opodstatnené námietky zohľadní v správe a pri neopodstatnených námietkach uvedie zdôvodnenie, ktoré oznámi povinnej osobe v správe. Správa z kontroly je vyhotovená aj v prípade, keď neboli zistené nedostatky.
Jednotlivé správy z kontrol sú v komplexnej forme založené a archivované na Útvare hlavného kontrolóra mesta Trnava.
Informatívna správa o výsledkoch ukončených

a stave rozpracovaných kontrol od 11.6.2025 do 2.9.2025.
Kontrola č. 10/2025

Kontrola nakladania s majetkom a hospodárenia s finančnými prostriedkami v Základnej škole s materskou školou, Ulica Andreja Kubinu 34, Trnava. Cieľom kontroly bolo preveriť hospodárenie rozpočtovej organizácie a posúdiť objektívny stav kontrolovaných skutočností a ich súlad so všeobecne záväznými právnymi predpismi a vnútornými aktmi riadenia v roku 2024. Povinnou osobou bola Základná škola s materskou školou, Ulica Andreja Kubinu 34, Trnava.
Kontrola bola uskutočnená v súlade so zákonom o obecnom zriadení v dňoch od 29.4.2025 do 1.7.2025, s prerušením podľa jednotlivých bodov kontrolného postupu:

1. Rozpočet ZŠ s MŠ, finančné výkazy, hospodárenie ZŠ s MŠ

2. Vedenie účtovníctva, účtovné výkazy, účtovné doklady

3. Vedenie pokladnice a pokladničných operácií

4. Inventarizácia majetku, záväzkov a rozdielu majetku a záväzkov
5. Verejné obstarávanie tovarov, služieb a stavebných prác

6. Výkon základnej finančnej kontroly

7. Prenájom nebytových a bytových priestorov

8. Zverejňovanie uzatvorených zmlúv, objednávok a faktúr.
Počas kontroly boli zistené nasledovné skutočnosti:

Dňa 31.12.2012 bola vydaná zriaďovacia listina, ktorou zriaďovateľ mesto Trnava v zastúpení primátorom mesta zriadil s účinnosťou od 1.1.2013 na základe rozhodnutia Ministerstva školstva, vedy, výskumu a športu Slovenskej republiky číslo 2012-18263/50221:2-923/1 zo dňa 8.11.2012 spojenú školu s právnou subjektivitou: Základnú školu s materskou školou, Andreja Kubinu 34, Trnava (ďalej len „ZŠ s MŠ“) s výchovným a vyučovacím jazykom slovenským. ZŠ s MŠ bola zriadená ako rozpočtová organizácia s právnou subjektivitou na dobu neurčitú. Podľa zriaďovacej listiny organizačnými zložkami ZŠ s MŠ boli základná škola a materská škola a jej súčasťou boli:

· Školský klub detí, Andreja Kubinu 34, Trnava

· Školská jedáleň, Andreja Kubinu 34, Trnava

· Školská jedáleň, Ružindolská 8, Trnava

Z dôvodu spojenia škôl splynutím sa zrušila:

· zriaďovacia listina Materskej školy, Ružindolská 8, Trnava zo dňa 1.4.2002,

· zriaďovacia listina Základnej školy, Ulica Andreja Kubinu 34, Trnava zo dňa 26.4.2010,

· zriaďovacia listina Školskej jedálne, Ružindolská 8, Trnava zo dňa 7.12.2001.

Štatutárnym orgánom školy je riaditeľ ZŠ s MŠ, ktorého vymenúva a odvoláva zriaďovateľ v zastúpení primátorom mesta. Veci, práva a iné majetkové hodnoty spravuje ZŠ s MŠ podľa zmluvy o zverení majetku do správy uzatvorenej v zmysle ustanovenia § 6 zákona č. 138/1991 Zb. o majetku obcí v z.n.p.

Dňa 1.2.2014 bol vydaný Dodatok č. 1 k zriaďovacej listine zo dňa 31.12.2012, ktorým bola v článku III. doplnená súčasť ZŠ s MŠ:

· Elokované pracovisko, Ružindolská 8, Trnava, ktoré poskytuje predprimárne vzdelávanie

Podľa potvrdenia Ministerstva školstva, vedy, výskumu a športu Slovenskej republiky číslo 2013-6514/24111:2-923 zo dňa 3.6.2013 je Elokované pracovisko, Ružindolská 8, Trnava ako súčasť ZŠ s MŠ, Andreja Kubinu 34, Trnava, evidované v sieti škôl a školských zariadení SR.

ZŠ s MŠ podľa zriaďovacej listiny poskytuje:

· žiakom základné poznatky, zručnosti a schopnosti v oblasti jazykovej, prírodovednej, spoločenskovednej, umeleckej, športovej, zdravotnej, dopravnej a ďalšie poznatky a zručnosti potrebné na ich orientáciu v živote a v spoločnosti a na ich ďalšiu výchovu a vzdelávanie,

· deťom, ktoré plnia povinnú školskú dochádzku na ZŠ s MŠ nenáročnú záujmovú činnosť podľa výchovného programu školského zariadenia zameranú na ich prípravu na vyučovanie a na uspokojovanie a rozvíjanie ich záujmov v čase mimo vyučovania a v čase školských prázdnin,

· u detí predškolského veku podporuje osobitný rozvoj v oblasti sociálno-emocionálnej, intelektuálnej, telesnej, morálnej, estetickej, rozvíja schopnosti a zručnosti, utvára predpoklady na ďalšie vzdelávanie,

· stravníkom v čase ich pobytu v škole alebo v školskom zariadení pripravuje, vydáva a umožňuje konzumáciu jedál a nápojov.

Podľa čl. VIII. „Vecné a finančné vymedzenie majetku“ zriaďovacej listiny „veci, práva a iné majetkové hodnoty spravuje Základná škola s materskou školou,  Andreja Kubinu 34, Trnava, podľa zmluvy o zverení majetku do správy, uzatvorenej v zmysle ustanovenia § 6 zákona č. 138/1991 Zb. o majetku obcí v znení neskorších predpisov“.
V zriaďovacej listine boli vymenované všetky nehnuteľnosti, ktoré ZŠ s MŠ spravovala k 31.12.2012.

Ďalej v zriaďovacej listine bolo uvedené, že „vymedzenie hodnôt spravovaných nehnuteľností, ako aj hodnôt ďalšieho dlhodobého majetku, ktorý spravuje Základná škola s materskou školou,  Andreja Kubinu 34, Trnava podľa stavu k 31.12.2012, tvorí samostatnú prílohu zriaďovacej listiny“. Uvedená príloha nebola kontrolnej skupine predložená a podľa vyjadrenia povinnej osoby sa na ZŠ s MŠ nenachádzala. Kontrolnej skupine boli predložené dve zmluvy o zverení majetku do správy zo dňa 1.10.2003 a 26.2.2013. Súčasťou týchto zmlúv boli výpisy z uznesenia mestskej rady, výpisy z listu vlastníctva č. 5000 a protokoly o odovzdaní a prevzatí majetku. 

Kontrolná skupina odporúča ZŠ s MŠ požiadať zriaďovateľa o prílohu resp. o kópiu prílohy zriaďovacej listiny, v ktorej sú vymedzené hodnoty spravovaných nehnuteľností a hodnoty ďalšieho dlhodobého majetku, ktorý spravovala ZŠ s MŠ podľa stavu k 31.12.2012 a prípadne túto prílohu doplniť o novonadobudnutý majetok v správe ZŠ s MŠ.

Po vykonaní kontroly bolo konštatované, že zriaďovacia listina ZŠ s MŠ vrátane dodatku č. 1 obsahovala náležitosti podľa § 22 ods. 2 zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v z.n.p. a podľa § 21 ods. 9 zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v z.n.p (ďalej len „zákon o rozpočtových pravidlách verejnej správy“). Vecné a finančné vymedzenie majetku však nebolo úplné. 

1. Rozpočet ZŠ s MŠ, finančné výkazy, hospodárenie ZŠ s MŠ

Hospodárenie rozpočtových organizácií upravuje zákon o rozpočtových pravidlách verejnej správy, niektoré vzťahy medzi mestom a rozpočtovou organizáciou sú vymedzené v zákone č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v z.n.p (ďalej len „zákon o rozpočtových pravidlách územnej samosprávy“).

Školy a školské zariadenia sú rozpočtové organizácie. Ako subjekty verejnej správy sú povinné pri nakladaní a hospodárení s verejnými prostriedkami dodržiavať najmä:

· pravidlá rozpočtového hospodárenia podľa § 19 zákona o rozpočtových pravidlách verejnej správy

· pravidlá hospodárenia a nakladania s verejnými prostriedkami pre rozpočtové a príspevkové organizácie, ktoré sú ustanovené v § 21 až 28 zákona o rozpočtových pravidlách verejnej správy

Podľa § 4 ods. 4 zákona o rozpočtových pravidlách verejnej správy „v rozpočte verejnej správy, pri sledovaní plnenia rozpočtu verejnej správy a pri pohyboch na účtoch finančných aktív sa uplatňuje rozpočtová klasifikácia, podľa ktorej sa jednotne určujú a triedia príjmy a výdavky rozpočtu verejnej správy vrátane ich vecného vymedzenia, a finančné operácie s finančnými aktívami. Rozpočtovú klasifikáciu tvorí druhová klasifikácia, organizačná klasifikácia, ekonomická klasifikácia a funkčná klasifikácia“. Rozpočtová klasifikácia je ustanovená:

· Opatrením Ministerstva financií Slovenskej republiky k č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie v z.n.p. (ďalej len „Opatrenie MF SR č. MF/010175/2004-42“)

· Vyhláškou Štatistického úradu SR č. 257/2014 Z.z., ktorou sa vydáva štatistická klasifikácia výdavkov verejnej správy,

· Príručkou na zostavenie návrhu rozpočtu verejnej správy – popisuje rozpočtovú klasifikáciu, obsahuje číselník kódov zdrojov pre členenie príjmov, výdavkov a finančných operácií a pod.

Uznesením MZ č. 312/2023 zo dňa 12.12.2023 boli schválené Zásady hospodárenia s finančnými prostriedkami mesta Trnava (ďalej len „Zásady hospodárenia s finančnými prostriedkami“), ktoré nadobudli účinnosť dňom prijatia uznesenia.

Podľa § 2 ods. 9 Zásad hospodárenia s finančnými prostriedkami „rozpočet rozpočtových organizácií ako súčasť rozpočtu mesta schvaľuje mestské zastupiteľstvo na úrovní hlavných kategórií ekonomickej klasifikácie“.

Podľa § 23 ods. 1 Zásad hospodárenia s finančnými prostriedkami „primátor mesta je oprávnený:

e) zvýšiť bežné a kapitálové výdavky rozpočtov rozpočtových organizácií pri dosiahnutí vyšších ako rozpočtovaných príjmov týchto organizácií, 

g) rozpísať rozpočty rozpočtových organizácií mesta schválené mestským zastupiteľstvom na úrovni hlavných ekonomických kategórií (podľa § 2, ods. 9 Zásad) na ekonomické kategórie rozpočtovej klasifikácie podľa osobitného predpisu, 

h) poveriť riaditeľa rozpočtovej organizácie vykonávať presun rozpočtovaných výdavkov“.

Podľa § 33 ods. 1 Zásad hospodárenia s finančnými prostriedkami „rozpočtové a príspevkové organizácie sú na rozpočet mesta zapojené finančným vzťahom a obec garantuje a kontroluje ich činnosť. Za hospodárenie s rozpočtovými prostriedkami týchto organizácií a programové plnenie rozpočtu zodpovedajú ich štatutári“. 

Podľa § 33 ods. 3 týchto zásad „rozpočtová organizácia hospodári s rozpočtovými prostriedkami vrátane prostriedkov prijatých od iných subjektov. Rozpočtová organizácia zostavuje rozpočet príjmov a výdavkov, ktorý zahŕňa všetky prostriedky, s ktorými hospodári. Pritom sa riadi záväznými ukazovateľmi štátneho rozpočtu určenými zákonom o štátnom rozpočte na príslušný rozpočtový rok a zriaďovateľom. Peňažné dary sa použijú v súlade s ich určeným účelom; ak účel nie je určený, rozpočtová organizácia použije peňažné dary na ďalší rozvoj a skvalitnenie svojej činnosti. Rozpočet príjmov a výdavkov rozpočtových organizácií je súčasťou rozpočtu zriaďovateľa, ktorý ho schvaľuje“. 

Príkazom primátora mesta Trnava č. 9/2018 s účinnosťou od 1.2.2018 bol stanovený postup pri odvode a použití finančných prostriedkov z príjmov škôl a školských zariadení rozpočtových organizácií na účet zriaďovateľa.

Podľa čl. I. ods. 2 Príkazu  primátora  mesta  Trnava č. 10/2018, ktorým sa určuje metodika presunu finančných prostriedkov formou rozpočtového opatrenia pre školy a školské zariadenia v zriaďovateľskej pôsobnosti mesta Trnava platného do 31.3.2024 (ďalej len „PP č. 10/2018“) „presun rozpočtových prostriedkov je možný na základe rozhodnutia o prijatí rozpočtového opatrenia schváleného riaditeľom školy, školského zariadenia: 
a) v rámci jednej funkčnej klasifikácie medzi kategóriami osobných výdavkov

b) v rámci jednej funkčnej klasifikácie medzi kategóriami bežných prevádzkových výdavkov

c) v rámci jednej funkčnej klasifikácie medzi kategóriami kapitálových výdavkov.

Školy a školské zariadenia sú povinné viesť operatívnu evidenciu všetkých rozpočtových opatrení vykonaných v rozpočte v priebehu rozpočtového roka“.

S účinnosťou od 1.4.2024 nadobudol platnosť Príkaz primátora mesta č. 7/2024 (ďalej len „PP č. 7/2024“), ktorým sa určuje postup vykonávania vybraných ustanovení Zásad hospodárenia s finančnými prostriedkami mesta Trnava schválených uznesením MZ č. 312 dňa 12.12.2023.

Podľa čl. 5 ods. 1 PP č. 7/2024 „zmeny rozpočtu rozpočtovej organizácie (ďalej len „RO“) v kompetencii riaditeľa RO:

a) Riaditeľ RO je oprávnený schvaľovať zmenu rozpočtu formou presunov finančných prostriedkov medzi jednotlivými kategóriami ekonomickej klasifikácie (610, 620, 630, 640, 710 bližšie definované v Metodickom usmernení MF SR č. MF/010175/2004-42 zo dňa 8. decembra 2004), pričom sa nemení výška osobných, prevádzkových a kapitálových výdavkov rozpísaná zriaďovateľom.

b) Riaditeľ RO, ktorá združuje viacero škôl/školských zariadení (materská škola, základná škola, školská jedáleň, školský klub detí, centrum voľného času, základná umelecká škola) má právomoc presúvať finančné prostriedky podľa predchádzajúceho bodu a) len v rámci rozpočtu jednej školy/školského zariadenia. Ostatné presuny schvaľuje primátor mesta na odporúčanie gestora príslušného programu rozpočtu.

c) RO sú v priebehu rozpočtového roka povinné viesť operatívnu evidenciu všetkých vlastných rozpočtových opatrení vykonaných riaditeľom RO“.

ZŠ s MŠ je rozpočtová organizácia mesta, ktorá je podľa § 21 ods. 1 zákona o rozpočtových pravidlách verejnej správy svojimi príjmami a výdavkami zapojená na rozpočet mesta. Hospodári samostatne podľa schváleného rozpočtu s prostriedkami, ktoré jej určí zriaďovateľ v rámci svojho rozpočtu, vrátane prostriedkov prijatých od iných subjektov. Príjmy a výdavky školy sú súčasťou rozpočtu zriaďovateľa. Podľa § 12 ods. 1 zákona o rozpočtových pravidlách územnej samosprávy zriaďovateľ po schválení rozpočtu vykoná jeho rozpis na školy a školské zariadenia vo svojej pôsobnosti, vrátane rozpisu výdavkov na programy obce.

Uznesením č. 313/2023 Mestské zastupiteľstvo mesta Trnava dňa 12.12.2023 schválilo rozpočet mesta Trnava na rok 2024, ktorého neoddeliteľnou súčasťou bol rozpočet ZŠ s MŠ. Mesto Trnava po schválení rozpočtu vykonalo jeho rozpis na všetky školy a školské zariadenia vo svojej pôsobnosti, vrátane rozpisu rozpočtu pre ZŠ s MŠ.

Mesto Trnava ako zriaďovateľ ZŠ s MŠ oznámilo listom OŠMaŠ/47-133839/2023/Go zo dňa 15.12.2023 rozpis schváleného rozpočtu na rok 2024 nasledovne: 

· Program 9 Školstvo a vzdelávanie, Podprogram 1 Originálne kompetencie mesta: 

· bežné (200 - nedaňové) príjmy vo výške 195 023,00 eur,

· bežné výdavky vo výške 706 254,00 eur rozpísané podľa funkčnej klasifikácie (09.5.0 Vzdelávanie nedefinované podľa úrovne - ŠKD, 09.6.0 Vedľajšie služby v školstve - ŠJ, 09.1.1.1 Predprimárne vzdelávanie s bežnou starostlivosťou - MŠ) na osobné a prevádzkové výdavky,

· Program 9 Školstvo a vzdelávanie, Podprogram 2 Prenesený výkon štátnej správy (zdroj: 111, znak 8) vo výške 1 281 728,00 eur rozpísané na osobné a prevádzkové výdavky.

Po oznámení rozpisu rozpočtu zriaďovateľom bol zostavený rozpočet ZŠ s MŠ na podmienky školy na rok 2024 s výhľadom na ďalšie dva roky, pričom východiská rozpočtu na rok 2024 určené zriaďovateľom boli dodržané. Rozpočet ZŠ s MŠ bol rozpracovaný v členení podľa rozpočtovej klasifikácie, v súlade s platnou legislatívou. Bežné príjmy boli vo výške 195 023,00 eur a bežné výdavky boli vo výške 2 183 005,00 eur. Finančné prostriedky boli zasielané ZŠ s MŠ mesačne na základe oznámení od zriaďovateľa.  

ZŠ s MŠ sústreďovala v roku 2024 všetky príjmy svojho rozpočtu na príjmovom účte a realizovala všetky svoje výdavky z výdavkového účtu v súlade s § 22 ods. 4 zákona o rozpočtových pravidlách verejnej správy. Taktiež v súlade s § 22 ods. 4 zákona o rozpočtových pravidlách verejnej správy mala ZŠ s MŠ okrem príjmového a výdavkového účtu zriadený príjmový účet školskej jedálne, účet sociálneho fondu, transparentný účet na eurofondy a granty a účet pre príjem finančných prostriedkov z nadácií a projektov. 
V roku 2024 medzi bežné príjmy ZŠ s MŠ patrili príjmy z grantov, príjmy z prenájmu priestorov, príjmy od rodičov a iných oprávnených osôb na čiastočnú úhradu prevádzkových nákladov v školských zariadeniach (školné), príjmy za stravné a režijné náklady, príjmy z dobropisov.

Medzi bežné výdavky ZŠ s MŠ patrili najmä výdavky na platy pedagogických a nepedagogických zamestnancov, výdavky na poistné a príspevky do poisťovní, výdavky na zabezpečenie výchovno-vzdelávacieho procesu a prevádzku školy a školského zariadenia – výdavky na energie, na nákup materiálu, na úhradu služieb, na opravy a údržbu, na cestovné, na bankové poplatky a pod. 

Medzi kapitálové výdavky ZŠ s MŠ patrili výdavky na nákup interaktívnej tabule vo výške 2 452,00 eur a na rekonštrukciu výmenníkovej stanice tepla vo výške 74 268,24 eur.

V priebehu roka sledovala ZŠ s MŠ vývoj hospodárenia podľa rozpočtu a na základe potreby boli vykonávané zmeny v rozpočte ZŠ s MŠ nasledovne:

· 6 rozhodnutí primátora o prijatí rozpočtového opatrenia pre rozpočtovú organizáciu ZŠ s MŠ na základe jej žiadosti schválených primátorom mesta,

· 12 dokladov - žiadostí o súhlas na vykonanie rozpočtového opatrenia schváleného riaditeľkou školy, prílohou ktorých boli už vykonané úpravy rozpočtu, avšak samotné rozpočtové opatrenia, ktorými by riaditeľka školy v rámci svojej kompetencie schválila zmeny rozpočtu predložené neboli.

Kontrolné zistenie č. 1: ZŠ s MŠ v 12 prípadoch nevykonávala zmeny rozpočtu, ktoré boli v kompetencii riaditeľky školy rozpočtovými opatreniami t.j. neuvádzala presun rozpočtových prostriedkov medzi položkami rozpočtu (z akej položky rozpočtu na akú položku vrátane funkčnej klasifikácie, ekonomickej klasifikácie rozpočtovej klasifikácie a výšky finančných prostriedkov), ale k žiadosti o súhlas na vykonanie rozpočtového opatrenia boli doložené už vykonané úpravy rozpočtu, čím nebol dodržaný čl. I. ods. 2 Príkazu  primátora  mesta  Trnava  č.  10/2018 (do 31.3.2024) a čl. 5 ods. 1 písm. a) Príkazu primátora mesta Trnava č. 7/2024.


Pri kontrole bolo ďalej zistené, že preložené doklady, ktorými boli vykonané zmeny rozpočtu v kompetencii riaditeľky školy, nemali číselné označenie, ale bol na nich uvedený okrem iného rozpočtový rok, mesiac a dátum, v ktorom bola rozpočtová zmena vykonaná. 


Kontrolná skupina odporúča, aby každá zmena rozpočtu vykonaná rozpočtovým opatrením v kompetencii riaditeľky školy bola označená číslom vzostupne, narastajúcim spôsobom a súčasne chronologicky podľa dátumu.

Okrem uvedených presunov rozpočtových prostriedkov bolo v roku 2024 zapracovaných do rozpočtu ZŠ s MŠ aj 67 oznámení zriaďovateľa o úpravách rozpočtu výdavkov mesta Trnava. Z nich dvomi úpravami rozpočtu bolo navýšenie rozpočtových prostriedkov schválené do kategórie kapitálových výdavkov vo výške 76 720,00 eur na nákup interaktívnej tabule a na rekonštrukciu výmenníkovej stanice tepla.

Vyššie uvedenými schválenými zmenami rozpočtu ZŠ s MŠ v priebehu roka 2024 bol pôvodný rozpočet výdavkov ZŠ s MŠ upravený – zvýšený o čiastku 1 114 075,00 eur na celkovú sumu 3 297 080,00 eur, z toho bežné výdavky boli vo výške 3 220 360,00 eur a kapitálové výdavky boli vo výške 76 720,00 eur.

Kontrolnej skupine bola predložená za rok 2024 evidencia oznámení zriaďovateľa o dotáciách na originálne a prenesené kompetencie, evidencia oznámení zriaďovateľa o úpravách rozpočtu, ale evidencia vlastných rozpočtových opatrení schválených riaditeľkou školy predložená nebola. 

Kontrolné zistenie č. 2: ZŠ s MŠ neviedla evidenciu vlastných rozpočtových opatrení schválených riaditeľkou školy, čo nebolo v súlade čl. I. ods. 2 Príkazu  primátora  mesta  Trnava  č.  10/2018 (do 31.3.2024) a čl. 5 ods. 1 písm. c) Príkazu primátora mesta Trnava č. 7/2024.

Pri kontrole bolo zistené, že pri presune finančných prostriedkov formou rozpočtového opatrenia schváleného zriaďovateľom resp. riaditeľkou školy ZŠ s MŠ v roku 2024 postupovala podľa neplatných vnútorných noriem zriaďovateľa - Rozpočtové pravidlá rozpočtových organizácií zriadených mestom (neplatné v roku 2024) a Príkaz primátora mesta Trnava č. 10/2018 (platný len do 31.3.2024). Pri kontrole rozpočtu neboli zistené žiadne závažné pochybenia, ktoré by mali vplyv na hospodárenie s finančnými prostriedkami ZŠ s MŠ.

ZŠ s MŠ predkladá na žiadosť ministerstva financií podľa § 14 ods. 5 zákona o rozpočtových pravidlách verejnej správy údaje potrebné na účely zostavenia rozpočtu verejnej správy a hodnotenia plnenia rozpočtu verejnej správy v určenom rozsahu, štruktúre a termíne. V roku 2024 boli predložené nasledovné finančné výkazy podľa stavu k 31. marcu, k 30. júnu, k 30. septembru a k 31. decembru vykazovaného obdobia: 

· FIN 1-12 o príjmoch, výdavkoch a finančných operáciách

· FIN 2-04 o vybraných údajoch z aktív a pasív

· FIN 3-04 o finančných aktívach podľa sektorov

· FIN 4-04 o finančných pasívach podľa sektorov

· FIN 5-04 o dlhových nástrojoch a vybraných záväzkoch

· FIN 6-04 o bankových účtoch a záväzkoch obcí, vyšších územných celkov a nimi zriadených rozpočtových organizácií 

V súlade s Príručkou Ministerstva financií Slovenskej republiky pre subjekt verejnej správy k obsahovej náplni finančných výkazov (FIN) bola k 31.12.2024 predložená riadna súvaha individuálnej účtovnej závierky, ktorá nahradila výkaz FIN 2-04. 
Finančné výkazy obsahovali všetky náležitosti určené Opatrením Ministerstva financií Slovenskej republiky č. MF/017353/2017-352, ktorým sa ustanovuje usporiadanie, obsahové vymedzenie, spôsob, termín a miesto predkladania informácií z účtovníctva a údajov potrebných na účely hodnotenia plnenia rozpočtu verejnej správy.

Rozpočet a plnenie rozpočtu ZŠ s MŠ boli podľa sumárnej zostavy k výkazu FIN 1-12 Finančný výkaz o príjmoch, výdavkoch a finančných operáciách k 31.12.2024 nasledovné:

	Ekonomická klasifikácia rozpočtovej klasifikácie
	Schválený
	Rozpočet po zmenách
	Čerpanie 
	% plnenia

	200
	Nedaňové príjmy
	195 023,00
	242 098,00
	203 940,56
	84,24

	 
	210 Príjmy z podnikania a z vlastníctva majetku
	8 945,00
	16 945,00
	13 664,72
	80,64

	 
	220 Administratívne poplatky a iné poplatky a platby
	185 778,00
	215 778,00
	180 932,21
	83,85

	 
	240 Úroky z tuz. úverov, pôžičiek a návr. fin. výpomocí
	300,00
	488,00
	457,40
	93,73

	 
	290 Iné nedaňové príjmy (dobropisy)
	0,00
	8 887,00
	8 886,23
	99,99

	300
	Granty a transféry
	0,00
	5 200,00
	5 200,00
	100,00

	 
	310 Tuzemské bežné granty a transféry 
	0,00
	2 748,00
	2 748,00
	100,00

	 
	320 Tuzemské kapitálové granty a transfery
	0,00
	2 452,00
	2 452,00
	100,00

	 
	Bežné príjmy spolu
	195 023,00
	247 298,00
	209 140,56
	84,57

	 
	 
	 
	 
	 
	 

	600
	Bežné výdavky
	2 183 005,00
	3 220 360,00
	3 045 231,01
	94,56

	 
	610 Mzdy, platy, služobné príjmy a ostatné osobné vyrovnania
	1 327 542,00
	1 886 003,00
	1 886 000,40
	100,00

	 
	620 Poistné a príspevok do poisťovní
	475 676,00
	683 490,00
	683 479,65
	100,00

	 
	630 Tovary a služby
	364 787,00
	635 003,00
	459 885,69
	72,42

	 
	640 Bežné transféry
	15 000,00
	15 864,00
	15 865,27
	100,00

	 
	 
	 
	 
	 
	 

	700
	Kapitálové výdavky
	0,00
	76 720,00
	76 720,24
	100,00

	 
	710 Obstarávanie kapitálových aktív 
	0,00
	76 720,00
	76 720,24
	100,00

	 
	Výdavky spolu
	2 183 005,00
	3 297 080,00
	3 121 951,25
	94,69


Kontrolou výkazov FIN 1-12 Finančný výkaz o príjmoch, výdavkoch a finančných operáciách, schváleného rozpočtu a vykonaných zmien rozpočtu bolo zistené, že schválený rozpočet bol premietnutý do výkazov v stĺpci schválený rozpočet, všetky schválené zmeny rozpočtu v priebehu roka 2024 boli zapracované do rozpočtu ZŠ s MŠ a pri čerpaní výdavkov neboli prekročené jednotlivé položky ekonomickej klasifikácie rozpočtovej klasifikácie.

ZŠ s MŠ ako právnická osoba má povinnosť podľa § 7 ods. 1 zákona č. 597/2003 Z.z. o financovaní základných škôl, stredných škôl a školských zariadení v z.n.p. vypracovať správu o hospodárení za predchádzajúci kalendárny rok a predložiť ju svojmu zriaďovateľovi.

Správa o hospodárení školy a školského zariadenia podľa § 7 ods. 2 obsahuje:

a) analýzu príjmov v členení podľa zdrojov a analýzu výdavkov, 

b) pre cirkevné školy a súkromné školy, stav a pohyb majetku získaného z prostriedkov štátneho rozpočtu, 

c) ďalšie údaje určené ministerstvom.


ZŠ s MŠ vypracovala Správu o hospodárení za rok 2024 dňa 24.3.2025, ktorá obsahovala zákonom stanovené náležitosti a bola zaslaná zriaďovateľovi.

2. Vedenie účtovníctva, účtovné výkazy, účtovné doklady


ZŠ s MŠ ako rozpočtová organizácia vedie účtovníctvo, zostavuje a predkladá účtovnú závierku podľa osobitného predpisu, ktorým je zákon č. 431/2002 Z.z. o účtovníctve v z.n.p. (ďalej len „zákon o účtovníctve“).


Podľa § 17 ods. 1 zákona o účtovníctve „účtovná závierka je štruktúrovaná prezentácia skutočností, ktoré sú predmetom účtovníctva, poskytovaná osobám, ktoré tieto informácie využívajú (ďalej len "používatelia"). Účtovná jednotka zostavuje účtovnú závierku v prípadoch ustanovených týmto zákonom v štruktúre, ktorá nadväzuje na sústavu účtovníctva používanú v účtovnej jednotke. Účtovná závierka tvorí jeden celok.“ 


Podľa § 17 ods. 2 zákona o účtovníctve „účtovná závierka obsahuje tieto všeobecné náležitosti:

a) 
obchodné meno alebo názov účtovnej jednotky; právnické osoby uvedú sídlo a fyzické osoby uvedú miesto podnikania, 

b) 
identifikačné číslo, ak ho má účtovná jednotka pridelené, 

c) 
deň, ku ktorému sa zostavuje, 

d) 
deň jej zostavenia, 

e) 
obdobie, za ktoré sa zostavuje, 

f) 
iné údaje uvedené na úvodnej strane účtovnej závierky ustanovenej opatrením ministerstva,

g) 
podpisový záznam štatutárneho orgánu účtovnej jednotky alebo člena štatutárneho orgánu účtovnej jednotky alebo podpisový záznam fyzickej osoby podľa § 1 ods. 1 písm. a) tretieho bodu.“


ZŠ s MŠ zostavila individuálnu účtovnú závierku k 31.12.2024, ktorá obsahovala súčasti podľa § 17 ods. 3 zákona o účtovníctve: 

a) súvahu, 

b) výkaz ziskov a strát, 

c) poznámky.

Kontrolná skupina konštatovala, že predložené účtovné výkazy obsahovali všetky náležitosti podľa § 17 ods. 2  zákona o účtovníctve. Súvaha a výkaz ziskov a strát boli porovnané s Hlavnou knihou ZŠ s MŠ k 31.12.2024. Bolo konštatované, že štruktúra údajov v účtovnej závierke nadväzuje na sústavu účtovníctva používanú v ZŠ s MŠ. Overená bola číselná správnosť jednotlivých účtov podľa stavu a vykazovaných hodnôt vo výkaze súvahy na údaje o stave týchto účtov v hlavnej knihe. Údaje boli uvedené v eurách.

Aktíva:

· Neobežný majetok


      
1 433 045,29

· Obežný majetok



  
   289 666,76

· Časové rozlíšenie


     24 258,25

Aktíva spolu






1 746 970,30

Pasíva:

· Vlastné imanie




         783,45

· Záväzky súčet



1 725 917,46

· Časové rozlíšenie



    20 269,39
Pasíva spolu





1 746 970,30

Náklady a výnosy vykázané vo Výkaze ziskov a strát k 31.12.2024 boli porovnané na Hlavnú knihu k 31.12.2024. V závere bol uvedený výsledok hospodárenia ZŠ s MŠ. Údaje boli uvedené v eurách.

· Výnosy spolu (účtová trieda 6)

  3 289 487,55

· Náklady spolu (účtová trieda 5)

-3 281  127,69
Výsledok hospodárenia po zdanení:


        8  359,86


V poznámkach, ktoré sú súčasťou účtovnej závierky ZŠ s MŠ, sa podľa § 18 ods. 5 zákona o účtovníctve uvádzajú „informácie, ktoré vysvetľujú a dopĺňajú údaje v súvahe a výkaze ziskov a strát, ako aj ďalšie výkazy a údaje, ktoré ich vysvetľujú a dopĺňajú. V poznámkach sa uvádzajú aj informácie, ktoré sa týkajú použitia účtovných zásad a účtovných metód, a ďalšie informácie podľa požiadaviek ustanovených týmto zákonom. V poznámkach uvedie účtovná jednotka tiež informácie o skutočnostiach, ktoré ku dňu, ku ktorému sa zostavuje účtovná závierka, nevykazuje v ostatných súčastiach účtovnej závierky, ale ich dôsledky menia významným spôsobom pohľad na finančnú situáciu účtovnej jednotky.“


Povinná osoba v poznámkach uviedla, že drobný nehmotný majetok od 1,00 eur do 2 400,00 eur, ktorý podľa vnútorného predpisu účtovnej jednotky nie je dlhodobým nehmotným majetkom sa účtuje pri obstaraní do nákladov na účet 518 - Ostatné služby. Drobný hmotný majetok od 100,00 eur do 1 700,00 eur ktorý podľa vnútorného predpisu účtovnej jednotky nie je dlhodobým hmotným majetkom sa účtuje na podsúvahovom účte. Drobný hmotný majetok do 100,00 eur sa účtuje priamo do spotreby. 

Účtovná jednotka zaznamenala k 31.12.2024 výnosy vo výške 3 289 487,55 eur, čo predstavuje nárast výnosov o 322 952,07 eur v porovnaní s rokom 2023, kedy boli celkové výnosy vykázané vo výške 2 966 535,48 eur. Najväčší podiel na náraste výnosov tvorili výnosy samosprávy z bežných transferov vo výške 368 422,96 eur (účet 693).


K 31.12.2024 zaznamenala ZŠ s MŠ náklady vo výške 3 281 127,69 eur, čo predstavuje nárast nákladov o 312 814,66 eur v porovnaní s rokom 2023, kedy boli celkové náklady vykázané vo výške 2 968 313,03 eur. Nárast nákladov bol spôsobený zvýšenými mzdovými a prevádzkovými nákladmi. Najväčší podiel na náraste nákladov tvorili mzdové a sociálne náklady vo výške 367 489,72 eur (účet 521, 524, 525, 527), spotrebný materiál – potraviny v ŠJ vo výške 24 684,78 eur (účet 501), náklady na teplo vo výške 4 944,85 eur (účet 502), ostatné služby: školenia, ochrana objektov, obsluha OST, bezpečnostný technik ... vo výške 6 949,15 eur (účet 518).


Drobný hmotný majetok bol na podsúvahových účtoch vykázaný v hodnote od 100,00 eur do 1 700,00 eur.


Povinná osoba v poznámkach v čl. VII. Informácie o iných aktívach a iných pasívach uviedla, že účtovná jednotka uzatvorila s Metodicko-pedagogickým centrom zmluvu o poskytnutí nenávratného finančného príspevku, číslo zmluvy 2020_MPC_NP_PoP2_ZŠ_568 o vzájomnej spolupráci pri implementácii projektových aktivít v rámci národného projektu „Pomáhajúce profesie v edukácii detí a žiakov II“ v hodnote 3 265,50 eur.


Mesto Trnava ako účtovná jednotka je povinná zostavovať v zmysle zákona o účtovníctve:

· podľa § 17 individuálnu účtovnú závierku za účtovnú jednotku

· podľa § 22a konsolidovanú účtovnú závierku za skupinu účtovných jednotiek, do ktorej patrí materská účtovná jednotka a všetky jej dcérske účtovné jednotky


Podľa § 22a ods. 1 zákona o účtovníctve „konsolidovanú účtovnú závierku účtovnej jednotky verejnej správy zostavuje správca kapitoly štátneho rozpočtu (ďalej len "kapitola"), obec alebo vyšší územný celok na základe individuálnych účtovných závierok

a) 
zriadených rozpočtových organizácií, 

b) 
zriadených príspevkových organizácií,

c) 
dcérskych účtovných jednotiek podľa § 22 ods. 4, 

d) 
právnických osôb s majetkovou účasťou štátu založených podľa osobitných predpisov, alebo

e) 
štátnych fondov,

f) 
verejných výskumných fondov.“


ZŠ s MŠ ako mestom Trnava zriadená rozpočtová organizácia poskytla v zmysle § 22a ods. 5 zákona o účtovníctve zriaďovateľovi svoju individuálnu účtovnú závierku a požadované informácie potrebné na zostavenie konsolidovanej účtovnej závierky mesta Trnava prostredníctvom výkazov:

· Súvaha, Výkaz ziskov a strát a Poznámky k účtovnej závierke k 31.12.2024

· Formulár vzájomných vzťahov konsolidovaného celku k 31.12.2024

· Konsolidačné tabuľky k 31.12.2024

· Formulár vzájomných vzťahov súhrnného celku k 31.12.2024.


Povinná osoba mala v zmysle zákona o účtovníctve a v zmysle Opatrenia Ministerstva financií Slovenskej republiky č. MF/014454/2022-36, ktorým sa ustanovujú podrobnosti o postupoch účtovania a rámcovej účtovej osnove pre obce, vyššie územné celky a nimi zriadené rozpočtové organizácie a príspevkové organizácie (ďalej len „Opatrenie MF SR“) upravenú oblasť vedenia účtovníctva v dvoch interných smerniciach „Vedenie účtovníctva“ a „Obeh účtovných dokladov“, obe s účinnosťou od 1.1.2024.


Na vedenie účtovníctva používa povinná osoba prostriedky výpočtovej techniky v súlade so zákonom o účtovníctve. Podsystém účtovníctva je spracovaný prostredníctvom programového vybavenia s použitím programu WinIBEU z IVES Košice. Podsystém miezd vedie povinná osoba s použitím programu WinPAM od IVES Košice. V sústave podvojného účtovníctva účtuje v účtovných knihách podľa § 12 zákona o účtovníctve v denníku a v hlavnej knihe. 

Podľa § 7 ods. 1. zákona o účtovníctve „Účtovná jednotka je povinná účtovať tak, aby účtovná závierka poskytovala verný a pravdivý obraz o skutočnostiach, ktoré sú predmetom účtovníctva, a o finančnej situácii účtovnej jednotky.“

Na vzorke dokladov za mesiac október 2024, vybranej náhodným výberom na základe úsudku kontrolóra, bola preverená vecná a formálna správnosť účtovných dokladov, zabezpečenie trvalosti účtovných dokladov a oprava účtovných záznamov. V zmysle § 8 ods. 1 zákona o účtovníctve „účtovná jednotka je povinná viesť účtovníctvo správne, úplne, preukázateľne a spôsobom zaručujúcim trvalosť účtovných dokladov“ a zároveň v zmysle § 6 ods. 1 zákona o účtovníctve „je povinná doložiť účtovné prípady účtovnými dokladmi“. V zmysle § 8 ods. 2 zákona o účtovníctve „účtovníctvo účtovnej jednotky je správne, ak účtovná jednotka vedie účtovníctvo podľa tohto zákona a ostatných osobitných predpisov“.

Podľa § 10 ods. 1 zákona o účtovníctve „Účtovný doklad je preukázateľný účtovný záznam, ktorý musí obsahovať: 
a) 
slovné a číselné označenie účtovného dokladu,

b) 
obsah účtovného prípadu a označenie jeho účastníkov,

c) 
peňažnú sumu alebo údaj o cene za mernú jednotku a vyjadrenie množstva,

d)
dátum vyhotovenia účtovného dokladu,

e) 
dátum uskutočnenia účtovného prípadu, ak nie je zhodný s dátumom vyhotovenia

f) 
podpisový záznam osoby zodpovednej za účtovný prípad v účtovnej jednotke, ak overenie účtovného prípadu nie je zabezpečené podľa § 32 ods. 3 písm. b) alebo písm. c).“

Kontrolnou skupinou bolo konštatované, že pri vzorke účtovných dokladov zaúčtovaných v kontrolovanom období za mesiac október 2024 boli doklady očíslované a usporiadané chronologicky v súlade § 10 ods. 1 zákona o účtovníctve. Kontrolovaného obdobia sa týkali účtovné doklady pod číslami:

· výdavkový účet ZŠ s MŠ: ZZ0000001603 až ZZ0000001615, ZZ0000001857 až ZZ0000001861, 

· účet sociálneho fondu: ZZ0000003227 a ZZ0000003228

· príjmový účet ZŠ s MŠ: ZZ0000002159 až ZZ0000002183,

· príjmový účet školskej jedálne: ZZ0000009010.

Povinná osoba mala finančné prostriedky uložené v Prima banke Slovensko a. s., kde mala zriadených šesť účtov:

· SK93 5600 0000 0011 1223 3006 – príjmový účet

· SK14 5600 0000 0011 1223 2003 – príjmový účet školskej jedálne

· SK63 5600 0000 0011 1223 5001 – výdavkový účet

· SK94 5600 0000 0011 1223 9002 – účet sociálneho fondu

· SK75 5600 0000 0011 1223 4009 - transparentný účet na eurofondy a granty
· SK27 5600 0000 0011 1223 7007 - účet pre príjem finančných prostriedkov z nadácií a projektov.

Bankové výpisy boli založené chronologicky, zvlášť pre každý bankový účet. Kontrolou boli overené vybrané pohyby na bankových účtoch za mesiac október 2024, kde bola skontrolovaná ekonomická klasifikácia rozpočtovej klasifikácie, súvzťažnosti účtov a bolo konštatované, že jednotlivé prípady boli zaúčtované a zdokladované v súlade so zákonom o účtovníctve, Opatrením MF SR č. MF/010175/2004-42 a vysvetliviek k ekonomickej klasifikácii rozpočtovej klasifikácie. Vybrané účtovné prípady boli porovnané na účtovný denník a hlavnú knihu.

V zmysle Opatrenia MF SR č. MF/010175/2004-42 a vysvetliviek k ekonomickej klasifikácii rozpočtovej klasifikácie kontrolná skupina odporúča výdavky za nájom rohoží zaradiť na položku 636 002 - Nájomné za nájom prevádzkových strojov, prístrojov, zariadení, techniky a náradia, nakoľko pod touto položkou je uvedené nájomné za nájom rohožiek v Opatrení MF SR č. MF/010175/2004-42 a výdavok za nájom tlačiarenských zariadení na položku 636 006 – Nájomné za nájom výpočtovej techniky. Obidva výdavky boli zaradené na položke 637004 – všeobecné služby.

Zostatky podľa bankových výpisov jednotlivých bankových účtov k 31.10.2024 boli porovnané na konečné zostatky účtov v hlavnej knihe k 31.10.2024. Kontrolná skupina konštatovala, že konečné zostatky bankových účtov ZŠ s MŠ - príjmového účtu,  príjmového účtu školskej jedálne a účtu sociálneho fondu boli zhodné.

Pri kontrole výdavkového účtu ZŠ s MŠ bol zistený rozdiel medzi konečným zostatkom účtu (222) uvedeným v hlavnej knihe a konečným zostatkom, ktorý bol na výpise z bankového účtu k 31.10.2024. Tento rozdiel bol vo výške 3 657,80 eur. Podľa vyjadrenia povinnej osoby „rozdiel vznikol zaúčtovaním došlých faktúr za potraviny, ktoré prišli a boli zaúčtované a zaplatené v novembri, ale dátum dodania tovaru bol 31.10.2024. Išlo o nasledovné doklady:

· doklad číslo DD0000001175 (fa.č. 521)  v sume 1 462,67 eur

· doklad číslo DD0000001176 (fa.č. 522) v sume 1 256,87 eur

· doklad číslo DD0000001177 (fa.č. 523) v sume    452,19 eur

· doklad číslo DD0000001178 (fa.č. 524) v sume    233,94 eur

· doklad číslo DD0000001179 (fa.č. 525) v sume    156,93 eur
Spolu:                                                                  3 562,60 eur

Zvyšných 95,20 € (číslo dokladu ZZ0000001618) je vyplatená dotácia pre dietárov, ktorá bola zaplatená v novembri, ale patrí do mesiaca október“. 

Podľa § 4 ods. 2 zákona o účtovníctve „podrobnosti o rámcových účtových osnovách (§ 13) pre jednotlivé skupiny účtovných jednotiek účtujúcich v sústave podvojného účtovníctva, dni uskutočnenia účtovného prípadu, postupoch účtovania, usporiadaní a označovaní položiek individuálnej účtovnej závierky a konsolidovanej účtovnej závierky vo verejnej správe a o obsahovom vymedzení týchto položiek a štruktúre účtovnej závierky, rozsahu údajov určených z účtovnej závierky na zverejnenie, termínoch, spôsoboch, postupoch a mieste ukladania účtovnej závierky a výročnej správy, obsahovom vymedzení účtovných kníh v sústave jednoduchého účtovníctva a v sústave podvojného účtovníctva a tiež o účtovných zásadách a účtovných metódach určujúcich spôsoby oceňovania a ich použitia, o zásadách pre tvorbu a zúčtovanie opravných položiek, odpisovaní, zásadách pre tvorbu a použitie rezerv, zásadách pre členenie majetku a záväzkov, zásadách pre vytváranie analytických účtov a analytickej evidencie, metódach a postupoch konsolidácie vo verejnej správe a účtovných sústavách ustanoví Ministerstvo financií Slovenskej republiky (ďalej len "ministerstvo") opatrením. Opatrenie vyhlasuje ministerstvo oznámením o jeho vydaní v Zbierke zákonov Slovenskej republiky a účtovná jednotka je povinná ho dodržiavať“.

Podľa § 2 Opatrenia MF SR „dňom uskutočnenia účtovného prípadu je deň, v ktorom dôjde k vzniku pohľadávky a záväzku, platbe záväzku, inkasu pohľadávky, započítaniu pohľadávky, postúpeniu pohľadávky, vkladu do obchodnej spoločnosti, prijatiu a odovzdaniu majetku do správy, prevodu správy majetku, poskytnutiu preddavku alebo prijatiu preddavku, prevzatiu dlhu, výplate hotovosti alebo prevzatiu hotovosti, úhrade úveru alebo pôžičky poskytnutím nového úveru alebo pôžičky, nákupu alebo predaju peňažných prostriedkov v cudzej mene alebo cenných papierov, pripísaniu cenných papierov na účet, dohodnutiu a vyrovnaniu obchodu s cennými papiermi alebo devízami, splneniu dodávky, zisteniu manka, schodku majetku, prebytku majetku alebo škody na majetku, pohybu majetku vo vnútri účtovnej jednotky a k ďalším skutočnostiam vyplývajúcim z osobitných predpisov alebo vnútorných podmienok účtovnej jednotky, ktoré sú predmetom účtovníctva a ktoré v účtovnej jednotke nastali a o ktorých sú k dispozícii potrebné podklady, ktoré dokumentujú tieto skutočnosti“.

Kontrolné zistenie č. 3: Kontrolou bolo zistené, že platby za dodávateľské faktúry č. 521, 522, 523, 524 a 525 boli uhradené v mesiaci novembri, ale podľa hlavnej knihy za mesiac október boli tieto úhrady zaúčtované k 31.10.2024, čím bol porušený § 4 ods. 2 zákona o účtovníctve a § 2 Opatrenia MF SR podľa ktorého „dňom uskutočnenia účtovného prípadu je deň, v ktorom dôjde k platbe záväzku“.
Výdavkový účet ZŠ s MŠ (222) za mesiac október 2024 – príjmy tvorili finančné prostriedky od zriaďovateľa na prenesené kompetencie na október 2024 vo výške 122 051,00 eur, bežný transfer na originálne kompetencie vo výške 58 852,00 eur, bežný transfer na projekt „Pomáhajúce profesie v edukácii detí a žiakov“ vo výške 11 024,22 eur, bežný transfer z príjmov škôl a školských zariadení vo výške 39 206,65 eur, finančný príspevok na stravu zo SF vo výške 18,00 eur, bežný transfer na dopravné vo výške 2 682,00 eur, odmena za zostatok na účte vo výške 6,90 eur, finančné prostriedky z nadácie Pontis vo výške 900,00 eur a vrátenie preplatku za elektrinu vo výške 310,17 eur.

Povinná osoba použila finančné prostriedky z výdavkového účtu najmä na úhradu miezd a odvodov za mesiac september 2024, na preddavok na dani podľa § 42 zákona č. 595/2003 Z.z. o dani z príjmov v z.n.p. za mesiac september 2024, na tvorbu sociálneho fondu z miezd za mesiac september 2024 zaslanú na účet sociálneho fondu, príspevky odborovej organizácii, úhradu za služby (povinná osoba, požiarna ochrana, bezpečnostný technik, ochrana majetku SLA zmluva, poradenstvo a úkony vo VO, odvoz odpadu, nájom tlačiarní, nájom rohoží, obsluha výmenníkovej stanice tepla, pracovná zdravotná služba, služby práčovne, elektro – revízia, čistenie kanalizácie), na platby za teplo, plyn, elektrinu, telekomunikačné služby, na nákup kancelárskych potrieb, učebníc, hygienických potrieb, čistiacich prostriedkov, ročné poistenie, ročné predplatné publikácií, školenie, prídel do sociálneho fondu, príspevok na stravu, na nákup potravín pre školskú jedáleň, spotrebnú daň za elektrinu, poplatky v banke.

Evidencia dodávateľských faktúr bola vedená v knihe dodávateľských faktúr, ktorá mala elektronickú podobu. Povinná osoba predložila dodávateľské faktúry za október 2024, ktoré boli očíslované a usporiadané chronologicky v zakladači. K jednotlivým faktúram bol doložený dodací list, krycí list a platobný poukaz. Súčasťou platobného poukazu bola aj základná finančná kontrola a účtovný predpis preukazujúci účet, na ktorý bola daná faktúra zaúčtovaná. 

Mzdy za mesiac september 2024 boli doložené príslušnými výkazmi: účtovný doklad číslo ZZ0000001729, rekapitulácia miezd pre finančnú učtáreň, rozúčtovanie miezd podľa jednotlivých pracovísk, výkazy preddavkov na poistné na verejné zdravotné poistenie do troch zdravotných poisťovní (Všeobecná ZP, Dôvera ZP, Union ZP), mesačný výkaz poistného a príspevkov do Sociálnej poisťovne a bankovým výpisom. 

Účet sociálneho fondu (221) ZŠ s MŠ za mesiac október 2024 – príjem z výdavkového účtu bol zrealizovaný vo výške 1 400,23 eur – povinný prídel do sociálneho fondu. Výdaj vo výške 18,00 eur bol zaslaný na výdavkový účet ZŠ s MŠ ako finančný príspevok na náhradu za stravovanie zamestnanca za mesiac september 2024 a výdaj vo výške 1 116,90 eur bol zaslaný na príjmový účet školskej jedálne ZŠ s MŠ ako príspevok na stravovanie zo sociálneho fondu. Celková suma odvedených finančných prostriedkov z účtu sociálneho fondu za mesiac október 2024 bola vo výške 1 134,90 eur.

Príjmový účet ZŠ s MŠ (223) za mesiac október 2024 – príjmy tvorili príspevky prijaté od rodičov na školné a zápisné v ŠKD, príjmy z prenájmu telocvične, bytu, za pedagogickú prax, grant nadácie Pontis, úroky. Výdavky tvorili preplatky za školné v ŠKD a zrážková daň a odvod príjmov za mesiac september 2024 na účet zriaďovateľa. Finančné prostriedky boli odvedené na účet zriaďovateľa dňa 3.10.2024 v celkovej výške 16 529,80 eur.

Príjmový účet školskej jedálne ZŠ s MŠ za mesiac október 2024 – príjmy tvorili finančné prostriedky od rodičov žiakov ZŠ s MŠ  a cudzích stravníkov za stravné v školských jedálňach. Výdavky z príjmového účtu ŠJ tvoril preplatok stravného v celkovej výške 438,30 eur. Finančné prostriedky odvedené na účet zriaďovateľa tvorili odvod zostatkov príjmového účtu ŠJ za účtovné obdobie k 30.9.2024 a boli odvedené v celkovej výške 22 676,85 eur dňa 3.10.2024.

Odvody zostatkov príjmového účtu ZŠ s MŠ a príjmového účtu ŠJ za účtovné obdobie k 31.10.2024 (odvádzajú sa mesačne) boli realizované dňa 6.11.2024 vo výške 7 913,07 eur z príjmového účtu ZŠ s MŠ a vo výške 12 280,01 eur z príjmového účtu ŠJ, spolu vo výške 20 193,08 eur na účet zriaďovateľa. Zároveň bolo zriaďovateľovi zaslané „Avízo o odvode finančných prostriedkov z príjmov rozpočtovej organizácie“ zo dňa 6.11.2024.

Transparentný účet na eurofondy a granty a účet pre príjem finančných prostriedkov z nadácií a projektov neboli počas mesiaca 10/2024 aktívne a podľa vyjadrenia zodpovednej osoby neboli aktívne ani počas celého roku 2024.

Pri kontrole bolo zistené, že bankové účty ZŠ s MŠ (výdavkový, príjmový a príjmový účet školskej jedálne) mali k 31.12.2024 nulové zostatky.

3. Vedenie pokladnice a pokladničných operácií

ZŠ s MŠ mala pre kontrolované obdobie vypracovanú Smernicu pre vedenie pokladne s účinnosťou od 1.7.2023, v ktorej sú vymedzené podrobnosti ohľadne náležitostí pokladničných dokladov, pokladničnej knihy, opravy pokladničných dokladov, postupe pri príjme a výbere hotovosti, výplácaní v hotovosti, povinností pokladníčky, bezpečnosti pri manipulácii s pokladničnou hotovosťou, inventarizácie peňažných prostriedkov v hotovosti.

Vedenie pokladne a s tým súvisiacu agendu vykonáva poverená pracovníčka, s ktorou bola dňa 2.1.2018 uzatvorená Dohoda o hmotnej zodpovednosti podľa § 182 zákona č. 311/2001 Z.z. Zákonník práce.

Na posúdenie správnosti vedenia a nakladania s pokladničnou hotovosťou boli náhodným výberom na základe úsudku kontrolóra vyžiadané doklady za mesiac október 2024 a boli konštatované nasledovné skutočnosti:

Evidencia pohybu peňažných prostriedkov v hotovosti bola vedená v pokladničnej knihe v priebehu mesiaca ručne. V pokladničnej knihe boli zaznamenané jednotlivé pokladničné operácie chronologicky, zostatok v pokladnici bol vykazovaný po poslednej finančnej operácii ku koncu dňa. Pokladničné doklady boli vystavované narastajúcim číselným radom. Za kontrolovaný mesiac október 2024 bol vystavený jeden príjmový pokladničný doklad (ďalej len „PPD“) č. 9 a päťdesiatsedem výdavkových pokladničných dokladov (ďalej len „VPD“) č. 324-380, ku ktorým boli doložené prvotné doklady ako: výberový lístok z banky, doklady o nákupe z elektronickej registračnej pokladne, potvrdenky zo Slovenskej pošty a.s., cestovné lístky.
Príjem do pokladne za kontrolovaný mesiac október 2024 súvisel s doplnením pokladne v hotovosti výberom z bankového účtu.

Výdavky z pokladne za kontrolovaný mesiac súviseli s kúpou všeobecného materiálu (vodoinštalačného, stavebného, kancelárskeho, hygienickeho), materiálu na výchovu (maľovanie, kreslenie, lepenie, modelárske materiály, ozdoby, hračky), paliva do kosačky, úhradou poštových služieb, všeobecných služieb (brúsenie nožov, kotúča, reťaze, zhotovenie kľúča), náhrad (vstupnej lekárskej prehliadky) a cestovných náhrad (stravného, cestovného).

Na konci mesiaca účtovníčka zaúčtovala pokladničné doklady prostredníctvom programového vybavenia, k 31.10.2024 to bolo účtovným dokladom č. ZZ0000004010.

Pri kontrole bolo ďalej zistené, že zakúpené pohonné hmoty benzín Super 95 natural (EK 633015 Palivá ako zdroj energie) uhradené z pokladne VPD č. 355 z 15.10.2024 v sume 15,00 eur (9,88 litrov) boli zaúčtované na účet 501 – Spotreba materiálu. Zakúpený benzín povinná osoba použila na prevádzku malotraktora, dvoch kosačiek a vyžínačky.

Pohyb finančných prostriedkov v pokladničnej knihe v mesiaci október 2024 bol nasledovný:

v eur

	
	Počiatočný stav k 1.10.2024
	Príjem spolu
	Výdaj spolu
	Konečný stav k 31.10.2024

	október 2024
	212,05
	1 180,00
	1 371,75
	20,30


Zákon o účtovníctve v § 10 ods. 1 stanovuje náležitosti účtovných dokladov. Kontrolná skupina konštatuje, že predložené pokladničné doklady boli očíslované a usporiadané chronologicky a obsahovali náležitosti účtovného dokladu v súlade s ustanovením § 10 ods. 1 zákona o účtovníctve.

Pri kontrole bolo zistené, že náležitosti účtovného dokladu uvedené v čl. 1 ods. 3 Smernice na vedenie pokladne neboli v súlade s ustanovením § 10 ods. 1 zákona o účtovníctve. Kontrolná skupina z uvedeného dôvodu odporúča aktualizovať čl. 1 ods. 3 Smernice na vedenie pokladne tak, aby bol v súlade s ustanovením § 10 ods. 1 zákona o účtovníctve.

Pri kontrole správnosti pokladničných dokladov neboli zistené nedostatky. Kontrolná skupina odporúča viesť evidenciu pohybu peňažných prostriedkov v hotovosti elektronicky.
Kontrolná skupina porovnala počiatočný a konečný stav finančných prostriedkov z predloženej hlavnej knihy za mesiac október 2024 – účet 211 pokladnica so stavom v pokladničnej knihe za mesiac október 2024. Kontrolované hodnoty boli zhodné. Následne bolo skontrolované správne uplatnenie ekonomickej klasifikácie rozpočtovej klasifikácie pri jednotlivých výdavkoch z pokladnice a bolo konštatované, že ekonomická klasifikácia rozpočtovej klasifikácie bola určená v súlade s Opatrením MF SR č. MF/010175/2004-42.

Limit zostatku pokladne bol stanovený dňa 16.3.2021 vo výške 1 000,00 eur a bol uvedený v súlade s článkom 2 Smernice na vedenie pokladne na prvej strane pokladničnej knihy.

Kontrolou bolo zistené, že vo všetkých dňoch mesiaca október 2024 bol pokladničný limit dodržaný.

Dňa 29.4.2025 vykonala kontrolná skupina mimoriadnu inventarizáciu peňažných prostriedkov v hotovosti. Zostatok peňažných prostriedkov v hotovosti v pokladni bol v sume 699,95 eur. Hotovosť v pokladni súhlasila so stavom uvedeným v pokladničnej knihe 699,95 eur, t.j. neboli zistené inventarizačné rozdiely. Po vykonaní mimoriadnej inventarizácie pokladničnej hotovosti v pokladni bol spísaný Zápis o vykonaní mimoriadnej inventarizácie peňažných prostriedkov v hotovosti.

Účtovný stav pokladnice (účet 211) k 31.12.2024 bol vo výške 0,00 eur.

4. Inventarizácia majetku, záväzkov a rozdielu majetku a záväzkov
Zákon o účtovníctve v § 6 ods. 3 ukladá účtovným jednotkám povinnosť vykonať inventarizáciu a zároveň v § 29 a § 30 určuje spôsob jej vykonania a náležitosti dokumentácie, ktorá sa vyhotovuje v rámci procesu inventarizácie. Inventarizáciou účtovná jednotka overuje, či stav majetku, záväzkov a rozdielu majetku a záväzkov v účtovníctve zodpovedá skutočnosti. Inventarizácia je nástrojom na preukázanie vecnej správnosti účtovníctva, t.j. na preukázanie, že stav a ocenenie majetku, záväzkov a rozdielu majetku a záväzkov v účtovníctve zodpovedá skutočnosti. 

ZŠ s MŠ mala v platnosti pre kontrolované obdobie internú smernicu č. 20/2017 na vykonanie inventarizácie s účinnosťou od 1.8.2017 (ďalej len „smernica č. 20/2017“), v ktorej boli upravené podrobnosti procesu inventarizácie v podmienkach povinnej osoby: všeobecné ustanovenia, druh, formy, metódy a plán inventarizácie, zodpovednosť za vykonanie inventarizácie, spôsoby vykonania inventarizácie, náležitosti inventúrnych súpisov, inventarizačných zápisov, spracovanie výsledkov inventarizácie a osobitné ustanovenia.

Postup ZŠ s MŠ pri vykonaní inventarizácie k 31.12.2024 bol upravený:

· Listom primátora mesta Trnava zo dňa 16.10.2024 - Príkaz na inventarizáciu majetku mesta v zmysle § 29 a 30 zákona o účtovníctve a príkazu primátora č. 10/2003 v znení príkazu primátora č. 17/2011

· Príkaznými listami riaditeľky ZŠ s MŠ zo dňa 4.11.2024, ktorými menovala hlavnú inventarizačnú komisiu na vykonanie riadnej inventarizácie majetku, záväzkov a rozdielov majetku a záväzkov, komisiu na vyradenie neupotrebiteľného hmotného majetku a komisiu na fyzickú likvidáciu neupotrebiteľného hmotného majetku v ZŠ s MŠ a ŠJ

· Príkazným listom riaditeľky ZŠ s MŠ zo dňa 9.12.2024 na vykonanie riadnej inventarizácie majetku, záväzkov a rozdielov majetku a záväzkov k 31.12.2024.

Podľa čl. 3 smernice č. 20/2017 vedúci účtovnej jednotky písomne určí Ústrednú inventarizačnú komisiu a Dielčiu inventarizačnú komisiu, pričom boli stanovené aj povinnosti jednotlivých komisií. 

Pri kontrole bolo zistené, že riaditeľka povinnej osoby menovala jednu hlavnú inventarizačnú komisiu, ktorá uskutočnila celú inventarizáciu majetku, záväzkov a rozdielu majetku a záväzkov (vrátane dielčích inventúr a inventúrnych súpisov a vyhotovila inventarizačný zápis).

Kontrolná skupina odporúča pri písomnom určovaní inventarizačných komisií postupovať v zmysle platnej internej smernice alebo zvážiť jej aktualizáciu podľa reálnych potrieb.

„Skutočný stav majetku, záväzkov a rozdielu majetku a záväzkov sa zisťuje inventúrou. Pri majetku hmotnej povahy a nehmotnej povahy sa skutočný stav zisťuje fyzickou inventúrou; pri záväzkoch, rozdiele majetku a záväzkov a pri tých druhoch majetku, pri ktorých nemožno vykonať fyzickú inventúru, sa skutočný stav zisťuje dokladovou inventúrou; ak je to možné, používa sa kombinácia fyzickej a dokladovej inventúry. Inventúrny súpis je účtovný záznam, ktorý zabezpečuje preukázateľnosť účtovníctva podľa § 8 ods. 4 zákona o účtovníctve. Inventúrny súpis musí obsahovať povinné náležitosti podľa § 30 ods. 2 zákona o účtovníctve.

a) obchodné meno alebo názov účtovnej jednotky; právnické osoby uvedú sídlo, fyzické osoby bydlisko a miesto podnikania, ak sa líši od miesta bydliska, 

b) deň začatia inventúry, deň, ku ktorému bola inventúra vykonaná, a deň skončenia inventúry,

c) stav majetku s uvedením jednotiek množstva a ceny podľa § 25,

d) miesto uloženia majetku, 

e) meno, priezvisko a podpisový záznam hmotne zodpovednej osoby alebo zodpovednej osoby za príslušný druh majetku, 

f) zoznam záväzkov a ich ocenenie podľa § 25, 

g) zoznam skutočného stavu rozdielu majetku a záväzkov, 

h) odporúčania na posúdenie reálnosti ocenenia majetku a záväzkov k dátumu, ku ktorému sa účtovná závierka zostavuje, zistené pri vykonávaní inventúry na účely úpravy ocenenia majetku a záväzkov podľa § 26 a 27, ak sú takéto skutočnosti známe osobám, ktoré vykonali inventúru, 

i) meno, priezvisko a podpisový záznam osôb zodpovedných za zistenie skutočného stavu majetku, záväzkov a rozdielu majetku a záväzkov, 

j) poznámky.“
Ku kontrole boli predložené inventúrne súpisy z inventarizácie ZŠ s MŠ vykonanej ku dňu 31.12.2024. V dokumentácii k vykonanej inventarizácii povinnej osoby k 31.12.2024 sa nachádzalo 20 inventúrnych súpisov, pričom inventúrny súpis účtu 355 nebol priložený. Podľa súvahy vykazoval účet 355 konečný zostatok k 31.12.2024 v čiastke 1 412 775,90 eur. 

Kontrolné zistenie č. 4: Povinná osoba nevypracovala inventúrny súpis účtu 355 - Zúčtovanie transferov rozpočtu obce a vyššieho územného celku, čím nekonala v súlade s § 30 ods. 2 zákona o účtovníctve.

Pri overovaní inventúrnych súpisov účtov 021 (budovy, stavby) a 031 (pozemky) na stránke katastra nehnuteľností v čase výkonu kontroly bolo zistené, že všetky stavby a pozemky, ktoré boli ZŠ s MŠ dané do správy, boli evidované na liste vlastníctva č. 14177 a zároveň bolo na liste vlastníctva zapísané aj správcovstvo povinnej osoby k uvedeným nehnuteľnostiam v súlade s § 14 ods. 3 zákona č. 138/1991 Z.z. o majetku obcí v z.n.p. v spojení s § 19 písm. a) zákona č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v z.n.p., podľa ktorých: „organizácie založené alebo zriadené obcou, ktoré vykonávajú správu nehnuteľného majetku obce podľa tohto zákona, navrhujú na strediská geodézie zapísať správu majetku obce“ a „vlastníci a iné oprávnené osoby sú povinní dbať, aby všetky údaje katastra týkajúce sa nehnuteľností alebo vlastníka nehnuteľností, ako aj zmeny týchto údajov mohli byť v katastri riadne evidované, a ohlásiť každú zmenu okresnému úradu do 30 dní odo dňa vzniku, zmeny alebo zániku rozhodujúcej skutočnosti a na vyzvanie okresného úradu predložiť v určenej lehote doklady na zápis týchto údajov do katastra“.

Pri kontrole inventúrnych súpisov účtov 021 (stavby), 022 (samostatné hnuteľné veci), 023 (dopravné prostriedky), 028 (drobný dlhodobý hmotný majetok) bolo konštatované, že obsahovali aj oprávky k týmto účtom. Kontrolná skupina odporúča na týchto inventúrnych súpisoch uviesť v samostatnom riadku stavy zinventarizovaných účtov oprávok 081, 082, 083, 088. 

Pri kontrole bolo zistené, že hodnota oprávok ku stavbám uvedená na inventúrnom súpise účtu 021 (stavby) bola uvedená v nesprávnej výške, pričom v inventarizačnom zápise bola uvedená správne, tak ako je uvedená v hlavnej knihe a súvahe.

Na inventúrnom súpise účtu 031 (pozemky) bolo uvedené nesprávne číslo listu vlastníctva (LV 5000). Kontrolná skupina odporúča pri najbližšej inventúre účtu 031 uviesť aktuálne číslo listu vlastníctva.

Na inventúrnych súpisoch účtov účtovej triedy 0 (021, 022, 023, 028, 032) kontrolná skupina odporúča uvádzať konkrétne miesto uloženia majetku. Kontrolou bolo zistené, že na predmetných inventúrnych súpisoch bolo ako miesto uloženia majetku uvedené: budova.

Inventúrny súpis podsúvahového účtu 771 (drobný hmotný majetok v používaní) bol doložený iba prírastkami a úbytkami. Na základe vyžiadania bola kontrolnej skupine zaslaná zostava položiek k inventúrnemu súpisu drobného hmotného majetku v používaní. Na základe porovnania konečného stavu uvedeného v inventúrnom súpise k účtu 771 v sume 438 201,71 eur a zostavy položiek drobného hmotného majetku v používaní v sume 438 076,18 eur bol zistený rozdiel v sume 215,53 eur.

Na vykonanie inventarizácie peňažných prostriedkov v hotovosti k 31.12.2024 v súlade s § 6 ods. 3 zákona o účtovníctve bol vydaný príkazný list riaditeľky ZŠ s MŠ.

Zo záznamu o vykonaní inventarizácie peňažných prostriedkov v hotovosti, ktorý tvorí prílohu k inventúrnemu súpisu účtu 211 (pokladnica) vyplynulo, že inventarizácia bola uskutočnená 20.12.2024.

V súlade s § 29 ods. 3 zákona o účtovníctve „peňažné prostriedky v hotovosti musí účtovná jednotka inventarizovať ku dňu, ku ktorému sa zostavuje účtovná závierka.“
Kontrolné zistenie č. 5: Tým, že ZŠ s MŠ inventarizovala peňažné prostriedky v hotovosti k 20.12.2024 nepostupovala v súlade s ustanovením § 29 ods. 3 zákona o účtovníctve.

Kontrolná skupina konštatovala, že k vyhotoveným inventúrnym súpisom boli doložené podklady, ktoré preukazovali vykonanie fyzickej alebo dokladovej inventúry inventarizačnou komisiou a predložené inventúrne súpisy okrem vyššie uvedených skutočností obsahovali všetky náležitosti podľa § 30 ods. 2 zákona o účtovníctve.

„Stav majetku, záväzkov, rozdielu majetku a záväzkov v inventúrnych súpisoch sa v súlade so zákonom o účtovníctve porovnáva so stavom majetku, záväzkov a rozdielu majetku a záväzkov v účtovníctve a výsledky porovnania sa uvedú v inventarizačnom zápise. Inventarizačný zápis je účtovný záznam, ktorým sa preukazuje vecná správnosť účtovníctva a“ obsahuje povinné náležitosti podľa § 30 ods. 3 zákona o účtovníctve:

„a) obchodné meno alebo názov účtovnej jednotky; právnické osoby uvedú sídlo, fyzické osoby bydlisko a miesto podnikania, ak sa líši od miesta bydliska, 

b) výsledky vyplývajúce z porovnania skutočného stavu majetku, záväzkov a rozdielu majetku a záväzkov s účtovným stavom, 

c) výsledky vyplývajúce z posúdenia reálnosti ocenenia majetku a záväzkov podľa § 26 a 27, 

d) meno, priezvisko a podpisový záznam osoby alebo osôb zodpovedných za vykonanie inventarizácie v účtovnej jednotke.“

Pri kontrole inventarizačného zápisu ZŠ s MŠ k 31.12.2024 kontrolná skupina zistila nasledovné nedostatky:

· v inventarizačnom zápise stavy účtov 384 (výnosy budúcich období), 771 (drobný hmotný majetok v používaní), stav účtu 355 (zúčtovanie transferov, rozpočtu obce a vyššieho územného celku), pri ktorom nebola vykonaná inventúra, neboli uvedené správne.

Z uvedeného vyplynulo, že inventarizačný zápis  ZŠ s MŠ k 31.12.2024, ktorým sa preukazuje vecná správnosť účtovníctva, neobsahoval všetky výsledky vyplývajúce z porovnania skutočného stavu majetku, záväzkov a rozdielu majetku a záväzkov s účtovným stavom, čo nebolo v súlade s § 30 ods. 3 písm. b) zákona o účtovníctve.

Kontrolné zistenie č. 6: Inventarizačný zápis ZŠ s MŠ 2024 neobsahuje všetky výsledky vyplývajúce z porovnania skutočného stavu majetku, záväzkov a rozdielu majetku a záväzkov s účtovným stavom, čo nie je v súlade s § 30 ods. 3 písm. b) zákona o účtovníctve.

Na základe vyššie uvedených nedostatkov, z ktorých vyplynuli odporúčania kontrolnej skupiny ako aj na základe doložených podkladov, ktoré mali preukázať vykonanie fyzickej alebo dokladovej inventúry inventarizačnou komisiou bolo zistené, že inventarizácia majetku, záväzkov a rozdielu a záväzkov vykazovala znaky formálnosti. 

V závere tejto oblasti kontrolná skupina pripomína, že hlavnou úlohou povinnej inventarizácie majetku a záväzkov a rozdielu majetku a záväzkov je overiť verné zobrazenie skutočnosti v účtovníctve a jej vykonanie má zmysel len vtedy, ak je vykonaná dôsledne, v súlade s platnou legislatívou a internými normami.
5. Verejné obstarávanie tovarov, služieb a stavebných prác

Zadávanie zákaziek na dodanie tovaru, na uskutočnenie stavebných prác, na poskytnutie služieb, súťaž návrhov, zadávanie koncesií na stavebné práce, na služby a správu vo verejnom obstarávaní (ďalej len „VO“) vymedzuje zákon č. 343/2015 Z. z. o verejnom obstarávaní a o zmene a doplnení niektorých zákonov (ďalej len „zákon o VO“). Zákon o VO stanovuje pravidlá a postupy VO, ktorými sa obstarávajú jednotlivé zákazky a zároveň definuje princípy, ktoré sa uplatňujú pri VO. Ide o princíp rovnakého zaobchádzania, nediskriminácie hospodárskych subjektov, transparentnosti, proporcionality, hospodárnosti a efektívnosti. Cieľom VO je úsporné nakladanie s verejnými prostriedkami.

V zmysle § 5 ods. 1 zákona o VO zákazka môže byť nadlimitná, podlimitná alebo s nízkou hodnotou (do 31.7.2024), v závislosti od jej predpokladanej hodnoty.

Pre verejného obstarávateľa boli v kontrolovanom období finančné limity vo vzťahu k určenej predpokladanej hodnote na obstaranie tovarov, služieb, stavebných prác a potravín upravené nasledovne:

1. Nadlimitná zákazka v súlade s § 5 ods. 2 zákona o VO je zákazka, ktorej predpokladaná hodnota sa rovná alebo je vyššia ako:

a)    221 000 eur, ak ide o zákazku na dodanie tovaru, poskytnutie služby, okrem služby uvedenej v prílohe č. 1

b)    750 000 eur, ak ide o zákazku na poskytnutie služby podľa prílohy č. 1 zákona o VO,

c) 5 538 000 eur,  ak ide o zákazku na uskutočnenie stavebných prác.

2. Podlimitná civilná zákazka v súlade s § 5 ods. 3 zákona o VO je zákazka, ktorej predpokladaná hodnota je nižšia ako finančný limit podľa odseku 2 a zároveň sa rovná alebo je vyššia ako: 

A/ v období do 31.7.2024:

a)
180 000 eur, ak ide o zákazku na dodanie tovaru, okrem potravín a zákazku na poskytnutie služby, okrem služby uvedenej v prílohe č. 1,

b)
400 000 eur, ak ide o zákazku na poskytnutie služby uvedenej v prílohe č. 1,

c)
300 000 eur, ak ide o zákazku na uskutočnenie stavebných prác a


B/ v období od 1.8.2024:

50 000 eur v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok

3.
Civilná zákazka s nízkou hodnotou v súlade s § 5 ods. 4 zákona o VO  v období do 31.7.2024 je:

a)
zákazka na dodanie tovaru okrem potravín, zákazka na poskytnutie služby alebo zákazka na uskutočnenie stavebných prác, ktorej predpokladaná hodnota je nižšia ako finančný limit uvedený v odseku 3 a súčasne rovnaká alebo vyššia ako 10 000 eur v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok,

b)
zákazka na dodanie tovaru, ktorým sú potraviny a ktorej predpokladaná hodnota je nižšia ako finančný limit podľa odseku 2 a zároveň rovnaká alebo vyššia ako 10 000 eur (do 31.7.2024), v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok.

Zákon o VO sa v období do 31.7.2024 v zmysle § 1 ods. 15 uvedeného zákona „nevzťahuje na zákazku, ktorej predpokladaná hodnota je nižšia ako 10 000 eur“ a  v období od 1.8.2024 v zmysle § 1 ods. 14 uvedeného zákona „nevzťahuje na zákazku, ktorej predpokladaná hodnota je nižšia ako 50 000 eur“ v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok“.

Jednou zo základných činností v procese verejného obstarávania je stanovenie predpokladanej hodnoty zákazky. Verejný obstarávateľ má povinnosť stanoviť predpokladanú hodnotu zákazky na základe zákonom stanovených pravidiel v čase, kedy realizuje verejné obstarávanie. 

V zmysle § 6 ods. 1 zákona o VO: „Predpokladaná hodnota zákazky sa určuje ako cena bez dane z pridanej hodnoty s cieľom ustanovenia postupu verejného obstarávania podľa finančných limitov. Verejný obstarávateľ a obstarávateľ určia predpokladanú hodnotu zákazky na základe údajov a informácií o zákazkách na rovnaký alebo porovnateľný predmet zákazky. Ak nemá verejný obstarávateľ alebo obstarávateľ údaje podľa druhej vety k dispozícii, určí predpokladanú hodnotu na základe údajov získaných prieskumom trhu s požadovaným plnením, prípravnou trhovou konzultáciou, použitím systému sledovania vývoja cien podľa § 13 ods. 2 písm. d) alebo na základe údajov získaných iným vhodným spôsobom. Predpokladaná hodnota zákazky je platná v čase odoslania oznámenia o vyhlásení verejného obstarávania alebo oznámenia použitého ako výzva na súťaž na uverejnenie; ak sa uverejnenie takého oznámenia nevyžaduje, predpokladaná hodnota je platná v čase začatia postupu zadávania zákazky.

Podľa § 6 ods. 18 zákona o VO „Verejný obstarávateľ a obstarávateľ v dokumentácii k verejnému obstarávaniu uchovávajú aj informácie a podklady, na základe ktorých určili predpokladanú hodnotu.“

V období do 31.7.2024 v zmysle § 117 ods. 1 zákona o VO „Verejný obstarávateľ pri zadávaní zákazky s nízkou hodnotou postupuje tak, aby vynaložené náklady na predmet zákazky boli hospodárne. Ak verejný obstarávateľ vyzve na predloženie ponuky viac hospodárskych subjektov na účel zadania zákazky, vyzve tieto hospodárske subjekty na to určenou funkcionalitou elektronickej platformy a je povinný zabezpečiť dodržanie princípov rovnakého zaobchádzania a nediskriminácie. Verejný obstarávateľ je povinný postupovať v súlade s princípom transparentnosti a zdokumentovať celý priebeh verejného obstarávania tak, aby jeho úkony boli preskúmateľné bez ohľadu na použité prostriedky komunikácie; ak na zadanie zákazky využije elektronickú platformu, môže priebeh verejného obstarávania zdokumentovať prostredníctvom elektronickej platformy.“
V prípade zákaziek s nízkou hodnotou bolo potrebné dodržiavať najmä vyššie uvedený § 6 zákona o VO, ktorý vymedzoval stanovenie predpokladanej hodnoty zákazky (ďalej len „PHZ“) ako cenu bez DPH, dohliadnuť, aby nedochádzalo k účelovému rozdeleniu zákazky, overiť, či úspešný uchádzač má oprávnenie podnikať v danej oblasti ako aj overiť, či nemal uložený zákaz účasti alebo nebol v konflikte záujmov. Taktiež bolo potrebné overiť povinnosť zápisu v registri partnerov verejného sektora ako aj zahrnúť zákazku s nízkou hodnotou do súhrnnej správy. Verejný obstarávateľ mal zároveň povinnosť zdokumentovať a archivovať celý priebeh verejného obstarávania po dobu desiatich rokov od uzavretia zmluvy, aby všetky úkony boli preskúmateľné bez ohľadu na použitú formu komunikácie.

Novela zákona o VO od 1.8.2024 znížila celkový počet postupov a úplne zrušila zákazku s nízkou hodnotou; zákon o VO rozlišuje iba postupy pre zákazku podlimitnú a nadlimitnú.

ZŠ s MŠ je verejným obstarávateľom podľa § 7 ods. 1 písm. d) zákona o VO.

Postupy obstarávania zákaziek na dodanie tovaru, zákaziek na poskytnutie služieb a zákaziek na uskutočnenie stavebných prác v kontrolovanom období upravoval interný predpis ZŠ s MŠ „Smernica o postupe pri verejnom obstarávaní zákaziek podľa § 1 ods. 2-15 a zákaziek s nízkou hodnotou platná od 1.1.2024“ (ďalej len „smernica s účinnosťou od 1.1.2024“), ktorej platnosť skončila 30.11.2024 a následne nadobudla platnosť „Smernica o verejnom obstarávaní“ (ďalej len „smernica o VO“) s účinnosťou od 1.12.2024.  Predmetom a účelom smerníc o VO bolo zabezpečiť jednotný postup pri príprave a uskutočňovaní verejného obstarávania zákaziek na dodanie tovaru, uskutočnenie stavebných prác a poskytnutie služieb v rámci ZŠ s MŠ.

Súčasťou smernice o VO boli prílohy, používané v nadväznosti na použitý postup obstarávania zákazky: test bežnej dostupnosti, zápis z prieskumu trhu, výzva na predloženie cenovej ponuky, čestné vyhlásenie o vylúčení konfliktu záujmov v procese verejného obstarávania, plán nákupov - PHZ – vzor, zápisnica z vyhodnotenia ponúk.

Kontrolná skupina si vyžiadala dokumentáciu, týkajúcu sa verejných obstarávaní, ktoré povinná osoba realizovala v kontrolovanom období roku 2024. Ku kontrole boli predložené nasledovné doklady:

· 70 prieskumov trhových cien za účelom posúdenia hospodárnosti pri obstarávaní 70 zákaziek,

· 5 zápisov z obstarania zákazky priamym zadaním,

· spisová agenda, týkajúca sa obstarania podlimitnej zákazky.

Pri kontrole boli zistené nasledovné skutočnosti:

V súlade s čl. II ods. 2.3. Smernice platnej od 1.1.2024 „na základe  informácií o PHZ verejný obstarávateľ vyhotoví plán nákupov (vecný rozpočet) alebo plán verejného obstarávania – podľa vlastného uváženia – na príslušný rok (príloha č. 4)“.
Kontrolné zistenie č. 7: ZŠ s MŠ na rok 2024 nevypracovala plán nákupov a ani plán verejného obstarávania, čo nebolo v súlade s ustanovením čl. II ods. 2.3. Smernice platnej od 1.1.2024.

Povinnosť vyhotoviť plán VO síce nevyplýva povinnej osobe priamo zo zákona o VO, je však dôležitý z hľadiska výberu najvhodnejšieho postupu zadávania konkrétnej zákazky, čím sa zvyšuje transparentnosť postupov verejného obstarávateľa pri ich zadávaní.

Prieskumy trhových cien za účelom posúdenia hospodárnosti (ďalej len „prieskum trhu“) za jednotlivé obstarávané tovary, služby, práce obsahovali: predmet, opis a druh zákazky, spôsob prieskumu trhu (internet, katalógy, webové stránky, CRZ, cenové ponuky troch oslovených dodávateľov, vyhodnotenie ponúk podľa vopred stanoveného kritéria, ktorým bola najčastejšie najnižšia cena, PHZ s DPH, určený vznik záväzku (objednávka, zmluva, dohoda), informáciu o overení zákazu účasti vo VO. Cenové ponuky tvorili prílohy k jednotlivým prieskumom trhu.

Zápisy z obstarania zákazky priamym zadaním obsahovali obdobné údaje ako prieskum trhu; súčasťou bolo aj v súlade so smernicou o VO zdôvodnenie výberu konkrétneho dodávateľa; v prípade učebníc - jediný výrobca daných titulov, detekčných trubičiek CO - odber len od 1 firmy, kancelárskeho nábytku od daného dodávateľa s dovozom a vyložením zdarma– doplnenie zostavy, prenájmu tlačiarne – doplnenie zostavy.

Kontrolné zistenie č. 8: Vo väčšine kontrolovaných prípadoch bola PHZ stanovená ako cena s DPH, čo nebolo v súlade s § 6 ods. 1 zákona o VO.

Suma finančných prostriedkov za jednotlivé potravinové komodity nebola vyššia ako finančné limity zákaziek malého rozsahu, na ktoré sa v zmysle vyššie uvedených ustanovení zákon o VO nevzťahoval. Prieskumy trhu ako aj zápisy z obstarania zákaziek priamym zadaním dokladovali hospodárnosť pri použití finančných prostriedkov.

Pri kontrole bolo konštatované, že ZŠ s MŠ pri obstarávaní zákaziek malého rozsahu postupovala štandardne podľa rovnakých pravidiel a preukázala dodržanie princípu hospodárnosti a efektívnosti, transparentnosti, proporcionality, nediskriminácie a rovnakého zaobchádzania.

Pri kontrole bolo ďalej zistené, že ZŠ s MŠ v období od začiatku roka do 31.7.2024 nezrealizovala žiadnu zákazku s nízkou hodnotou.
Kontrolnej skupine bola predložená spisová agenda týkajúca sa obstarania podlimitnej zákazky  na stavebné práce na rekonštrukciu výmenníkovej stanice tepla ZŠ s MŠ s predmetom zákazky „Rekonštrukcia OST – ZŠ A. Kubinu, Trnava“ (ďalej len „zákazka na stavebné práce“). VO bolo realizované Ing. Ľuborom Pivoňom, s ktorým mala ZŠ s MŠ uzatvorenú rámcovú mandátnu zmluvu na zabezpečenie poradenstva a procesov VO zo dňa 21.10.2024 (doba trvania zmluvy je do 31.8.2025).

PHZ vo výške 63 441,42 eur bez DPH bola určená na základe oceneného rozpočtu autorizovanej osoby. Výzva na predkladanie cenových ponúk bola zaslaná trom osloveným subjektom mailovou komunikáciou dňa 31.10.2024 s prílohami: výkaz výmer (bez ocenenia), návrh zmluvy o dielo, technická správa, identifikačné údaje subjektu, čestné vyhlásenie „Konflikt záujmov“ v zmysle § 23 zákona o VO.

Kritériom hodnotenia ponúk bola najnižšia cena v eur s DPH. Lehota na predloženie ponúk bola stanovená do 8.11.2024 do 15,00 hod. Z oslovených troch subjektov dva reflektovali na zaslanú výzvu. Na základe vyhodnotenia ponúk bol vypracovaný „Záznam z prieskumu trhu“, kde boli jednotlivé ponuky posúdené. Podľa kritéria hodnotenia ponúk zvíťazila ponuka s najnižšou cenou vo výške 61 890,20 eur bez DPH, teda 74 268,24 eur s DPH. Obidvaja uchádzači boli oboznámení s výsledkami VO dňa 10.11.2024 mailovou komunikáciou. S víťazným uchádzačom bola dňa 12.11.2024 podpísaná „Zmluva o dielo“.

Pri kontrole bolo zistené, že ZŠ s MŠ obstarávala zákazku na stavebné práce s PHZ v sume 63 441,42 eur bez DPH ako zákazku s nízkou hodnotou podľa § 117 zákona o VO. Avšak od 1.8.2024 bol zákon o VO novelizovaný, § 117 zákona o VO bol zrušený a uvedená zákazka mala byť obstarávaná v súlade s postupom platným od 1.8.2024 a stanoveným v § 5 ods. 3 zákona o VO ako zákazka podlimitná. 

Kontrolné zistenie č. 9: ZŠ s MŠ obstarávala zákazku na stavebné práce s PHZ v sume 63 441,42 eur bez DPH ako zákazku s nízkou hodnotou podľa § 117 zákona o VO, čím nepostupovala v súlade s postupom platným od 1.8.2024 a stanoveným v § 5 ods. 3 zákona o VO, podľa ktorého „podlimitná civilná zákazka zadávaná verejným obstarávateľom je zákazka, ktorej predpokladaná hodnota je nižšia ako finančný limit podľa odseku 2 a súčasne rovnaká alebo vyššia ako 50 000 eur v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok“.

Pri kontrole bolo ďalej zistené, že dodávky rôznych komodít potravinového sortimentu pre školskú jedáleň v roku 2024 boli realizované na základe viacerých zmlúv, ako napr.:

· hovädzie mäso: Rámcová zmluva z 1.3.2024 – Patrik Púčik – do 31.12.2025

· pekárenské výrobky: Obchodná kúpna zmluva z 23.2.2023 – Framipek – na dobu neurčitú

· potravinársky sortiment: Kúpna zmluva – rámcová 024/2021 – ATC-JR, s.r.o. na dobu neurčitú

· potravinársky ako aj ďalší tovar: Kúpna zmluva  z 1.4.2021 – Foodservice Nitra, s.r.o. – na dobu neurčitú

· tovary a produkty značky spoločnosti TROPICO: Zmluva o spolupráci z 19.11.2020 – Tropico.sk Z, s.r.o. – na dobu neurčitú

· mrazená, chladená hydina, ryby, divina: Rámcová kúpna zmluva z 3.9.2020 – Bidfood Slovakia, s.r.o. – na dobu neurčitú

· mäso, mäsové výrobky a iný potravinársky tovar: Rámcová kúpna zmluva z 30.12.2019 – Róbert Gašparík – mäsovýroba s.r.o. – na dobu neurčitú

· zelenina, ovocie a potravinárske výrobky: Rámcová kúpna zmluva z 29.12.2015 – Badema – ovocie a zelenina – na dobu neurčitú

· pekárske a cukrárenské výrobky, suroviny a pomocný materiál pre pekársku a cukrársku výrobu: Zmluva o dodávateľsko – odberateľských vzťahoch č. 7/2015 – PENAM Slovakia, a.s. – na dobu neurčitú.

V zmysle uvedených zmlúv  bol predávajúci zaviazaný na základe objednávky doručiť požadovaný sortiment a na základe vyhotovenej faktúry povinná osoba zaplatila dodávateľovi za dodanie tovaru.

Pri kontrole bolo zistené, že povinná osoba zrealizovala počas mesiacov január a február 2025 nové verejné obstarávania na dodávku jednotlivých potravinových komodít a následne boli s víťazmi VO uzatvorené buď rámcové kúpne zmluvy alebo rámcové dohody na obdobie jedného roka.

Vyššie uvedené dodávateľské zmluvy uzatvorené zväčša na dobu neurčitú však zrušené neboli, ale v roku 2025 po vysúťažení nových dodávateľov už povinná osoba nerealizovala objednávky od týchto dodávateľov. Kontrolná skupina preto odporúča, aby povinná osoba zmluvy na dodávku rôznych druhov potravín, ktoré boli v kontrolovanom období roku 2024 v platnosti a neboli v čase výkonu kontroly ešte ukončené, zabezpečila ich zrušenie spôsobom uvedeným v jednotlivých zmluvách.
V súlade s ustanovením § 10 ods. 10 zákona o VO „verejný obstarávateľ a obstarávateľ sú povinní vo formáte a postupmi na prenos dostupnými na webovom sídle úradu poslať na uverejnenie v profile súhrnnú správu o zmluvách so zmluvnými cenami vyššími ako“ 10 000, resp. 50 000 eur, „ktoré uzavreli za obdobie kalendárneho polroka a na ktoré sa podľa § 1 ods. 2 až 14, nevzťahuje tento zákon, a to priebežne počas kalendárneho polroka alebo hromadne najneskôr do 60 dní po skončení kalendárneho polroka. Verejný obstarávateľ a obstarávateľ nie sú povinní v súhrnnej správe podľa prvej vety uviesť zmluvy, ktoré boli zverejnené v Centrálnom registri zmlúv“.

Nakoľko ZŠ s MŠ obstarávala počas roku 2024 zákazky malého rozsahu, uvedená povinnosť sa týkala zverejnenia informácie o uzatvorenej zmluve o dielo na rekonštrukciu OST (odovzdávacej stanice tepla) v sume 61 890,20 eur bez DPH z 12.11.2024, ktorá však bola zverejnená v Centrálnom registri zmlúv 12.11.2024.

6. Výkon základnej finančnej kontroly

Podľa § 7 ods. 1 zákona č. 357/2015 Z.z. o finančnej kontrole a audite a o zmene a doplnení niektorých zákonov v z.n.p. (ďalej len „zákon o finančnej kontrole“) „Základnou finančnou kontrolou je orgán verejnej správy povinný overovať vždy súlad každej finančnej operácie alebo jej časti so skutočnosťami uvedenými v § 6 ods. 4 na príslušných stupňoch riadenia.“

Podľa § 7 ods. 2 zákona o finančnej kontrole: „Základnú finančnú kontrolu vykonáva štatutárny orgán orgánu verejnej správy alebo ním určený vedúci zamestnanec orgánu verejnej správy a zamestnanec zodpovedný za rozpočet, verejné obstarávanie, správu majetku alebo za iné odborné činnosti podľa povahy finančnej operácie alebo jej časti podľa rozhodnutia štatutárneho orgánu verejnej správy. Ak je orgánom verejnej správy obec a nemôže zabezpečiť vykonanie základnej finančnej kontroly svojimi zamestnancami, vykonáva základnú finančnú kontrolu starosta a aspoň jedna iná fyzická osoba, ktorú schvaľuje obecné zastupiteľstvo uznesením.“

Podľa § 7 ods. 3 zákona o finančnej kontrole: „Osoby podľa odseku 2 vykonávajúce základnú finančnú kontrolu potvrdzujú na doklade súvisiacom s finančnou operáciou alebo jej časťou súlad so skutočnosťami uvedenými v § 6 ods. 4 uvedením svojho mena a priezviska, podpisu, dátumu vykonania základnej finančnej kontroly a uvedením vyjadrenia, či

a) finančnú operáciu alebo jej časť možno vykonať alebo nemožno vykonať, 

b) vo finančnej operácii alebo jej časti možno pokračovať alebo nemožno pokračovať alebo

c) poskytnuté plnenie treba vymáhať alebo poskytnuté plnenie nie je potrebné vymáhať, ak sa finančná operácia alebo jej časť už vykonala.“

Na účely tohto zákona sa rozumie podľa § 2 písm. b) finančnou kontrolou súhrn činností zabezpečujúcich overovanie hospodárnosti, efektívnosti, účinnosti a účelnosti finančných operácií alebo ich častí pred ich uskutočnením, v ich priebehu a až do ich konečného vysporiadania, zúčtovania, dosiahnutia a udržania výsledkov a cieľov finančných operácií alebo ich častí.“

Podľa Metodického usmernenia sekcie auditu a kontroly Ministerstva financií SR č. MF/006646/2022-1411 platného od 22.9.2022 k finančnej kontrole vykonávanej podľa zákona č. 357/2015 Z. z. o finančnej kontrole a audite a o zmene a doplnení niektorých zákonov v z.n.p. (ďalej len „metodické usmernenie MF SR“) „každú z vyššie uvedených skutočností (meno, priezvisko, dátum, podpis a vyjadrenie) je potrebné uvádzať zvlášť za každú osobu, ktorá vykonala základnú finančnú kontrolu, t. j. napr. nie je možné uviesť len jedno spoločné vyjadrenie za všetky osoby, ktoré vykonali základnú finančnú kontrolu“.
Ďalej v zmysle metodického usmernenia MF SR „podľa charakteru finančnej operácie sa pri potvrdzovaní vykonania základnej finančnej kontroly uvedie jedno z vyjadrení (v jeho pozitívnom alebo negatívnom variante vzhľadom na zistený súlad/nesúlad overovanej finančnej operácie alebo jej časti so skutočnosťami podľa § 6 ods. 4), resp. v praxi sa môžu na krycom liste uviesť všetky vyjadrenia a vyškrtnú sa tie, ktoré sú irelevantné vzhľadom na vykonané overenie.“

Povinná osoba mala vypracovanú Smernicu upravujúcu systém finančného riadenia a finančnej kontroly č. 4/2023 s účinnosťou od 1.1.2023 (ďalej len „smernica o FK“). Smernica o FK upravovala komplexný systém finančného riadenia a finančnej kontroly, zodpovednosť vedúcich zamestnancov a zamestnancov ZŠ s MŠ, základné pravidlá, ciele a spôsob vykonávania finančnej kontroly vykonávanej podľa zákona o finančnej kontrole.

Kontrolná skupina skontrolovala vykonávanie základnej finančnej kontroly pri vybraných finančných operáciách vykonávaných v roku 2024:

1. objednávky za mesiac október 2024, 

2. platobné poukazy pri úhrade faktúr za mesiac október 2024,

3. nájomné zmluvy za rok 2024,

4. príjmové a výdavkové pokladničné doklady za mesiac október 2024,

5. verejné obstarávanie.

Vykonanie základnej finančnej kontroly bolo vyznačené na dokladoch súvisiacich s príslušnou finančnou operáciou (na objednávkach, platobných poukazoch k faktúram, nájomných zmluvách, faktúrach, ktoré súviseli s uzatvorenými nájomnými zmluvami, pokladničných dokladoch), pričom na dokladoch boli uvedené zákonom predpísané náležitosti a vyjadrenia.

Kontrolné zistenie č. 10: Povinná osoba pri uskutočňovaní základnej finančnej kontroly vyznačovala jedno z 3 možných vyjadrení (v jeho pozitívnom alebo negatívnom variante), ale nevyškrtla predpísaným spôsobom tie, ktoré sa na danú finančnú operáciu nevzťahujú, čo nebolo v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 platného od 22.9.2022 k finančnej kontrole vykonávanej podľa zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov.

7. Prenájom nebytových a bytových priestorov

Podľa § 12 ods. 1 Zásad hospodárenia a nakladania s majetkom Mesta a s majetkom štátu, ktorý Mesto užíva ( ďalej len „Zásady hospodárenia“) „majetok mesta je možné prenechať do nájmu po predchádzajúcom súhlase príslušných orgánov mesta uvedených v § 3 týchto Zásad. Nájomná zmluva musí obsahovať určenie majetku, spôsob a čas užívania, výšku nájmu a podmienky odstúpenia od zmluvy. Uzatváranie týchto zmlúv patrí do právomoci štatutárnych zástupcov mesta a správcu, v závislosti od toho kto správu vykonáva.“ 

Podľa § 6 ods.11 zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v z.n.p. „obec schvaľuje návrh zmluvy o nájme a prenájme školských budov a miestností a o nájme a prenájme priľahlých priestorov školy a školského zariadenia, ktorej je zriaďovateľom. Obec môže poveriť schvaľovaním riaditeľa školy.“

V súlade s § 3 ods. 6 písm. f) Zásad hospodárenia „primátor mesta rozhoduje o prenájmoch a výpožičkách nebytových priestorov vo vlastníctve mesta najdlhšie na jeden rok“. 

V záujme uplatnenia jednotného postupu bol vydaný Príkaz primátora č. 7/2023, ktorým sa určuje postup pri nájme a výpožičke nebytových priestorov škôl a školských zariadení s právnou subjektivitou a minimálna výška nájomného (ďalej len „PP č. 7/2023“) účinný od 1.7.2023.

Podľa článku 2 ods. PP č. 7/2023 „nebytové priestory v školách a školských zariadeniach je možné prenechať do užívania zmluvou o nájme nebytových priestorov alebo zmluvou o výpožičke len počas trvania školského roka, t. j. od 1. 9. aktuálneho kalendárneho roka do 31. 8. nasledujúceho kalendárneho roka, uzavretými najdlhšie na dobu jedného roka.“ 

Podľa článku 4 ods. 2 PP 7/2023 sa pod minimálnou hodinovou sadzbou rozumie sadzba za prenájom telocviční v sume od 5,00 eur do 15,00 eur v závislosti od kategórie záujemcov a veľkosti telocvične.

Sadzbu za prenájom ostatných nebytových priestorov v sume od 7,00 eur do 50,00 eur je možné znížiť až o 50% ak je nebytový priestor prenajatý na minimálne 5 hodín počas 2 po sebe idúcich kalendárnych dní. 

Súčasťou PP 7/2023 sú vzory zmlúv o nájme nebytových priestorov a o výpožičke nebytových priestorov. Pri krátkodobom nájme nebytových priestorov v školách a školských zariadeniach riaditeľ školy predloží na základe záujmu nájomcu písomnú žiadosť o  nájom nebytových priestorov primátorovi mesta a to prostredníctvom Odboru školstva, mládeže a športu Mestského úradu v Trnave (ďalej len „OŠMaŠ“), minimálne 10 pracovných dní pred začiatkom doby nájmu. Žiadosť musí obsahovať identifikačné údaje nájomcu, dobu nájmu, resp. harmonogram užívania nebytových priestorov  a výšku nájomného. OŠMaŠ predloží žiadosť na rozhodnutie primátorovi mesta. Na základe súhlasu  primátora mesta vypracuje škola/školské zariadenie zmluvu o nájme nebytových priestorov podľa vzoru – príloha č. 1 PP 7/2023.

Kontrolnej skupine bolo predložených 39 zmlúv o nájme nebytových priestorov (ďalej len „nájomná zmluva“ )  s príslušnou dokumentáciou, na základe ktorých ZŠ s MŠ v kontrolovanom období roku 2024 prenechávala do užívania nebytové priestory. Uvedené sa týkalo 29x nájmu telocviční (malej aj veľkej), 1x nájmu jedálne, 4x nájmu klasickej triedy, 2x nájmu učebne, 2x nájmu priestoru chodby a 1x nájmu triedy MŠ. V kontrolovanom období povinná osoba neprenechávala majetok do výpožičky. Nájomné zmluvy medzi prenajímateľom ZŠ s MŠ a jednotlivými nájomcami boli vyhotovené s odvolaním sa na zákon č. 116/1990 Zb. o nájme a podnájme nebytových priestorov v z.n.p. (ďalej len „zákon o nájme NP“), § 663 a nasl. zákona č. 40/1964 Zb. Občianskeho zákonníka v z.n.p. a na registratúrne číslo súhlasného stanoviska zriaďovateľa k prenájmu nebytového priestoru.
Podľa ustanovenia § 3 ods. 3  zákona o nájme NP zmluva o nájme NP „musí obsahovať predmet a účel nájmu, výšku a splatnosť nájomného a spôsob jeho platenia“. Podľa § 3 ods. 4 zákona o nájme NP, ak zmluva o nájme NP „neobsahuje náležitosti podľa odseku 3, je neplatná."
Pri nájme nebytových priestorov bolo konštatované, že zo strany prenajímateľa (ZŠ s MŠ) bol postup v súlade s PP 7/2023. Na základe požiadaviek záujemcov predložila riaditeľka ZŠ s MŠ na OŠMaŠ „Žiadosť o povolenie prenájmu nebytových priestorov“, ktorej obsahom boli identifikačné údaje nájomcu, doba nájmu, resp. harmonogram užívania nebytových priestorov a výška nájomného. OŠMaŠ predložil žiadosť spolu so svojim stanoviskom na rozhodnutie primátorovi mesta. Následne, na základe súhlasu primátora, ZŠ s MŠ vypracovala nájomné zmluvy, ktoré boli podpísané riaditeľkou, následne zverejnené podľa ustanovenia § 5a ods. 6 infozákona v centrálnom registri zmlúv. 

Ku kontrole bola predložená spisová agenda, týkajúca sa nájmu nebytových priestorov, v ktorej bol každý nájom vedený samostatne. Všetky spisové zložky obsahovali písomnosti, ktoré sa týkali jednotlivých prenájmov.  Kontrolou obsahovej stránky nájomných zmlúv boli  v dvoch prípadoch zistené formálne nedostatky, kedy nebol v zmluve o nájme nebytových priestorov uvedený dátum podpisu zmluvy. V uvedených dvoch prípadoch kontrolná skupina pri preverení zverejnenia zmlúv v centrálnom registri zmlúv vychádzala z dátumov vykonania základnej finančnej kontroly na zmluvách, ktoré boli totožné s dátumom uvedeným v centrálnom registri zmlúv ako dátum podpisu zmluvy. 

Hoci dátum nie je povinnou náležitosťou pre platnosť zmluvy, jeho uvedenie je však prakticky nevyhnutné napríklad aj pre učenie účinnosti zmluvy a pre potreby registrácie a zverejnenia zmluvy v centrálnom registri zmlúv. Z uvedeného dôvodu kontrolná skupina odporúča povinnej osobe, aby pri uzatváraní zmlúv o nájme nebytových priestorov vždy uvádzala dátum uzatvorenia zmluvy. 

Každá spisová zložka za jednotlivý nájom obsahovala aj doklad o úhrade za nájom za rok 2024, s uvedením dátumu a sumy úhrady. V správe pre prijímateľa bolo uvedené ktorého nájomcu, resp. nájomnej zmluvy sa platba týkala. 

Kontrolou bolo zistené, že všetci nájomcovia uhrádzali sumy za nájom nebytových priestorov na príjmový účet ZŠ s MŠ vedený v Prima banke.
Podľa údajov z rozpočtu ZŠ s MŠ, z položky ekonomickej klasifikácie rozpočtovej klasifikácie 212 003 – Príjmy z prenajatých budov evidovala povinná osoba príjem za prenájom nebytových priestorov a školského bytu v roku 2024 v celkovej sume 13 664,72 eur. Pri kontrole uzatvorených nájomných zmlúv a úhrad za nebytové priestory a školský byt za rok 2024 bolo zistené, že povinná osoba zaúčtovala úhradu za nájom telocvične vo výške 97,50 eur na účet 602 – tržby z predaja služieb. Podľa vyjadrenia povinnej osoby bola „úhrada zo dňa 18.11.2024 vo výške 97,50 eur omylom zaúčtovaná ako poplatok za MŠ/ŠKD“, čo nebolo v súlade s ustanovením § 8 ods. 1 zákona o účtovníctve a súčasne s ustanovením § 59 ods. 3 Opatrenia MF SR.

Kontrolné zistenie č. 11: Tým, že povinná osoba zaúčtovala úhradu za nájom nebytových priestorov v sume 97,50 eur na účet 602 - tržby z predaja služieb ako poplatok za MŠ/ŠKD, nepostupovala v súlade s ustanovením § 8 ods. 1 zákona o účtovníctve a súčasne s ustanovením § 72 ods. 3 Opatrenia MF SR. 

V zmysle § 8 ods. 1 zákona o účtovníctve je účtovná jednotka povinná viesť účtovníctvo správne, úplne, preukázateľne a spôsobom zaručujúcim trvalosť účtovných dokladov a zároveň v zmysle § 6 ods. 1 zákona o účtovníctve je povinná doložiť účtovné prípady účtovnými dokladmi.

V zmysle § 8 ods. 2 zákona o účtovníctve je účtovníctvo účtovnej jednotky správne, ak účtovná jednotka vedie účtovníctvo podľa tohto zákona a ostatných osobitných predpisov.

Kontrolou bolo zistené, že povinná osoba pri účtovaní jednotlivých účtovných prípadov na účet 648 – Ostatné výnosy z prevádzkovej činnosti účtovala čiastky za uhradené nájomné  od rôznych nájomcov vo viacerých prípadoch tak, že sčítala sumy viacerých úhrad za nájom (úhrady zo dňa 22.1.2024, 23.1.2024, 6.2.2024, 4.11.2024) a následne zaúčtovala výslednú čiastku ako jeden účtovný prípad. V jednom prípade sa jednalo o zaúčtovanie mínusovej položky (-13,00 eur) na účet 648 v kontrolovanom období roku 2024. Podľa vyjadrenia povinnej osoby „úhrada zo dňa 6.2.2024 je zaúčtovaná na doklade ID2026, v ten deň bola vrátená platba za nájom učebne OZ Získaj nové krídla v sume 189,00 eur a nakoľko tam bola úhrada nájomného od Športového klubu Pečeňady vo výške 176,00 eur, je to celé zúčtované v sume -13,00 eur.“ Podľa vyjadrenia povinnej osoby „ako podklad k platbám slúžia výpisy z účtu“.


V účtovníctve účtovnej jednotky má byť zabezpečená preukázateľnosť a jasná identifikácie jednotlivých operácií. Nie je žiadúce spájať rôzne druhy účtovných prípadov bez možnosti ich jasnej individuálnej identifikácie. Aby bolo účtovníctvo zrozumiteľné, je potrebné, aby každá operácia mala samostatný zápis s presnou identifikáciou sumy, dátumu, účastníkov, účelu, čísla faktúry, zmluvy, objednávky a pod.

Kontrolné zistenie č. 12: Povinná osoba pri účtovaní úhrad za nájom nebytových priestorov zaúčtovala súčet viacerých platieb za nájom od rôznych nájomcov ako jeden účtovný prípad, čím nebola zabezpečená vecná správnosť a preukázateľnosť účtovníctva, čo nebolo v súlade s § 8 ods. 1 a 5 zákona o účtovníctve.

V zmysle článku 3 ods. 7 PP č. 7/2023 ako aj vzoru nájomnej zmluvy bol nájomca povinný uhradiť nájomné do päť dní od uzavretia zmluvy. V prípade, že nájom trvá aj v nasledujúcom kalendárnom roku príslušného školského roka, nájomca zaplatí nájomné v dvoch splátkach. Prvú splátku, ktorá zodpovedá výške nájmu za príslušný kalendárny rok školského roka, uhradí do 5 dní od uzavretia zmluvy a druhú splátku, ktorá zodpovedá výške nájmu za nasledujúci kalendárny rok príslušného školského roka uhradí do 6.1. nasledujúceho kalendárneho roka. 

Pri kontrole dodržania termínu úhrad nájomného bolo zistené, že povinná osoba v 3 nájomných zmluvách stanovila termín prvej splátky dlhší ako je 5 dní od uzatvorenia zmluvy a v 20 nájomných zmluvách stanovila termín druhej splátky na 31. 1., čím nepostupovala v súlade s čl. 3 ods. 7 PP č. 7/2023.

Kontrolné zistenie č. 13: Povinná osoba stanovila v 22 nájomných zmluvách termíny splátok úhrad za nájom nebytových priestorov dlhšie ako sú stanovené v PP č. 7/2023, čo nebolo v súlade s čl. 3 ods. 7 PP č. 7/2023.

ZŠ s MŠ uzatvorila dňa 1.6.2022 nájomnú zmluvu o nájme školského bytu (ďalej len „zmluva“), ktorý je v správe ZŠ s MŠ. Predmetom zmluvy je nájom bytu, ktorý je súčasťou školy a je trvale určený na bývanie zamestnanca školy. Zmluva bola uzatvorená na „predĺženú dobu určitú od 1.6.2022 do 31.5.2025“, s možnosťou opakovaného predĺženia po dobu trvania pracovného pomeru, na ktorý je nájom školského bytu viazaný v zmysle príslušných ustanovení VZN č. 515 o nájomných bytoch pre potreby škôl, školských zariadení a služobných bytoch, ktoré nie sú určené na odpredaj vo vlastníctve mesta Trnava. Podľa čl. 4 zmluvy „vlastník bytu mesto Trnava, na základe žiadosti dal súhlas na uzatvorenie nájomnej zmluvy na nájom školského bytu na základe odporučenia zo zasadnutia Komisie bytovej Mestského zastupiteľstva mesta Trnava zo dňa 3.5.2021.“ Súhlas na opakované uzavretie nájomnej zmluvy na nájom školského bytu zo dňa 19.5.2022 bol priložený k Zmluve o nájme služobného bytu. Súhlas bol vystavený na základe odporučenia zo zasadnutia Komisie bytovej Mestského zastupiteľstva  mesta Trnava zo dňa 2.5.2022. Kontrolou bolo zistené, že v zmluve o nájme služobného bytu sa v čl. 4 vyskytla formálna chyba uvedením nesprávneho dátumu súhlasu dňa 3.5.2021. 

Podľa čl. 9 predmetnej zmluvy o nájme služobného bytu bola pre nájomcu stanovená výška mesačného nájomného s termínom úhrady do 15. dňa príslušného kalendárneho mesiaca. Výška nájomného bola stanovená podľa opatrenia MF SR č. R-1/2003 o regulácii cien nájmu bytov a výpočtovom liste za užívanie bytu. Spotrebu elektrickej energie a plynu si nájomca hradil sám priamo dodávateľovi, spotrebu vody platil nájomca ZŠ s MŠ paušálne. Kontrolnej skupine bol predložený „Evidenčný list pre výpočet úhrady nájomného za užívanie bytu“ zo dňa 1.8.2020, v ktorom bola uvedená ročná výška nájomného v čiastke 928,49 eur a mesačná výška nájomného v čiastke 77,37 eur. Povinná osoba predložila bankový výpis z účtu s úhradami nájomného za kontrolované obdobie roku 2024. Kontrolou bolo zistené, že nájomca počas roku 2024 uhrádzal mesačné nájomné v čiastke 105,00 eur. Podľa vyjadrenia povinnej osoby sa  „výška nájomného zvyšovala na základe ústnej dohody, na základe nedoplatkov z dôvodu zvyšovania cien energií“.

Kontrolná skupina odporúča každú zmenu týkajúcu sa zmluvných podmienok formálne zaznamenať v samostatnom dodatku k nájomnej zmluve. 

Po kontrole úhrad za nájomné v roku 2024 bolo zistené, že nájomca v 11 prípadoch uhradil nájomné po termíne stanovenom v zmluve, t. j. po 15 dni príslušného mesiaca (omeškanie o 1 až 6 dní). 

Kontrolná skupina odporúča povinnej osobe, aby zabezpečila uhrádzanie mesačných poplatkov za nájom služobného bytu nájomcom v termíne stanovenom v zmluve, t. j. do 15 dňa príslušného mesiaca. 

Podľa § 2 ods. 1 Opatrenia MF SR „Dňom uskutočnenia účtovného prípadu je deň, v ktorom dôjde k vzniku pohľadávky a záväzku, platbe záväzku, inkasu pohľadávky, postúpeniu pohľadávky, vkladu pohľadávky, poskytnutiu preddavku alebo prijatiu preddavku, prevzatiu dlhu, výplate hotovosti alebo prevzatiu hotovosti, nákupu alebo predaju peňažných prostriedkov v cudzej mene alebo cenných papierov, pripísaniu cenných papierov na účet, dohodnutiu a vyrovnaniu obchodu s cennými papiermi, devízami, splneniu dodávky, zisteniu manka, schodku majetku, prebytku majetku alebo škody na majetku, pohybu majetku vo vnútri účtovnej jednotky a k ďalším skutočnostiam vyplývajúcim z osobitných predpisov alebo vnútorných podmienok účtovnej jednotky, ktoré sú predmetom účtovníctva a ktoré v účtovnej jednotke nastali, alebo o ktorých sú k dispozícii doklady, ktoré dokumentujú tieto skutočnosti.“

Podľa § 16 ods. 3 Opatrenia MF SR „Dohodnutá doba splatnosti pohľadávok a záväzkov je doba dohodnutá v zmluve alebo iným spôsobom, v ktorej sa majú pohľadávky a záväzky splatiť. Podľa dohodnutej doby splatnosti sa pohľadávky a záväzky účtujú pri vzniku účtovného prípadu na príslušné analytické účty k syntetickým účtom.“

Kontrolou bolo zistené, že v období roku 2024 povinná osoba účtovala o predpise pohľadávky na účte 318 – „Pohľadávky z nedaňových príjmov obcí a vyšších územných celkov a rozpočtových organizácií zriadených obcou a vyšším územným celkom“ oproti účtu  648 – „Ostatné výnosy z prevádzkovej činnosti“. V rovnaký deň bola zaúčtovaná úhrada pohľadávky, t. j. prijatie finančných prostriedkov a súčasne jej vyrovnanie. 

Kontrolné zistenie č. 14: ZŠ s MŠ neúčtovala o pohľadávke v deň jej vzniku, čo nebolo v súlade s § 8 ods. 1 a ods. 2 zákona o účtovníctve a súčasne s § 2 ods. 1 a § 16 ods. 3 Opatrenia MF SR.

8. Zverejňovanie uzatvorených zmlúv, objednávok a faktúr
Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov v z.n.p. (ďalej len „infozákon“) upravuje podmienky, postup a rozsah slobodného prístupu k informáciám. 

ZŠ s MŠ je podľa § 2 ods. 2 infozákona povinnou osobou na zverejňovanie zákonom stanovených informácií. 

Podľa ustanovenia § 5a ods. 6 infozákona platnom od 31.3.2022 „povinne zverejňovaná zmluva, ktorej účastníkom je povinná osoba, sa zverejňuje v registri; to neplatí, ak ide o Národnú banku Slovenska“. 

Podľa § 5a ods. 9 infozákona povinnosť povinnej osoby spočíva vo zverejnení uzatvorených zmlúv, dohôd, resp. ich dodatkov bezodkladne po uzavretí alebo po doručení súhlasu, ak sa na jej platnosť vyžaduje súhlas príslušného orgánu. 
Podľa § 5b ods.1  infozákona „povinná osoba zverejňuje na svojom webovom sídle, ak ho má zriadené, v štruktúrovanej a prehľadnej forme najmä tieto údaje:
a) o vyhotovenej objednávke tovarov, služieb a prác

1. identifikačný údaj objednávky, ak povinná osoba vedie číselník objednávok,

2. popis objednaného plnenia,

3. celkovú hodnotu objednaného plnenia v sume, ako je uvedená na objednávke, alebo maximálnu odhadovanú hodnotu objednaného plnenia, ako aj údaj o tom, či je suma vrátane dane z pridanej hodnoty, alebo či je suma bez dane z pridanej hodnoty,

4. identifikáciu zmluvy, ak objednávka súvisí s povinne zverejňovanou zmluvou,

5. dátum vyhotovenia objednávky,

6. identifikačné údaje dodávateľa objednaného plnenia:

6a. meno a priezvisko fyzickej osoby, obchodné meno fyzickej osoby-podnikateľa alebo obchodné meno alebo názov právnickej osoby,

6b. adresu trvalého pobytu fyzickej osoby, miesto podnikania fyzickej osoby-podnikateľa alebo sídlo právnickej osoby,

6c. identifikačné číslo, ak ho má dodávateľ objednaného plnenia pridelené,

7. údaje o fyzickej osobe, ktorá objednávku podpísala:

7a. meno a priezvisko fyzickej osoby,

7b. funkciu fyzickej osoby, ak takáto funkcia existuje,

b) o faktúre za tovary, služby a práce

1. identifikačný údaj faktúry, ak povinná osoba vedie číselník faktúr,

2. popis fakturovaného plnenia, tak ako je uvedený na faktúre,

3. celkovú hodnotu fakturovaného plnenia v sume, ako je uvedená na faktúre, ako aj údaj o tom, či je suma vrátane dane z pridanej hodnoty, alebo či je suma bez dane z pridanej hodnoty,

4. identifikáciu zmluvy, ak faktúra súvisí s povinne zverejňovanou zmluvou,

5. identifikáciu objednávky, ak faktúra súvisí s objednávkou,

6. dátum doručenia faktúry,

7. identifikačné údaje dodávateľa fakturovaného plnenia:

7a. meno a priezvisko fyzickej osoby, obchodné meno fyzickej osoby-podnikateľa alebo obchodné meno alebo názov právnickej osoby,

7b. adresu trvalého pobytu fyzickej osoby, miesto podnikania fyzickej osoby-podnikateľa alebo sídlo právnickej osoby,

7c. identifikačné číslo, ak ho má dodávateľ fakturovaného plnenia pridelené.“

Ustanovenie § 5b ods. 2 infozákona vymedzuje lehotu zverejnenia vyhotovených objednávok a faktúr nasledovne: „Údaje podľa odseku 1 písm. a) povinná osoba zverejní do desiatich pracovných dní odo dňa vyhotovenia objednávky tovarov, služieb a prác; to neplatí, ak objednávka súvisí s povinne zverejňovanou zmluvou, ktorá nadobudla účinnosť podľa zákona. Údaje podľa odseku 1 písm. b) povinná osoba zverejní do 30 dní odo dňa zaplatenia faktúry.“

ZŠ s MŠ má oblasť zverejňovania uzatvorených zmlúv, objednávok a faktúr upravenú v „Smernici o postupe pri povinnom zverejňovaní zmlúv, faktúr a objednávok“ zo dňa 30.3.2022 (ďalej len „Smernica o zverejňovaní“). Podľa čl. 2 ods. 1 Smernice o zverejňovaní „Zamestnanci subjektu verejnej správy sú povinní pri uzatváraní a evidencii zmlúv postupovať tak, aby boli zmluvy zverejnené v Centrálnom registri zmlúv, súčasne na webovom sídle došlé faktúry a vystavené objednávky.“

Podľa čl. 2 ods. 2 Smernice o zverejňovaní „Zamestnanci sú povinní pri vyhotovovaní objednávok postupovať tak, aby boli údaje o objednávkach zverejnené na webovom sídle subjektu spravidla do piatich pracovných dní po schválení a podpise objednávky.“ Súčasne v čl. 5 ods. 3 je uvedené,  „Lehota na zverejnenie údajov o vystavených objednávkach začína plynúť dňom ich vystavenia ( podpísania), a to 10 pracovných dní od vystavenia.“ 

Kontrolná skupina odporúča zjednotiť v Smernici o povinnom zverejňovaní údaje týkajúce sa lehôt povinného zverejňovania údajov o vyhotovenej objednávke v zmysle infozákona. 

Podľa čl. 2 ods. 3 Smernice o zverejňovaní „Údaje podľa odseku 1 sa zverejňujú nepretržite počas piatich rokov odo dňa ich zverejnenia.
Podľa § 5a ods. 14 infozákona „Povinne zverejňovaná zmluva sa zverejňuje nepretržite počas existencie záväzku vzniknutého z povinne zverejňovanej zmluvy, najmenej však počas desiatich rokov od nadobudnutia účinnosti podľa zákona.“

Na základe tejto skutočnosti kontrolná skupina odporúča povinnej osobe upraviť v Smernici o zverejňovaní dobu, počas ktorej má byť zmluva zverejnená v zmysle infozákona.

Podľa čl. 2 ods. 4 Smernice o zverejňovaní „Podmienkou zverejnenia zmlúv, údajov o objednávkach a údajov o faktúrach je ich riadna evidencia vykonávaná prostredníctvom .....“ 

Kontrolou bolo zistené, že povinná osoba nevedie žiadnu evidenciu zmlúv. Na základe tejto skutočnosti kontrolná skupina odporúča povinnej osobe z dôvodu väčšej prehľadnosti zaviesť evidenciu uzatvorených zmlúv.

Pri kontrole bolo zistené, že povinná osoba zverejňuje uzatvorené zmluvy v Centrálnom registri zmlúv (ďalej len „register“) a na svojom webovom sídle https://zs-kubinu.edupage.org/zmluvy/, kde zverejňuje aj údaje o vyhotovených objednávkach a faktúrach. 

Posúdenie povinných údajov pri zverejnených dokumentoch bolo pri kontrole uskutočnené na vybraných predložených zmluvách uzatvorených v kontrolovanom období v roku 2024, na objednávkach za mesiace september – december 2024 a faktúrach vystavených v kontrolovanom období za mesiac október 2024.

A/ zverejňovanie zmlúv 

Kontrolná skupina skontrolovala zverejňovanie 17 vybraných predložených zmlúv a dodatkov k zmluvám uzatvorených v roku 2024. Kontrolou bolo zistené, že povinná osoba zverejnila všetky predmetné zmluvy v centrálnom registri zmlúv v súlade s ustanovením § 5a ods. 6 infozákona. Vo všetkých prípadoch skontrolovaných zverejnených zmlúv bola dodržaná aj zákonom stanovená lehota na zverejnenie zmluvy, t. j. bezodkladne po uzavretí zmluvy. V rámci kontroly prenájmov nebytových priestorov, ktorá je súčasťou tejto Správy z kontroly v bode 4.7 - Prenájom nebytových priestorov bolo skontrolovaných aj 39 zmlúv o nájme nebytových priestorov za rok 2024 a bolo skonštatované, že všetky zmluvy boli zverejnené v centrálnom registri zmlúv v súlade s ustanovením § 5a ods. 6 infozákona. 

B/ zverejňovanie faktúr 

Kontrolná skupina skontrolovala spolu 61 dodávateľských faktúr za mesiac október 2024. Kontrolou bolo zistené, že vo všetkých prípadoch povinná osoba zverejnila údaje o faktúrach za tovary, služby a práce v súlade § 5b ods. 1 písm. b) infozákona a zároveň bola dodržaná zákonom stanovená lehota zverejnenia údajov v súlade s § 5b ods. 2 infozákona, na základe ktorého povinná osoba zverejnila skontrolované faktúry do 30 dní odo dňa zaplatenia faktúry. 

C/ zverejňovanie objednávok 

Kontrolná skupina skontrolovala 62 objednávok za mesiace september až december 2024 a skonštatovala, že všetky povinné údaje o objednávkach boli zverejnené v súlade s § 5b ods. 1 písm. a) infozákona. Zároveň bolo dodržané aj ustanovenie § 5b ods. 2 infozákona, na základe ktorého povinná osoba zverejnila skontrolované objednávky do 10 pracovných dní odo dňa vyhotovenia objednávky tovarov, služieb a prác.

Zistené nedostatky (kontrolné zistenia):

Kontrolné zistenie č. 1: ZŠ s MŠ v 12 prípadoch nevykonávala zmeny rozpočtu, ktoré boli v kompetencii riaditeľky školy rozpočtovými opatreniami t.j. neuvádzala presun rozpočtových prostriedkov medzi položkami rozpočtu (z akej položky rozpočtu na akú položku vrátane funkčnej klasifikácie, ekonomickej klasifikácie rozpočtovej klasifikácie a výšky finančných prostriedkov), ale k žiadosti o súhlas na vykonanie rozpočtového opatrenia boli doložené už vykonané úpravy rozpočtu, čím nebol dodržaný čl. I. ods. 2 Príkazu  primátora  mesta  Trnava  č.  10/2018 (do 31.3.2024) a čl. 5 ods. 1 písm. a) Príkazu primátora mesta Trnava č. 7/2024.
Kontrolné zistenie č. 2: ZŠ s MŠ neviedla evidenciu vlastných rozpočtových opatrení schválených riaditeľkou školy, čo nebolo v súlade čl. I. ods. 2 Príkazu  primátora mesta Trnava č.  10/2018 (do 31.3.2024) a čl. 5 ods. 1 písm. c) Príkazu primátora mesta Trnava č. 7/2024.

Kontrolné zistenie č. 3: Platby za dodávateľské faktúry č. 521 až 525 boli uhradené v mesiaci novembri, ale podľa hlavnej knihy za mesiac október boli tieto úhrady zaúčtované k 31.10.2024, čím bol porušený § 4 ods. 2 zákona o účtovníctve a § 2 Opatrenia MF SR podľa ktorého „dňom uskutočnenia účtovného prípadu je deň, v ktorom dôjde k platbe záväzku“.
Kontrolné zistenie č. 4: Povinná osoba nevypracovala inventúrny súpis účtu 355 - Zúčtovanie transferov rozpočtu obce a vyššieho územného celku, čím nekonala v súlade s § 30 ods. 2 zákona o účtovníctve

Kontrolné zistenie č.5: ZŠ s MŠ inventarizovala peňažné prostriedky v hotovosti k 20.12.2024, čo nebolo v súlade s ustanovením § 29 ods. 3 zákona o účtovníctve.

Kontrolné zistenie č. 6: Inventarizačný zápis ZŠ s MŠ 2024 neobsahuje všetky výsledky vyplývajúce z porovnania skutočného stavu majetku, záväzkov a rozdielu majetku a záväzkov s účtovným stavom, čo nie je v súlade s § 30 ods. 3 písm. b) zákona o účtovníctve.

Kontrolné zistenie č. 7:. ZŠ s MŠ na rok 2024 nevypracovala plán nákupov a ani plán verejného obstarávania, čo nebolo v súlade s ustanovením čl. II ods. 2.3. Smernice platnej od 1.1.2024.

Kontrolné zistenie č. 8: PHZ bola vo väčšine kontrolovaných prípadoch stanovená ako cena s DPH, čo nebolo v súlade s § 6 ods. 1 zákona o VO.
Kontrolné zistenie č. 9: ZŠ s MŠ obstarávala zákazku na stavebné práce s PHZ v sume 63 441,42 eur bez DPH ako zákazku s nízkou hodnotou podľa § 117 zákona o VO, čím nepostupovala v súlade s postupom platným od 1.8.2024 a stanoveným v § 5 ods. 3 zákona o VO.
Kontrolné zistenie č. 10: ZŠ s MŠ pri uskutočňovaní základnej finančnej kontroly nepostupovala v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 platného od 22.9.2022 k finančnej kontrole vykonávanej podľa zákona o finančnej kontrole tým, že po vyznačení jednej z troch uvedených možností nevyškrtla vyjadrenia, ktoré sa na danú finančnú operáciu nevzťahovali.

Kontrolné zistenie č. 11: Tým, že povinná osoba zaúčtovala úhradu za nájom nebytových priestorov v sume 97,50 eur na účet 602 - tržby z predaja služieb ako poplatok za MŠ/ŠKD, nepostupovala v súlade s ustanovením § 8 ods. 1 zákona o účtovníctve a súčasne s ustanovením § 72 ods. 3 Opatrenia MF SR.

Kontrolné zistenie č. 12: Povinná osoba pri účtovaní úhrad za nájom nebytových priestorov zaúčtovala súčet viacerých platieb za nájom od rôznych nájomcov ako jeden účtovný prípad, čím nebola zabezpečená vecná správnosť a preukázateľnosť účtovníctva, čo nebolo v súlade s § 8 ods. 1 a 5 zákona o účtovníctve.

Kontrolné zistenie č. 13: Povinná osoba stanovila v 22 nájomných zmluvách termíny splátok úhrad za nájom nebytových priestorov dlhšie ako sú stanovené v PP č. 7/2023, čo nebolo v súlade s čl. 3 ods. 7 PP č. 7/2023. 

Kontrolné zistenie č. 14: ZŠ s MŠ neúčtovala o pohľadávke v deň jej vzniku, čo nebolo v súlade s § 8 ods. 1 a ods. 2 zákona o účtovníctve a súčasne s § 2 ods. 1 a § 16 ods. 3 Opatrenia MF SR.

Odporúčania na nápravu zistených nedostatkov a na odstránenie príčin ich vzniku:

Ku kontrolnému zisteniu č. 1: Spracovávať rozpočtové opatrenia riaditeľky tak, aby bol z dokladu zrejmý presun rozpočtových prostriedkov medzi položkami rozpočtu (z akej položky rozpočtu na akú položku vrátane funkčnej klasifikácie, ekonomickej klasifikácie rozpočtovej klasifikácie a výšky finančných prostriedkov).

Ku kontrolnému zisteniu č. 2: Pri evidencii rozpočtových opatrení dôsledne dodržiavať  čl. 5 ods. 1 písm. c) Príkazu primátora mesta Trnava č. 7/2024.

Ku kontrolnému zisteniu č. 3: Dôsledne dodržiavať § 4 ods. 2 zákona o účtovníctve a § 2 Opatrenia MF SR.

Ku kontrolnému zisteniu č. 4 a č. 6: Pri inventarizácii majetku, záväzkov, rozdielu majetku a záväzkov dôsledne dodržiavať zákon o účtovníctve aj pri kompletizovaní a správnom vyhotovovaní inventúrnych súpisov a inventarizačného zápisu.

Ku kontrolnému zisteniu č. 5: Inventarizáciu  peňažných prostriedkov v hotovosti uskutočniť v termíne v súlade s ustanovením § 29 ods. 3 zákona o účtovníctve.

Ku kontrolnému zisteniu č. 7: Vypracovávať plán VO na každý kalendárny rok, dôležitý z hľadiska výberu najvhodnejšieho postupu zadávania konkrétnej zákazky, čím sa zvyšuje transparentnosť postupov verejného obstarávateľa pri ich zadávaní.
Ku kontrolnému zisteniu č. 8: Pri určovaní predpokladanej hodnoty zákazky postupovať v súlade s § 6 ods. 1. zákona o VO.

Ku kontrolnému zisteniu č. 9: Pri obstarávaní zákaziek dôsledne dodržiavať postupy stanovené zákonom o VO.

Ku kontrolnému zisteniu č. 10: Pri výkone základnej finančnej kontroly postupovať v súlade s platným Metodickým usmernením sekcie auditu a kontroly Ministerstva financií SR.

Ku kontrolnému zisteniu č. 11: Dôsledne dodržiavať ustanovenie § 8 ods. 1 zákona o účtovníctve a súčasne ustanovenie § 72 ods. 3 Opatrenie MF SR.

Ku kontrolnému zisteniu č. 12: Dôsledne dodržiavať ustanovenie § 8 ods. 1 a 5 zákona o účtovníctve.

Ku kontrolnému zisteniu č. 13: Pri stanovovaní termínov úhrad za nájom nebytových priestorov postupovať v súlade s platným PP.

Ku kontrolnému zisteniu č. 14: Pri účtovaní pohľadávok postupovať v súlade s § 8 ods. 1 a ods. 2 zákona o účtovníctve a súčasne s § 2 ods. 1 a § 16 ods. 3 Opatrenia MF SR.

Ďalšie odporúčania:

1. Požiadať zriaďovateľa o prílohu resp. o kópiu prílohy zriaďovacej listiny, v ktorej sú vymedzené hodnoty spravovaných nehnuteľností a hodnoty ďalšieho dlhodobého majetku, ktorý spravovala ZŠ s MŠ podľa stavu k 31.12.2012 a prípadne túto prílohu doplniť o novonadobudnutý majetok v správe ZŠ s MŠ.

2. Každú zmenu rozpočtu vykonanú rozpočtovým opatrením v kompetencii riaditeľky školy označiť číslom vzostupne, narastajúcim spôsobom a súčasne chronologicky podľa dátumu.

3. V zmysle Metodického usmernenia Ministerstva financií Slovenskej republiky k č. MF/010175/2004-42 zo dňa 8.12.2004 a vysvetliviek k ekonomickej klasifikácii rozpočtovej klasifikácie: výdavky za nájom rohoží zaradiť na položku 636 002 - Nájomné za nájom prevádzkových strojov, prístrojov, zariadení, techniky a náradia, nakoľko pod touto položkou je uvedené nájomné za nájom rohožiek v Opatrení MF SR č. MF/010175/2004-42 a výdavok za nájom tlačiarenských zariadení na položku 636 006 – Nájomné za nájom výpočtovej techniky. Obidva výdavky boli zaradené na položke 637004 – všeobecné služby.
4. Aktualizovať čl. 1 ods. 3 Smernice na vedenie pokladne s ustanovením § 10 ods. 1 zákona o účtovníctve.
5. Viesť evidenciu pohybu peňažných prostriedkov v hotovosti elektronicky.
6. Pri písomnom určovaní inventarizačných komisií postupovať v zmysle platnej internej smernice alebo zvážiť jej aktualizáciu podľa reálnych potrieb.
7. Na inventúrnych súpisoch účtov 021 (stavby), 022 (samostatné hnuteľné veci), 023 (dopravné prostriedky), 028 (drobný dlhodobý hmotný majetok) uviesť v samostatnom riadku aj stavy zinventarizovaných účtov oprávok 081, 082, 083, 088.
8. Pri najbližšej inventúre účtu 031 uviesť aktuálne číslo listu vlastníctva.
9. Na inventúrnych súpisoch účtov účtovej triedy 0 (021, 022, 023, 028, 032) uvádzať konkrétne miesto uloženia.
10. Zabezpečiť zrušenie zmlúv na dodávku rôznych druhov potravín, ktoré boli v kontrolovanom období roku 2024 v platnosti a neboli v čase výkonu kontroly ešte ukončené, spôsobom uvedeným v jednotlivých zmluvách.
11. Pri uzatváraní zmlúv o nájme nebytových priestorov vždy uvádzať dátum uzatvorenia zmluvy.
12. Každú zmenu týkajúcu sa zmluvných podmienok formálne zaznamenať v samostatnom dodatku k nájomnej zmluve.
13. Zabezpečiť uhrádzanie mesačných poplatkov za nájom služobného bytu nájomcom v termíne stanovenom v zmluve, t. j. do 15 dňa príslušného mesiaca
14. Zjednotiť v Smernici o povinnom zverejňovaní údaje týkajúce sa lehôt povinného zverejňovania údajov o vyhotovenej objednávke v zmysle infozákona.
15. Upraviť v Smernici o zverejňovaní dobu, počas ktorej má byť zmluva zverejnená v zmysle infozákona.
16. Z dôvodu väčšej prehľadnosti zaviesť evidenciu uzatvorených zmlúv.
Návrh správy z kontroly bol prerokovaný a doručený na oboznámenie povinnej osobe dňa 21.7.2025. Povinná osoba nepodala v stanovenom termíne do 28.7.2025 námietky k zisteným nedostatkom, navrhnutým odporúčaniam, k lehote na predloženie písomného zoznamu prijatých opatrení a k lehote na splnenie prijatých opatrení. Správa z kontroly bola vyhotovená dňa 29.7.2025. Povinnej osobe bola uložená lehota na predloženie písomného zoznamu prijatých opatrení do 22.8.2025 a lehota na splnenie prijatých opatrení: trvale. Kontrola bola ukončená v súlade so zákonom o finančnej kontrole dňom odoslania správy povinnej osobe dňa 29.7.2025. Povinná osoba doručila písomné oznámenie o prijatých opatreniach dňa 22.8.2025.

Kontrola  č.  11/2025

Kontrola hospodárenia a nakladania s pohľadávkami mesta – STEFE Trnava, s.r.o., Františkánska 16, 917 32 Trnava. Cieľom kontroly bolo overiť objektívny stav kontrolovaných skutočností a ich súlad so všeobecne záväznými právnymi predpismi a vnútornými aktmi riadenia so zameraním na dodržiavanie zákonnosti, hospodárnosti a efektívnosti pri hospodárení s pohľadávkami mesta. Kontrolovaným obdobím bol rok 2024 a súvisiace obdobia.
Kontrola bola uskutočnená v súlade so zákonom č. 369/1990 Zb. o obecnom zriadení v znení neskorších predpisov v dňoch od 9.5.2025 do 11.7.2025 podľa jednotlivých bodov kontrolného postupu:
1. Legislatívna úprava a interné normy

2. Inventarizácia pohľadávok 

3. Postup pri hospodárení a nakladaní s pohľadávkami  
1. Legislatívna úprava a interné normy 

Podľa ustanovenia § 1 ods. 2 zákona Slovenskej národnej rady č. 138/1991 o majetku obcí v z.np. (ďalej len „zákon o majetku obcí“) „Majetok obce tvoria nehnuteľné veci a hnuteľné veci vrátane finančných prostriedkov, ako aj pohľadávky a iné majetkové práva, ktoré sú vo vlastníctve obce podľa tohto zákona alebo ktoré nadobudne obec do vlastníctva prechodom z majetku Slovenskej republiky na základe tohto zákona alebo osobitného predpisu, alebo vlastnou činnosťou.“

Podľa ustanovenia § 7 ods. 2 zákona o majetku obci „Orgány obce a organizácie sú povinné majetok obce zveľaďovať, chrániť a zhodnocovať. Sú povinné najmä

a) udržiavať a užívať majetok,

b) chrániť majetok pred poškodením, zničením, stratou alebo zneužitím,

c) používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov pred príslušnými orgánmi,

d) viesť majetok v účtovníctve podľa osobitného predpisu.“

Majetkom mesta sú aj pohľadávky. Mesto má povinnosť zabezpečiť vymáhanie pohľadávok tak, aby nedochádzalo k premlčaniu prípadne k zániku možnosti vymáhať pohľadávky.

Podľa § 488 zákona č. 40/1964 Zb. Občiansky zákonník ( ďalej len “Občiansky zákonník“) je „záväzkovým vzťahom právny vzťah, z ktorého veriteľovi vzniká právo
na plnenie (pohľadávka) od dlžníka a dlžníkovi vzniká povinnosť splniť záväzok.“ Pohľadávka je teda právo na plnenie a najčastejšie vzniká na základe zmluvy. Pohľadávku možno tak, ako takmer všetky majetkové práva vymáhať súdnou cestou, prípadne v exekučnom konaní.  Pohľadávky sa radia do majetku mesta, ktoré má povinnosť zabezpečiť vymáhanie pohľadávok tak, aby nedochádzalo k premlčaniu prípadne k zániku možnosti ich vymáhať.

Súčasťou pohľadávky je tiež príslušenstvo pohľadávky, podľa § 121 Občianskeho zákonníka to „sú úroky, úroky z omeškania, poplatok z omeškania a náklady spojené s jej uplatnením.“

V zmysle § 11 ods. 4 písm. a) zákona č. 369/1900 Zb. o obecnom zriadení v z.n.p. a podľa § 9 zákona o majetku obcí mestské zastupiteľstvo (ďalej len „MZ“)  určuje zásady hospodárenia a nakladania s majetkom mesta a s majetkom v štátnom vlastníctve, ktorý bol mestu zverený, schvaľuje najdôležitejšie úkony týkajúce sa tohto majetku a kontroluje hospodárenie s ním.

Podľa ustanovenia § 11 ods. 4 písm. a) zákona č. 369/1900 Zb. o obecnom zriadení (ďalej len „zákon o obecnom zriadení“) „Obecné zastupiteľstvo rozhoduje o základných otázkach života obce, najmä je mu vyhradené určovať zásady hospodárenia a nakladania s majetkom obce a s majetkom štátu, ktorý užíva, schvaľovať najdôležitejšie úkony týkajúce sa tohto majetku a kontrolovať hospodárenie s ním.“

Mesto Trnava má v súlade s § 11 ods. 4 písm. a) zákona o obecnom zriadení a  § 9 zákona o majetku obcí v platnosti „Zásady hospodárenia a nakladania s majetkom Mesta a s majetkom štátu, ktorý Mesto užíva“ (ďalej len „Zásady hospodárenia“).
Podľa ustanovenia § 2 ods. 1 Zásad hospodárenia „Majetkom mesta sú nehnuteľné veci a hnuteľné veci vrátane finančných prostriedkov, ako aj pohľadávky a iné majetkové práva, ktoré sú vo vlastníctve mesta, alebo ktoré nadobudne mesto do vlastníctva prechodom z majetku Slovenskej republiky alebo vlastnou činnosťou.“

Podľa ustanovenia § 2 ods. 2 písm. d) Zásad hospodárenia „Majetok mesta tvoria pohľadávky a iné majetkové práva.“

Podľa ustanovenia § 19 ods. 1 Zásad hospodárenia „Právo správy a nakladania s pohľadávkami a majetkovými právami mesta vykonávajú: 

a) organizácie zriadené mestom, ak pohľadávky a majetkové práva vznikli pri výkone správy k spravovanému majetku, 

b) obchodné spoločnosti založené mestom, prípadne iné právnické osoby ak pohľadávky a majetkové práva vznikli pri výkone správy k spravovanému majetku, 

c) úrad, ak pohľadávky a majetkové práva vznikli pri agende, ktorej výkon sa zabezpečuje v zmysle zákona č. 369/1990 Zb. o obecnom zriadení v znení neskorších predpisov a ďalších platných právnych predpisov (ďalej len „subjekty").“

Podľa ustanovenia § 19 ods. 2 Zásad hospodárenia „Subjekty uvedené v ods. 1, ktoré vykonávajú právo správy a nakladania s pohľadávkami a majetkovými právami, sú povinné tieto pohľadávky včas uplatňovať a vymáhať.“

Podľa ustanovenia § 19 ods. 6 Zásad hospodárenia „Ak je pohľadávka prechodne nevymožiteľná, sú subjekty oprávnené dočasne upustiť od jej vymáhania, musí sa však zabezpečiť, aby sa táto pohľadávka nepremlčala alebo nezanikla.“

Podľa ustanovenia §  19 ods. 10 Zásad hospodárenia „Ak je zo všetkých okolností zrejmé, že pohľadávka je nevymožiteľná, prípadne jej vymáhanie je trvalo neefektívne sú právnické osoby založené alebo zriadené mestom, ktoré vykonávajú správu pohľadávok povinné predkladať príslušným orgánom mesta podľa týchto Zásad návrhy na odpustenie pohľadávok, prípadne na upustenie od vymáhania pohľadávok.“

Podľa ustanovenia §  19 ods. 11 Zásad hospodárenia „Hospodárenie s pohľadávkami musí mať písomnú formu.“

Povinná  osoba má v platnosti od 1.3.2024 Smernicu vymáhania pohľadávok v bytoch a nebytových priestoroch vo vlastníctve Mesta Trnava 3/01.03.2024 (ďalej len „Smernica“), ktorá upravuje postup pri vymáhaní pohľadávok v bytových a nebytových priestoroch vo vlastníctve mesta Trnava, ktoré sú v správe STEFE Trnava, s.r.o. Podľa článku II. Smernice sa pohľadávky delia na „pohľadávky v bytoch vo vlastníctve mesta Trnava za nájomné a úhrady za plnenia poskytované s užívaním bytu a pohľadávky v nebytových priestoroch, garážach a chránených parkovacích miestach vo vlastníctve mesta Trnava za nájomné a úhrady za plnenia poskytované s užívaním nebytového priestoru.“

Postup pri vymáhaní pohľadávok v bytoch upravuje článok III. Smernice. Pohľadávky vznikajú z nájomných zmlúv uzatvorených v súlade s VZN č. 612 o nakladaní s bytmi, ktoré sa nachádzajú v bytových domoch na uliciach:

· J. G. Tajovského 20-21

· Coburgova 60 A-C

· Vl. Clementisa 72-83

· Františkánska 3 a 24

V týchto nájomných zmluvách je ako zabezpečovací inštitút dohodnutá: „Finančná zábezpeka vo výške trojnásobku mesačného nájomného, ktorú je povinný nájomca vložiť na účet mesta Trnava najneskôr v deň podpísania nájomnej zmluvy, na zabezpečenie platenia dohodnutého nájomného, úhrad spojených s užívaním bytu a nákladov spojených s odstránením prípadných škôd v nájomnom byte počas trvania nájomného vzťahu a aj po ukončení nájomného vzťahu z akýchkoľvek dôvodov.“

Na byty, ktoré nie sú určené na odpredaj a byty nižšieho štandardu sa vzťahuje VZN č. 595 a 617 a pohľadávky sú zabezpečené spravidla písomným uznávaním dlhu pri uzatváraní dohody o splatení dlhu. 

Prvým krokom pri vymáhaní pohľadávok je podľa Smernice upomienka – posledný pokus o zmier, v ktorej je dlžník upozornený na 10 dňovú lehotu splatnosti. „Posledný pokus o zmier sa odošle s ohľadom na výšku záväzku dlžníkovi s platnou nájomnou zmluvou obyčajnou poštou a dlžníkovi s neplatnou nájomnou zmluvou úradnou zásielkou s doručenkou.“

Podľa článku III. Smernice: „Ak vznikne pohľadávka za nájom a plnenia poskytnuté s užívaním bytu u odsťahovaného nájomcu a je nižšia ako 25 Eur, s ohľadom na náklady spojené s vymáhaním tejto pohľadávky, nebude sa táto pohľadávka vymáhať súdnou cestou.“ V tomto prípade sa vypracuje a odošle upomienka – posledný pokus o zmier a ak dlžník nereaguje v stanovenom termíne, povinná osoba ďalej postupuje v zmysle ustanovenia § 19 ods. 8 Zásad hospodárenia. 

Pred spracovaním upomienky – posledný pokus o zmier je potrebné získať informáciu o prípadnej existencií platnej Dohody o splatení dlhu za užívanie bytu. Ak existuje, upomienka nebude odoslaná avšak pravidelne sa musí kontrolovať jej plnenie spolu s platbami za nájom a úhrady za plnenie poskytnuté s užívaním bytu. 

Ak dlžník neuhradí pohľadávku ani po zaslaní upomienky – posledný pokus o zmier, alebo neuzatvorí Dohodu o splatení dlhu, vypracuje sa návrh na vymáhanie pohľadávky a následne bude vypracovaná  žaloba na súdne vymáhanie pohľadávky, ktorá sa podá na príslušnom súde.  Podľa článku III. Smernice: „Po právoplatnom skončení súdneho konania a v prípade, že súdom priznaná pohľadávka vrátane príslušenstva nie je uhradená, právnička podá návrh na exekučné vymáhanie pohľadávky.“

Ak dlžník nezaplatí nájomné, alebo úhrady zo plnenia poskytované s užívaním bytu za čas dlhší ako tri mesiace, vypracuje sa žiadosť o podanie výpovede z nájmu bytu, následne právne oddelenie vypracuje výpoveď z nájmu bytu a tá sa zašle dlžníkovi. Výpovedná lehota je trojmesačná a začína plynúť od 1. dňa nasledujúceho mesiaca po doručení výpovede. Posledným dňom výpovednej lehoty nájom bytu skončí. Po skončení nájmu je dlžník vyzvaný na dobrovoľné vypratanie bytu v lehote 14 dní. Po márnom uplynutí lehoty bude podaná žaloba o vypratanie bytu na príslušnom súde. 

Článok IV. Smernice upravuje vymáhanie pohľadávok v nebytových priestoroch: „v prípade ak má nájomca resp. vypožičiavateľ pohľadávku vo výške dvojmesačného nájomného, alebo úhrad za plnenia poskytované s užívaním nebytového priestoru, ekonómka bytov a nebytových priestorov (ďalej „EBaNP“) bezodkladne vypracuje a odošle úradnou zásielkou s doručenkou výpoveď z nájmu (výpožičky) nebytových  priestorov s jednomesačnou výpovednou lehotou.“

„Ak dlžník uhradí pohľadávku do uplynutia výpovednej doby, prípadne je uzatvorená Dohoda o splatení dlhu, vrátane uznania dlhu, EBaNP môže výpoveď zrušiť.“

„Ak dlžník neuhradí pohľadávku do uplynutia výpovednej doby, prípadne neuzatvorí Dohodu o splatení dlhu, ktorej súčasťou je i uznanie dlhu, EBaNP vypracuje návrh na vymáhanie pohľadávky a spolu s príslušnými dokladmi ju postúpi na oddelenie právo a poistenie.“ Následne sa vypracuje žaloba na súdne vymáhanie pohľadávky alebo na podklade notárskej zápisnice sa podá návrh na exekučné vymáhanie. „Po právoplatnom skončení súdneho konania a v prípade, že súdom priznaná pohľadávka vrátane príslušenstva nie je uhradená , právnička podá návrh na exekučné vymáhanie pohľadávky.“

Článok IV. ods. 6 Smernice pojednáva o podaní žaloby na vypratanie nebytového priestoru, alebo na podklade notárskej zápisnice vypracuje návrh na začatie exekučného konania na vypratanie nebytového priestoru, „ak dlžník v lehote do 10 dní po uplynutí výpovednej lehoty neodovzdá nebytový priestor prenajímateľovi.“

Vymožením pohľadávky alebo oznámením exekútorského úradu o zastavení konania vymáhanie pohľadávky končí. V prípade, že bude exekučné konanie zastavené, EBaNP požiada o odpis pohľadávky. Podľa čl. V ods. 1 Smernice: „Na základe oznámenia oddelením PaP nevymožiteľnosti pohľadávky z dôvodu nemajetnosti povinného, EBaNP požiada Mesto Trnava v zmysle ust. § 19 bodu 10 Zásad hospodárenia a nakladania s majetkom Mesta a s majetkom štátu, ktorý Mesto užíva, v termíne 31.1. o odpis pohľadávok do nákladov mesta Trnava, vzniknutých do 31.12. predošlého roka.“ Podľa čl. V ods. 2 Smernice: „Ak je zrejmé, že pohľadávka je nevymožiteľná, prípadne jej vymáhanie je trvalo neefektívne, môže sa od vymáhania pohľadávky upustiť v súlade s ust. § 19 ods. 8 Zásad hospodárenia nakladania s majetkom Mesta a s majetkom štátu, ktorý Mesto užíva.“
2. Inventarizácia pohľadávok

Inventarizácia majetku, záväzkov a rozdielu majetku a záväzkov je upravená zákonom č. 431/2002 Z. z. o účtovníctve (ďalej len „zákon o účtovníctve“).

Podľa ustanovenia § 8 ods. 1 zákona o účtovníctve „Účtovná jednotka je povinná viesť účtovníctvo správne, úplne, preukázateľne, zrozumiteľne a spôsobom zaručujúcim trvalosť účtovných záznamov.“

Podľa ustanovenia § 6 ods. 3 zákona o účtovníctve „Účtovná jednotka je povinná inventarizovať majetok, záväzky a rozdiel majetku a záväzkov podľa § 29 a 30”.

Podľa ustanovenia § 29 ods. 1 zákona o účtovníctve „Inventarizáciou overuje účtovná jednotka, či stav majetku, záväzkov a rozdielu majetku a záväzkov v účtovníctve zodpovedá skutočnosti.“
Podľa ustanovenia § 29 ods. 2 zákona o účtovníctve „Inventarizáciu účtovná jednotka vykonáva ku dňu, ku ktorému zostavuje riadnu alebo mimoriadnu účtovnú závierku. Účtovná jednotka pre potreby zostavenia priebežnej účtovnej závierky vykonáva inventarizáciu len na účely vyjadrenia ocenenia podľa § 26 ods. 3. Ustanovenia o vykonávaní inventarizácií podľa osobitných predpisov nie sú týmto dotknuté“.

Povinná osoba vykonala inventarizáciu pohľadávok súvisiacich s majetkom mesta, ku ktorému vykonáva správu k 31.12.2024, t. j. ku dňu, ku ktorému bola zostavená riadna účtovná závierka v súlade s ustanovením § 29 ods. 2 zákona o účtovníctve.

Kontrolou bolo zistené, že povinná osoba nemala v čase výkonu kontroly  a ani pre kontrolované obdobie vypracovaný interný predpis, ktorý by upravoval postup vykonania inventarizácie majetku, záväzkov a rozdielu majetku a záväzkov na podmienky organizácie.

Povinná osoba pri výkone inventarizácie majetku, záväzkov a rozdielu majetku a záväzkov postupovala podľa zákona o účtovníctve a tiež v zmysle Príkazu Generálnej riaditeľky č. 1/2024 - Vykonanie inventarizácie (ďalej len „Príkaz“), na základe ktorého generálna riaditeľka prikázala okrem iného vykonať:

c) inventarizáciu majetku, záväzkov, rozdielu majetku a záväzkov k 31.12.2024.

Prílohu č. 1 Príkazu s názvom: „Čiastková inventarizačná komisia pre majetok mesta v správe STEFE Trnava s. r. o.“ tvorilo menovanie čiastkových inventarizačných komisií, z ktorých pod bodom 4. boli menované aj dve inventarizačné komisie pre finančné účty, pohľadávky a záväzky:

· 4a) pre subjekt Mesto nájomné

· 4b) pre subjekt Mesto služby

Podľa údajov z inventúrnych súpisov pohľadávok súvisiacich s majetkom mesta, ktorý povinná osoba spravuje, bola hodnota pohľadávok k 31.12.2024 1 362 381,56 eur. Pohľadávky súvisiace s majetkom mesta má povinná osoba rozdelené na pohľadávky za nájom a pohľadávky za služby a ďalej potom v analytickom členení, ktoré zobrazuje nasledovná tabuľka:

	Pohľadávky 
	Hodnota pohľadávky 
v eur

	311-10 - Nájomné za nebytové priestory a Nájomné od organizácií-služby
	89 669,36

	311-16 - Nájomné za garáže a Nájomné za garáže – predané
	· 563,92

	311-20 - Pohľadávky za práce voči nájomníkom
	87 103,65

	311-85 - Nájomné za neodpredané garáže
	· 805,35

	311-87 - Služby za neodpredané garáže
	· 454,16

	311-88 - Nájomné za neodpredané byty
	18 339,02

	311-96 - Služby za neodpredané byty
	62 972,63

	315 - Ostatné pohľadávky
	1 104 767,15

	311-26 Refakturácia
	1 353,18

	SPOLU
	1 362 381,56


Povinná osoba sleduje v analytickej evidencii samostatne pohľadávky za nájom a samostatne pohľadávky za služby. Vývoj výšky pohľadávok za obdobie piatich rokov dokumentujú údaje v tabuľke, z ktorých je zrejmé, že  výška pohľadávok za nájom v brutto vyjadrení má klesajúcu tendenciu. Netto hodnota bola závislá od výšky tvorby opravných položiek k pohľadávkam po lehote splatnosti.

	Krátkodobé pohľadávky za nájom

	rok
	brutto
	netto
	opravné položky

	2024
	158 084,45
	30 326,72
	127 757,73

	2023
	217 625,61
	85 372,93
	132 252,68

	2022
	306 796,09
	76 397,19
	230 398,90

	2021
	230 715,32
	  5 952,94
	224 762,38

	2020
	221 550,57
	-28 259,39
	249 809,96


	Krátkodobé pohľadávky za služby

	
	

	rok
	             brutto
	         netto
	

	2024
	1 204 297,11
	1 204 297,11
	

	2023
	1 318 702,85
	1 318 702,85
	

	2022
	1 569 027,76
	1 569 027,76
	

	2021
	1 297 135,18
	1 297 135,18
	

	2020
	1 331 123,29
	1 331 123,29
	


Tak ako je vidieť z údajov v tabuľke, väčšina pohľadávok za nájom je po lehote splatnosti.

Pohľadávky za nájom k 31.12.2024 podľa lehoty splatnosti

	
	Splatnosť

	Pohľadávky
	Do lehoty
	Po lehote

	Nájomné za nebytové priestory
	7 597,98
	46 316,42

	Nájomné za garáže
	       0,00
	    -467,27

	Pohľadávky za práce voči nájom.
	1 660,81
	85 442,84

	Nájomné za neodpred. garáže
	       0,00
	   -805,35

	Nájomné za neodpred. byty
	      0,00
	 18 339,02

	Spolu
	9 258,79
	148 825,66

	Spolu pohľadávky - nájom
	
	158 084,45


Pohľadávky za služby k 31.12.2024 podľa lehoty splatnosti

	
	Splatnosť

	Názov účtu
	Do lehoty
	Po lehote

	Nájomné od organizácií-služby
	              0,00
	    35 754,96

	Nájomné za garáže - predané
	              0,00
	          -96,65

	Refakturácia
	       1 353,18
	              0,00

	Služby za neodpr. garáže
	              0,00
	         -454,16

	Služby za neodpredané byty
	              0,00
	     62 972,63

	Ostatné pohľadávky
	1 104 767,15
	              0,00

	Spolu
	1 106 120,33
	     98 176,78

	Spolu pohľadávky - služby
	
	1 204 297,11


Náležitosti inventúrnych súpisov podľa zákona o účtovníctve
Podľa ustanovenia § 30 ods. 2 zákona o účtovníctve „Inventúrny súpis je účtovný záznam, ktorý zabezpečuje preukázateľnosť účtovníctva (§ 8 ods. 4). Inventúrny súpis musí obsahovať tieto údaje:

a) obchodné meno alebo názov účtovnej jednotky; právnické osoby uvedú sídlo, fyzické osoby bydlisko a miesto podnikania, ak sa líši od miesta bydliska,

b) deň začatia inventúry, deň, ku ktorému bola inventúra vykonaná, a deň skončenia inventúry,

c) stav majetku s uvedením jednotiek množstva a ceny podľa § 25,

d) miesto uloženia majetku,

e) meno, priezvisko a podpisový záznam hmotne zodpovednej osoby alebo zodpovednej osoby za príslušný druh majetku,

f) zoznam záväzkov a ich ocenenie podľa § 25,

g) zoznam skutočného stavu rozdielu majetku a záväzkov,

h) odporúčania na posúdenie reálnosti ocenenia majetku a záväzkov k dátumu, ku ktorému sa účtovná závierka zostavuje, zistené pri vykonávaní inventúry na účely úpravy ocenenia majetku a záväzkov podľa § 26 a 27, ak sú takéto skutočnosti známe osobám, ktoré vykonali inventúru,

i) meno, priezvisko a podpisový záznam osôb zodpovedných za zistenie skutočného stavu majetku, záväzkov a rozdielu majetku a záväzkov,

j) poznámky.“

Kontrolná skupina si od povinnej osoby vyžiadala inventúrne súpisy účtov pohľadávok, ktoré eviduje v účtovníctve k 31.12.2024 v súvislosti s majetkom mesta, ku ktorému vykonáva správu. Ku kontrole boli predložené nasledovné inventúrne súpisy:

1. Inventúrny súpis k účtu 311-20 – Pohľadávky za práce voči nájomníkom, v ktorom bola evidovaná pohľadávka v celkovej výške 87 103,65 eur

2. Inventúrny súpis k účtu 311-85 – Nájomné za neodpredané garáže, v ktorom bola evidovaná pohľadávka v celkovej výške – 805,35 eur

3. Inventúrny súpis k účtu 311-16 – Za garáže, v ktorom bola evidovaná pohľadávka v celkovej výške -96,65 eur

4. Inventúrny súpis k účtu 311-87 – Služby za neodpredané garáže,  v ktorom bola evidovaná pohľadávka v celkovej výške -454,16 eur

5. Inventúrny súpis k účtu 311-96 – Služby za neodpredané byty, v ktorom bola evidovaná pohľadávka v celkovej výške 62 972,63 eur

6. Inventúrny súpis k účtu 311-88 – Nájom za neodpredané byty, v ktorom bola evidovaná pohľadávka v celkovej výške 18 339,02 eur

7. Inventúrny súpis k účtu 311-10 – Nájomné na nebytové priestory, v ktorom bola evidovaná pohľadávka v celkovej výške 53 914,40 eur 
Kontrolou bolo zistené, že na predložených inventúrnych súpisoch účtov pohľadávok boli za inventarizačnú komisiu podpísané iné osoby ako tie, ktoré boli určené v Príkaze. 

Kontrolná skupina do budúcnosti odporúča povinnej osobe dbať o to, aby boli na inventúrnych súpisoch uvedení a podpísaní členovia inventarizačnej komisie, ktorých určí generálna riaditeľka v Príkaze na vykonanie inventarizácie. 

Kontrolou bolo zistené, že predložené inventúrne súpisy obsahovali všetky povinné náležitosti v súlade s ustanovením § 30 ods. 2 zákona o účtovníctve. 

Zákon o účtovníctve upravuje aj tvorbu opravnej položky, ak existuje opodstatnený predpoklad zníženia hodnoty majetku pod jeho účtovnú hodnotu. V prípade, že pominú dôvody, pre ktoré bola opravná položka vytvorená, účtovná jednotka je povinná pristúpiť k jej zrušeniu alebo úprave jej výšky.

Kontrolou bolo zistené, že povinná osoba tvorila opravné položky k pohľadávkam, ktoré boli tiež predmetom inventarizácie a boli evidované na účtoch:

· 391 10 – vo výške 47 351,10 eur

· 391 20 – vo výške 41 066,38 eur

· 391 88 – vo výške 39 340,25 eur

Celková výška opravných položiek k 31.12.2024 je 127 757,73 eur.

Kontrolou bolo zistené, že povinná osoba uvádzala na inventúrnych súpisoch skutočný stav účtov zistený inventúrou, ktorý bol zároveň doplnený údajom o stave jednotlivých účtov z účtovníctva účtovnej jednotky. Podľa vyjadrenia povinnej osoby takto spracované inventúrne súpisy spolu s podkladovými materiálmi k nim zasiela na mesto Trnava, ktoré si stavy jednotlivých účtov pohľadávok a opraných položiek prostredníctvom prevodového mostíka zaúčtuje do svojho účtovníctva. Povinná osoba, ako spoločnosť s ručením obmedzeným, eviduje pohľadávky na účte 311 – Odberatelia. Za účelom detailnej evidencie pohľadávok je účet členený analyticky podľa jednotlivých odberateľov. Zodpovedný zamestnanec ekonomického odboru následne vykoná preúčtovanie týchto pohľadávok na účet 378 – Iné pohľadávky, pričom zachová pôvodné analytické členenie. Inventarizačný zápis z vykonania riadnej inventarizácie majetku, záväzkov a rozdielu majetku a záväzkov spracováva odbor ekonomický, nakoľko inventarizácia pohľadávok mesta, ktoré spravuje STEFE Trnava, s.r.o. v jeho mene vstupuje do inventarizácie mesta Trnava. 

Ku kontrole vyžiadané zoznamy všetkých pohľadávok za nájom a za služby, pričom povinná osoba predložila zoznamy nedoplatkov evidovaných k 31.12.2024 rozdelené na nasledovné skupiny účtov:

· Mesto-nájomné + poplatky + Mesto-nájomné 2013

· Mesto Služby + poplatky

· Mesto Nájomné + poplatky 

3. Postup pri hospodárení a nakladaní s pohľadávkami 

Kontrolou bolo preverené hospodárenie a nakladanie s vybranými pohľadávkami, ktoré vznikli na základe riadne uzavretých zmlúv, podľa ktorých STEFE Trnava, s.r.o. za odplatu prenajalo bytové alebo nebytové priestory alebo vznikli vykonaním nutných opráv, ktoré boli realizované v nájomných bytoch po skončení nájomného vzťahu. Ich výška vznikla neuhradením nájomného, prípadne ceny služieb spojených s užívaním bytu nájomníkmi a aj ročným vyúčtovaním energií v bytových a nebytových priestoroch, neuhradením faktúr za nutné opravy v nájomných bytoch a nebytových priestoroch po skončení nájomného vzťahu.
Kontrolou bola preverená práca s pohľadávkami po lehote splatnosti a proces ich  vymáhania na vybranej vzorke konkrétnych dlžníkov.

Kontrolnou skupinou boli preverené pohľadávky za nájom, služby súvisiace s užívaním bytových a nebytových priestorov a súvisiace s opravou bytových a nebytových priestorov na uliciach Františkánska 3, J. G. Tajovského 20-21, Coburgova 60 A-C, Vl. Clementisa 72-83 a Františkánska 24. 

Kontrolná skupina sa zamerala na postup vymáhania pohľadávok v rôznych fázach, od vzniku pohľadávky, výzvy na zaplatenie, upomienkové konanie, prípadne súdne rozhodnutie až po splácanie dlhu, vymáhanie exekútorom, alebo ak boli naplnené zákonom stanovené podmienky až odpis pohľadávky. 

Kontrolná skupina zisťovala ako povinná osoba rieši situáciu, keď dochádza k neplneniu povinností vyplývajúcich z jednotlivých zmlúv o nájme. Na otázku kontrolnej skupiny kto z dlžníkov stále býva v nájomných bytoch alebo má v nájme nebytové priestory poskytla povinná osoba nasledovné vyjadrenie: „Každý nájomník, ktorý nezaplatil za byt za obdobie dlhšie ako 3 mesiace (§ 711 ods. 1 písm. d) Občianskeho zákonníka a príslušné ustanovenie nájomnej zmluvy) dostal výpoveď z nájmu bytu s trojmesačnou výpovednou lehotou. Uplynutím tejto lehoty nájom bytu skončil, ale menovaní sa dobrovoľne z bytu nevysťahovali. Preto sme vypratanie bytu museli  riešiť najskôr súdnou cestou a následne exekútorom, ktorý ako jediný subjekt verejnej moci je za účasti polície oprávnený vypratať ľudí z bytu ako svojho obydlia. Kým došlo k samotnému exekučnému vyprataniu uplynul dlhší čas, (vedenie súdneho konania a následne exekúcie), pričom tieto lehoty nevieme ovplyvniť. V každom prípade však pravidelne zisťujeme stav konania a prípadne žiadame súd alebo exekútora o urgentné vybavenie veci. Vo viacerých prípadoch sa stalo, že po skončení nájmu sa síce užívatelia vysťahovali, ale o tejto skutočnosti nás neinformovali a najmä byt neodovzdali protokolárne a až počas súdneho konania byt odovzdali protokolárne. V zmysle uzatvorených zmlúv sú užívatelia bytov povinní byt platiť až do jeho protokolárneho odovzdania, preto im dlh narastá. Tento dlh následne štandardne vymáhame, ako je zrejmé z predložených súdnych spisov.“
Na otázku ako STEFE Trnava, s.r.o. účtuje odpísané pohľadávky mesta Trnava povinná osoba odpovedala nasledovne: „Teraz sa postupuje tak, že dávame pravidelne p. Lenghardtovej návrh na odpis pohľadávok do MZ a primátorovi. Po obdržaní uznesenia, resp. rozhodnutia primátora o odpise sú následne pohľadávky z účtovníctva (program Finus) odpísané. Súbežne s týmto odpisom dochádza v programe Domus (tu sú evidovaní všetci užívatelia priestorov a ich platby) k zápisu odpísanej sumy na ich osobné kontá. Tam vieme odpísané sumy po jednotlivých užívateľoch identifikovať a pri prípadnej opätovnej žiadosti o pridelenie bytu mesto upozorniť na nesplatený dlh z minulosti.“ 

Kontrolná skupina si od povinnej osoby vyžiadala predložiť spisy jednotlivých dlžníkov vybraných náhodným výberom na základe úsudku kontrolóra. Povinná osoba následne predložila úplné a kompletné spisy. 

Kontrolná skupina sa zamerala na postup pri správe nasledovných pohľadávok:

1. PRÍPAD – 13 705,80 eur – zmluva o nájme bytu

Stav pohľadávky: V priebehu kontroly bolo zistené, že interným dokumentom bolo rozhodnuté o odpise pohľadávky. Podľa vyhlásenia povinnej osoby „Žiadosť bude zaradená do materiálu na odpis pohľadávok za našu spoločnosť na zasadnutie Mestského zastupiteľstva mesta Trnava ku koncu roka 2025.“ Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
2. PRÍPAD– 12 030 eur – zmluva o nájme bytu

Stav pohľadávky: V čase výkonu kontroly prebiehalo exekučné konanie a podľa vyjadrenia povinnej osoby „aktuálne je k dnešnému dňu, t. j. 11.6.2025  uhradená suma vo výške 1.854,50 eur“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

3. PRÍPAD – 27 190,52 eur – zmluva o nájme bytu

Stav pohľadávky: Podľa vyjadrenia povinnej osoby „v uvedenom konaní je právoplatne ukončené súdne konanie a následne bude podaný návrh na exekučné vymáhanie. Z iného exekučného konania, ktoré začalo v roku 2023 máme vedomosť, že menovaný je od roku 2022 vo výkone trestu odňatia slobody, preto nemá aktuálne žiadny príjem, ktorý by mohol byť zaťažený exekúciou.  Z dôvodu hospodárnosti a efektívnosti konania podávame návrhy na exekúciu postupne, nakoľko ak exekútor do 5 rokov od začatia exekúcie nič nevymôže, exekúciu zastaví a okrem poplatku za podanie návrhu na exekúciu vo výške 25,- eur musíme exekútorovi zo zákona uhradiť náhradu výdavkov vo výške 73,80 eur. 

Preto, aby časové obdobie na vymáhanie pohľadávky bolo čo najdlhšie, jednotlivé návrhy na exekúciu podávame s časovým odstupom, vždy so zohľadnením individuálneho prípadu“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

4. PRÍPAD – 5 100,72 eur – zmluva o nájme bytu

Stav pohľadávky: Pri výkone kontroly bolo zistené, že dlžník dlžnú čiastku pravidelne spláca podľa rozhodnutia súdu, k 03.01.2025 bolo splatených 1 379,28 eur. Podľa vyjadrenia povinnej osoby „dlžník pravidelne spláca, aktuálne je k dnešnému dňu, t. j. k 11.6.2025 uhradená suma vo výške 1.879,28 eur“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

5. PRÍPAD - 1 333,92 eur – zmluva o nájme bytu

Stav pohľadávky: Podľa vyjadrenia povinnej osoby „Súdne konanie je právoplatne skončené. Dňa 20.5.2025 nám bola z OS Trnava doručená doložka právoplatnosti k platobnému rozkazu“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

6. PRÍPAD – 3 710,60 eur – zmluva o nájme bytu

Pohľadávka A) 

Stav pohľadávky: Podľa vyjadrenia povinnej osoby „Pohľadávka bude zaradená do materiálu na odpis pohľadávok za našu spoločnosť na zasadnutie Mestského zastupiteľstva mesta Trnava ku koncu roka 2025“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka B) 

Stav pohľadávky: Podľa vyjadrenia povinnej osoby „Pohľadávka bola odpísaná rozhodnutím primátora mesta zo dňa 14.11.2024“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka C)

Stav pohľadávky: Podľa vyjadrenia povinnej osoby „Súdne konanie bolo právoplatne skončené. Pohľadávka bude zaradená do materiálu na odpis pohľadávok za našu spoločnosť na zasadnutie Mestského zastupiteľstva mesta Trnava ku koncu roka 2025“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka D)

Stav pohľadávky: Podľa vyjadrenia povinnej osoby „Pohľadávka bola odpísaná rozhodnutím primátora mesta zo dňa 14.11.2024“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka E)

Stav pohľadávky: Podľa vyjadrenia povinnej osoby „Pohľadávka bola odpísaná rozhodnutím primátora mesta zo dňa 14.11.2024“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka F)

Stav pohľadávky: Podľa vyjadrenia povinnej osoby „Súdne konanie bolo právoplatne skončené. Pohľadávka bude zaradená do materiálu na odpis pohľadávok za našu spoločnosť na zasadnutie Mestského zastupiteľstva mesta Trnava ku koncu roka 2025“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka G)

Stav pohľadávky: Podľa vyjadrenia povinnej osoby „Súdne konanie bolo právoplatne skončené. Pohľadávka bude zaradená do materiálu na odpis pohľadávok za našu spoločnosť na zasadnutie Mestského zastupiteľstva mesta Trnava ku koncu roka 2025“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka H)

Stav pohľadávky: Podľa vyjadrenia povinnej osoby „Súdne konanie bolo právoplatne skončené. Pohľadávka bude zaradená do materiálu na odpis pohľadávok za našu spoločnosť na zasadnutie Mestského zastupiteľstva mesta Trnava ku koncu roka 2025“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka I)

Stav pohľadávky: Podľa vyjadrenia povinnej osoby „Súdne konanie bolo právoplatne skončené. Pohľadávka bude zaradená do materiálu na odpis pohľadávok za našu spoločnosť na zasadnutie Mestského zastupiteľstva mesta Trnava ku koncu roka 2025“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

7. PRÍPAD – 2 236,40 eur – zmluva o nájme bytu

Pohľadávka A) 

Stav pohľadávky: Podľa vyjadrenia povinnej osoby „Súdne konanie je právoplatne skončené, bude podaný návrh na exekúciu“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka B)

Stav pohľadávky: Podľa vyjadrenia povinnej osoby „Súdne konanie je právoplatne skončené, bude podaný návrh na exekúciu“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka C)

Stav pohľadávky: Podľa vyjadrenia povinnej osoby „Súdne konanie je právoplatne skončené, bude podaný návrh na exekúciu“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Podľa vyjadrenia povinnej osoby „Pozn. Voči menovanému aktuálne vedieme od roku 2022 a 2023 iné exekučné konania, v ktorých sa zatiaľ exekútorke nepodarilo nič vymôcť. 

Z dôvodu hospodárnosti a efektívnosti konania podávame návrhy na exekúciu postupne, nakoľko ak exekútor do 5 rokov od začatia exekúcie nič nevymôže, exekúciu zastaví a okrem poplatku za podanie návrhu na exekúciu vo výške 16,50 € (od 1.1.2024 vo výške 25,- eur) musíme exekútorovi zo zákona uhradiť náhradu výdavkov vo výške 73,80 eur. Preto, aby časové obdobie na vymáhanie pohľadávky bolo čo najdlhšie, jednotlivé návrhy na exekúciu podávame s časovým odstupom, vždy so zohľadnením individuálneho prípadu.“

8. PRÍPAD – 3 697,83 eur – zmluva o nájme bytu

Pohľadávka A)

Stav pohľadávky: Podľa vyjadrenia povinnej osoby „V predmetnej exekúcii sa nepodarilo doteraz nič vymôcť, ďalšiu správu z exekúcie exekútorka podá po 6 mesiacoch od predchádzajúcej správy. Menovaná svoj dlh dobrovoľne spláca na základe dohody o splátkach“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka B)

Stav pohľadávky: Podľa vyjadrenia povinnej osoby „V predmetnej exekúcii sa nepodarilo doteraz nič vymôcť, ďalšiu správu z exekúcie exekútorka podá po 6 mesiacoch od predchádzajúcej správy. Menovaná svoj dlh dobrovoľne spláca na základe dohody o splátkach“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka C)

Stav pohľadávky: Podľa vyjadrenia povinnej osoby „Súdne konanie je právoplatne skončené, menovaná svoj dlh dobrovoľne spláca na základe dohody o splátkach zo dňa 13.3.2024“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka D)

Stav pohľadávky: Podľa vyjadrenia povinnej osoby „Súdne konanie je právoplatne skončené, menovaná svoj dlh dobrovoľne spláca na základe dohody o splátkach zo dňa 13.3.2024“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka E)

Stav pohľadávky: Podľa vyjadrenia povinnej osoby „Súdne konanie je právoplatne skončené, menovaná svoj dlh dobrovoľne spláca na základe dohody o splátkach zo dňa 13.3.2024“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
13.03.2024 - Dlžníčka uzatvorila Dohodu o splatení dlhu za užívanie bytu vo výške 3 697,83 eur, pravidelná mesačná splátka je 50,00 eur, v čase výkonu kontroly podľa vyjadrenia povinnej osoby „Aktuálny zostatok dlhu k dnešnému dňu, t. j. k 11.6.2025 je vo výške 2.947,83 eur“, čo zodpovedá 15 splátkam. 

9. PRÍPAD – 2 989,30 eur – zmluva o nájme bytu

Pohľadávka A) 

Stav pohľadávky: Podľa vyjadrenia povinnej osoby „V predmetnej exekúcii sa nepodarilo doteraz nič vymôcť, ďalšiu správu z exekúcie exekútorka podá po 6 mesiacoch od predchádzajúcej správy“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka B)

Stav pohľadávky: Podľa vyjadrenia povinnej osoby „Súdne konanie je právoplatne skončené, doložka k platobnému rozkazu nám bola doručená dňa 27.4.2022, bude podaný návrh na exekúciu“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka C) 

Stav pohľadávky: Podľa vyjadrenia povinnej osoby „Súdne konanie je právoplatne skončené, doložka k platobnému rozkazu nám bola doručená dňa 13.2.2023, bude podaný návrh na exekúciu“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka D)

Stav pohľadávky: Podľa vyjadrenia povinnej osoby „Súdne konanie je právoplatne skončené, doložka k platobnému rozkazu nám bola doručená dňa 9.5.2023, bude podaný návrh na exekúciu“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka E)

Stav pohľadávky: Podľa vyjadrenia povinnej osoby „Súdne konanie je právoplatne skončené, doložka k platobnému rozkazu nám bola doručená dňa 21.1.2025, bude podaný návrh na exekúciu“. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

Podľa vyjadrenia povinnej osoby „Voči menovanému aktuálne vedieme od roku 2022 a 2023 iné exekučné konania,  v ktorých sa zatiaľ exekútorke nepodarilo nič vymôcť. 

Z dôvodu hospodárnosti a efektívnosti konania podávame návrhy na exekúciu postupne, nakoľko ak exekútor do 5 rokov od začatia exekúcie nič nevymôže, exekúciu zastaví a okrem poplatku za podanie návrhu na exekúciu vo výške 16,50 € (od 1.1.2024 vo výške 25,- eur) musíme exekútorovi zo zákona uhradiť náhradu výdavkov vo výške 73,80 eur. Preto, aby časové obdobie na vymáhanie pohľadávky bolo čo najdlhšie, jednotlivé návrhy na exekúciu podávame s časovým odstupom, vždy so zohľadnením individuálneho prípadu“.
10. PRÍPAD - 4 051,43 eur - zmluva o nájme bytu

Pohľadávka A) 

Stav pohľadávky: V priebehu kontroly bolo zistené, že povinná osoba čaká na vykonanie nariadeného pojednávania v termíne 05.08.2025. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

Pohľadávka B)

Stav pohľadávky: Podľa vyjadrenia povinnej osoby „Aktuálne OS Trnava doručuje platobný rozkaz menovanému prostredníctvom OOPZ“. (pozn. OOPZ je Obvodné oddelenie Policajného zboru). Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

11. PRÍPAD – 3 818,24 eur – zmluva o nájme bytu

Pohľadávka A)

Stav pohľadávky: Kontrolou bolo zisťované či exekučné konanie stále pokračuje. Podľa vyjadrenia povinnej osoby „Exekučné konanie stále prebieha, naposledy zaslal exekútor platbu v 8/2023, zo strany exekútora nebola vymožená žiadna ďalšia platba, t.j. žiadny posun vo veci nenastal. (pozn. Toto exekučné konania sa začalo ešte v roku 2010, preto na sa ňu vzťahujú ustanovenia Exekučného poriadku  v znení účinnom do 31.3.2017, kedy ešte nebola stanovená povinnosť exekútora zasielať správy o stave exekúcie)“ Kontrolou bolo zistené, že proces nakladania s pohľadávkami bol v súlade s platnou legislatívou a internými normami.
Pohľadávka B)

Stav pohľadávky: V priebehu kontroly bolo zistené, že odpis pohľadávky bol schválený Mestským zastupiteľstvom mesta Trnava uznesením č. 588/24 z dôvodu, že sa stala nevymožiteľnou. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

12. PRÍPAD – 6 074,60 eur – zmluva o nájme bytu

Pohľadávka A)

Stav pohľadávky: V priebehu kontroly bolo zistené, že odpis pohľadávky bol schválený Mestským zastupiteľstvom mesta Trnava uznesením č. 588/24 z dôvodu, že sa stala nevymožiteľnou, z dôvodu vyhlásenia konkurzu na majetok dlžníka. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

Pohľadávka B)

Stav pohľadávky: V priebehu kontroly bolo zistené, že interným dokumentom bolo rozhodnuté o odpise pohľadávky. Podľa vyjadrenia povinnej osoby „Žiadosť bude zaradená do materiálu na odpis pohľadávok za našu spoločnosť na zasadnutie Mestského zastupiteľstva mesta Trnava ku koncu roka 2025.“ Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

Pohľadávka C)

Stav pohľadávky: V priebehu kontroly bolo zistené, že interným dokumentom bolo rozhodnuté o odpise pohľadávky. Podľa vyjadrenia povinnej osoby „Žiadosť bude zaradená do materiálu na odpis pohľadávok za našu spoločnosť na zasadnutie Mestského zastupiteľstva mesta Trnava ku koncu roka 2025.“ Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

13. PRÍPAD – 4 867,78 eur – zmluva o nájme bytu

Pohľadávka A)

Stav pohľadávky: Podľa vyjadrenia povinnej osoby „Exekučné záložné práva boli na základe návrhu p. exekútorky zapísané na príslušné listy vlastníctva vlastníka J. I. V prípade predaja nehnuteľností (ak by mal o podiely na nehnuteľnostiach niekto záujem) by podľa poradia mohli byť čiastočne uspokojené aj naše pohľadávky. V predmetnej exekúcii sa nepodarilo doteraz nič vymôcť.“ V priebehu kontroly bolo zistené, že proces nakladania s pohľadávkami bol v súlade s platnou legislatívou a internými normami. 
Pohľadávka B) 

Stav pohľadávky: V priebehu kontroly bolo zistené, že proces nakladania s pohľadávkami bol v súlade s platnou legislatívou a internými normami. Podľa vyjadrenia povinnej osoby „V uvedenom konaní je právoplatne ukončené súdne konanie a následne bude podaný návrh na exekučné vymáhanie. Pozn. Voči menovaným aktuálne vedieme od roku 2022 iné 3 exekučné konania, v ktorých sa zatiaľ exekútorke nepodarilo nič vymôcť. Z dôvodu hospodárnosti a efektívnosti konania podávame návrhy na exekúciu postupne, nakoľko ak exekútor do 5 rokov od začatia exekúcie nič nevymôže, exekúciu zastaví a okrem poplatku za podanie návrhu na exekúciu vo výške 16,50 € (od 1.1.2024 vo výške 25,- eur) musíme exekútorovi zo zákona uhradiť náhradu výdavkov vo výške 73,80 eur. Preto, aby časové obdobie na vymáhanie pohľadávky bolo čo najdlhšie, jednotlivé návrhy na exekúciu podávame s časovým odstupom, vždy so zohľadnením individuálneho prípadu.“      

Pohľadávka C)

Stav pohľadávky: V priebehu kontroly bolo zistené, že proces nakladania s pohľadávkami bol v súlade s platnou legislatívou a internými normami. Podľa vyjadrenia povinnej osoby „Konanie stále pokračuje, keďže bol platobný rozkaz zrušený, súd rozhodne rozsudkom alebo určí termín pojednávania. Termín skončenia tohto súdneho sporu nevieme predpokladať.“ 

14. Prípad – 4 935,54 eur – zmluva o nájme bytu

Pohľadávka A) 

Stav pohľadávky: V priebehu kontroly bolo zistené, že pohľadávka je odpísaná na základe uznesenia MZ č. 588/24. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

Pohľadávka B)

Stav pohľadávky: V priebehu kontroly bolo zistené, že pohľadávka je odpísaná na základe uznesenia MZ č. 588/24. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

Pohľadávka C)

Stav pohľadávky: V priebehu kontroly bolo zistené, že pohľadávka je odpísaná na základe uznesenia MZ č. 588/24. Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

Pohľadávka D)

Stav pohľadávky: V priebehu kontroly bolo zistené, že interným dokumentom bolo rozhodnuté o odpise pohľadávky. Podľa vyjadrenia povinnej osoby „Žiadosť bude zaradená do materiálu na odpis pohľadávok za našu spoločnosť na zasadnutie Mestského zastupiteľstva mesta Trnava ku koncu roka 2025.“ Kontrolou bolo zistené, že proces nakladania s pohľadávkami bol v súlade s platnou legislatívou a internými normami.

Pohľadávka E)

Stav pohľadávky: V priebehu kontroly bolo zistené, že proces nakladania s pohľadávkami bol v súlade s platnou legislatívou a internými normami. Podľa vyjadrenia povinnej osoby „V predmetnej exekúcii sa nepodarilo doteraz nič vymôcť, ďalšiu správu z exekúcie exekútor podá po 6 mesiacoch od predchádzajúcej správy.“
Pohľadávka F)

Stav pohľadávky: V priebehu kontroly bolo zistené, že proces nakladania s pohľadávkami bol v súlade s platnou legislatívou a internými normami. Podľa vyjadrenia povinnej osoby „V uvedenom konaní je právoplatne ukončené súdne konanie a následne bude podaný návrh na exekučné vymáhanie. Pozn. Voči menovanej aktuálne vedieme od roku 2020 iné 3 exekučné konania,  v ktorých sa zatiaľ exekútorke nepodarilo nič vymôcť. Iných 6 starších exekučných konaní už bolo pre uplynutie 5 ročnej lehoty zastavených a pohľadávky odpísané.“

Pohľadávka G)

Stav pohľadávky: V priebehu kontroly bolo zistené, že proces nakladania s pohľadávkami bol v súlade s platnou legislatívou a internými normami. Podľa vyjadrenia povinnej osoby „V uvedenom konaní je právoplatne ukončené súdne konanie a následne bude podaný návrh na exekučné vymáhanie. Pozn. Voči menovanej aktuálne vedieme od roku 2020 iné 3 exekučné konania,  v ktorých sa zatiaľ exekútorke nepodarilo nič vymôcť. Iných 6 starších exekučných konaní už bolo pre uplynutie 5 ročnej lehoty zastavených a pohľadávky odpísané.“

15. PRÍPAD – 1 969,85 eur – zmluva o nájme nebytového priestoru

Stav pohľadávky: V priebehu kontroly bolo zistené, že proces nakladania s pohľadávkami bol v súlade s platnou legislatívou a internými normami. Podľa vyjadrenia povinnej osoby „Konkurzné konanie stále prebieha a termín jeho skončenia nevieme predpokladať.“
16. PRÍPAD 44 392,79 eur – zmluva o nájme nebytového priestoru

Pohľadávka A)

Stav pohľadávky: V priebehu kontroly bolo zistené, že proces nakladania s pohľadávkami bol v súlade s platnou legislatívou a internými normami. Podľa vyjadrenia povinnej osoby „Exekučné konanie stále prebieha, dňa 17.6.2025 nám bola doručená správa exekútora o vykonaných úkonoch, v predmetnej exekúcii sa nepodarilo doteraz nič vymôcť.“
Pohľadávka B)

Stav pohľadávky: V priebehu kontroly bolo zistené, že proces nakladania s pohľadávkami bol v súlade s platnou legislatívou a internými normami. Podľa vyjadrenia povinnej osoby „Exekučné konanie stále prebieha, okrem uvedenej sumy sa v predmetnej exekúcii nepodarilo nič ďalšie vymôcť.“
Pohľadávka C)

Stav pohľadávky: V priebehu kontroly bolo zistené, že proces nakladania s pohľadávkami bol v súlade s platnou legislatívou a internými normami. Podľa vyjadrenia povinnej osoby „Exekučné konanie stále prebieha, v predmetnej exekúcii sa nepodarilo nič vymôcť.“
17. PRÍPAD - 4 845,94 eur – zmluva o nájme nebytového priestoru

Stav pohľadávky: Podľa vyjadrenia povinnej osoby „Exekučné konanie stále prebieha, okrem uvedenej sumy sa v predmetnej exekúcii nepodarilo doteraz nič ďalšie vymôcť, menovaná spoločnosť mala preplatok z ročného vyúčtovania za rok 2024 zistený k 31.5.2025 vo výške 276,70 eur, ktorý bude započítaný s nedoplatkom na nájomnom.“ V priebehu kontroly bolo zistené, že proces nakladania s pohľadávkami bol v súlade s platnou legislatívou a internými normami.

Na otázku aká je výška neuhradenej časti pohľadávky povinná osoba odpovedala, že „Neuhradená ostáva suma vo výške 3.809,24 eur. V exekučnom konaní sme žiadali o vymoženie sumy 6.304,67 eur. V tomto konaní sa doteraz podarila vymôcť suma vo výške 2.218,73 eur a ako sme uvádzali vo vyjadrení zo dňa 18.6.2025 s nedoplatkom na nájomnom bude započítaný preplatok z ročného vyúčtovania služieb za rok 2024 vo výške 276,70 eur (6.304,67 – 2.218,73 – 276,70 = 3.809,24)“ 

18. PRÍPAD – 18 607,78 eur – zmluva o nájme nebytového priestoru

Stav pohľadávky: Podľa vyjadrenia povinnej osoby „Celý dlh bol splatený 2.5.2025.“ V priebehu kontroly bola táto skutočnosť kontrolnej skupine preukázaná sumárnou analýzou platieb za obdobie od 01.01.2025 do 02.05.2025, kde je zostatok evidenčných účtov 0,00 eur. V priebehu kontroly bolo zistené, že proces nakladania s pohľadávkami bol v súlade s platnou legislatívou a internými normami.

Odporúčania:

1. Na príkaznom liste generálnej riaditeľky a aj na iných dokumentoch týkajúcich sa inventarizácie uvádzať že sa týkajú inventarizácie majetku, záväzkov a rozdielu majetku a záväzkov.

2. Dbať o to, aby boli na inventúrnych súpisoch uvedení a podpísaní členovia inventarizačnej komisie, ktorých určí generálna riaditeľka v Príkaze na vykonanie inventarizácie. 

Pri výkone kontroly neboli voči povinnej osobe zistené žiadne nedostatky. Správa z kontroly bola vyhotovená dňa 14.7.2025. Kontrola bola ukončená v súlade so zákonom o finančnej kontrole dňom odovzdania správy z kontroly č. 11/2025 povinnej osobe dňa 24.7.2025.

Kontrola č. 13/2025

Kontrola mzdovej agendy na Mestskom úrade v Trnave. Kontrolovaným obdobím boli roky 2023, 2024, 2025 a súvisiace obdobia. Cieľom kontroly bolo preveriť dodržiavanie všeobecne záväzných právnych predpisov a interných noriem mesta v oblasti mzdovej agendy, zistiť efektívnosť nastavenia procesov v danej oblasti a zabezpečenia správnosti a zákonnosti výpočtu miezd. Kontrola bola uskutočnená v súlade so zákonom č. 369/1990 Zb. o obecnom zriadení v znení neskorších predpisov v dňoch od 26.5.2025 do 8.8.2025 podľa jednotlivých bodov kontrolného postupu:
1. Preverenie systému a procesu spracovania miezd 

2. Kontrola dodržiavania mzdových nárokov a vyplácania miezd zamestnancom so zameraním na dodržiavanie všeobecne záväzných právnych predpisov,  interných noriem a zmluvných podmienok

1. Preverenie systému a procesu spracovania miezd 

RIZIKO A JEHO RIADENIE

Podľa § 2 písm. q) zákona o finančnej kontrole sa pod pojmom riziko rozumie pravdepodobnosť výskytu udalosti s nepriaznivým vplyvom na splnenie určených cieľov a úloh. 

Podľa § 2 písm. p) zákona o finančnej kontrole sa pod riadením rizík rozumie opakujúci sa proces navzájom previazaných činností, ktorých cieľom je riadiť potenciálny vznik rizika, teda obmedziť pravdepodobnosť výskytu rizika alebo znížiť jeho vplyv s cieľom predchádzať nepriaznivým výsledkom či negatívnym javom v činnosti orgánu verejnej správy a zamedziť vzniku nezrovnalostí a podvodom.

Podľa § 5 ods. 1 písm. a) zákona o finančnej kontrole „Orgán verejnej správy je povinný vytvoriť, zachovávať a rozvíjať finančné riadenie, v rámci ktorého zabezpečuje riadenie rizika a finančnú kontrolu tak, aby sa pri plnení zámerov a cieľov orgánu verejnej správy predchádzalo porušovaniu tohto zákona, všeobecne záväzných právnych predpisov vydaných na jeho vykonanie, osobitných predpisov alebo medzinárodných zmlúv, ktorými je Slovenská republika viazaná, a na základe ktorých sa Slovenskej republike poskytujú finančné prostriedky zo zahraničia.“

Za  vytvorenie, zachovávanie a rozvíjanie finančného riadenia zodpovedá podľa zákona o finančnej kontrole primátor mesta ako štatutárny orgán orgánu verejnej správy.

Ministerstvo financií SR vydalo „Metodické usmernenie sekcie auditu a kontroly Ministerstva financií SR č. MF/007242/2018-1411 k hodnoteniu finančného riadenia v orgánoch verejnej správy“ (ďalej len „Metodické usmernenie k hodnoteniu finančného riadenia“).

Podľa Metodického usmernenia k hodnoteniu finančného riadenia „Orgán verejnej správy si musí byť vedomý rizík, ktorým sa vystavuje a musí mať organizačnú štruktúru upravenú takým spôsobom, aby mohol identifikovať a vyhodnotiť riziká, pre zabezpečenie ich riadenia, zmiernenia alebo odstránenia.“ 

V súvislosti s riadením rizík vydalo Ministerstvo financií SR „Metodické usmernenie sekcie auditu a kontroly Ministerstva financií SR č. MF/011160/2024-1411 k riadeniu rizík“ (ďalej len „Metodické usmernenie k riadeniu rizík“). Riadenie rizík má preventívny charakter a má napomôcť tomu, aby správnym identifikovaním  a riadením rizík nedochádzalo k vzniku nedostatkov, resp. bola miera ich dosahu na činnosť orgánu verejnej správy čo najmenšia.

Podľa Metodického usmernenia k riadeniu rizík je analýza rizík postup, ktorý má za úlohu pochopiť povahu rizika, určiť jeho mieru a najmä určiť jeho vplyv. Náplňou analýzy rizík je nájsť možné zdroje rizík, zhodnotiť aktuálny spôsob ochrany aj existujúce slabiny ochranných opatrení (zraniteľnosti) a určiť výslednú veľkosť rizík. Výsledkom tohto procesu je identifikovanie možného vplyvu vzniknutého rizika. 

V Metodickom usmernení k riadeniu rizík je odporúčanie pre orgány verejnej správy mať vypracovanú smernicu k riadeniu rizík. Vo všeobecnosti platí, že formalizácia procesov, ktoré tieto orgány vykonávajú napr. práve formou vnútorného predpisu, prispieva k lepšiemu pochopeniu tohto procesu  a to nielen pre samotných zamestnancov, ktorí tieto procesy vykonávajú, ale predovšetkým umožňuje aj včasné odhalenie rizík, ktoré môžu v súvislosti s vykonávaným procesom nastať a zabezpečiť tak prijatie adekvátnych opatrení. Aj samotné riadenie rizík je vhodné zachytiť v písomnej, či elektronickej forme. Kontrolou bolo zistené, že povinná osoba takýto interný predpis nemá vypracovaný.

Kontrolná skupina sa zamerala na identifikáciu rizikových oblastí a procesov s cieľom sústrediť sa najmä na miesta, kde je najväčšia pravdepodobnosť zistenia nedostatkov.

Kontrolná skupina identifikovala nasledovné možné riziká: 

1. Nezrovnalosti alebo neoprávnené zásahy do evidencie dochádzky zamestnancov
· neoprávnené zadávanie údajov o odpracovaných hodinách, nadčasoch, pracovných cestách alebo príplatkoch,

· nedostatočné kontrolné mechanizmy pri schvaľovaní dochádzky, výpočte miezd a ich vyplácaní – spracovanie mzdových podkladov bez overenia skutočne odpracovaného času,

· schvaľovanie dochádzky osobou, ktorá na to nemá formálne poverenie alebo kompetencie.

2. Úmyselné zneužitie systému - vyplácanie miezd neexistujúcim alebo neaktívnym zamestnancom

· zamestnanci, ktorí už nie sú v pracovnoprávnom vzťahu, ale sú stále v systéme vedení ako aktívni,

· zneužitie prístupu na opätovnú aktiváciu bývalého zamestnanca bez udania oprávneného dôvodu,

· vytváranie fiktívnych zamestnancov,

· neoprávnené pokračovanie vo vyplácaní miezd po ukončení pracovného pomeru.

3. Nedostatočná kontrola pri správe personálnych údajov

· vstupné údaje a zmeny v personálnom systéme vykonáva výlučne jedna osoba, absentuje princíp kontroly tzv. „štyroch očí“.

4. Prideľovanie/vyplácanie odmien bez riadneho zdokladovania
· priznanie odmien, príplatkov alebo mimoriadnych výkonov, vyplácanie odmien neoprávneným osobám,

· riziko existencie fiktívnych príjemcov odmien,
· riziko neaktuálnej evidencie zamestnancov vedúce k neoprávneným výplatám.
5. Nedostatočne aktualizované údaje v personálnom systéme

· nezaznamenanie zmien v pracovnom pomere, úväzku alebo pracovnej náplni, napr. neodhlásenie zamestnanca z registra poistencov Sociálnej poisťovne a príslušnej zdravotnej poisťovne po ukončení pracovného pomeru, chybné alebo neaktuálne údaje o dátume ukončenia pracovného pomeru,

· zlyhanie v komunikácii medzi personálnym referátom a referátom mzdovej učtárne.

6. Nedostatočná dokumentácia 

· neúplná alebo chýbajúca dokumentácia (napr. priepustky, potvrdenia o dočasnej pracovnej neschopnosti a iné podporné doklady (ďalej len „PN“)).

KONTROLNÉ MECHANIZMY NA ELIMINÁCIU, RESP. ZNÍŽENIA RIZIKA NA AKCEPTOVATEĽNÚ ÚROVEŇ:

· Pravidelná kontrola aktívnych pracovných pomerov

· generovanie pravidelných výstupov - zoznam všetkých zamestnancov s aktívnym pracovným pomerom,

· krížová kontrola údajov medzi personálnym referátom a referátom mzdovej učtárne,

· overovanie, či nedošlo k neoprávnenému spracovaniu mzdy pre zamestnancov s ukončeným pracovným pomerom.

· Kontrola prípadov nulovej dochádzky a vyplatenej mzdy

· overenie, či systém umožňuje identifikovať zamestnancov s nulovou dochádzkou, ktorým bola zároveň vyplatená mzda,

· posúdenie, či systém generuje upozornenia pri výskyte týchto nezrovnalostí.

· Kontrola bankových účtov

· identifikácia duplicitne zadaných bankových účtov,

· overovanie prípadov, keď rovnaký účet figuruje pri viacerých zamestnancoch – tieto situácie môžu signalizovať potenciálne zneužitie.

· Interný audit

· odporúča sa vykonávať cielenú kontrolu vybraných oblastí minimálne raz ročne.

· Automatizované systémy kontroly (napr. prostredníctvom systému e-Human)

· duplicitných bankových účtov,

· kontrola aktívnych zamestnancov bez zaznamenanej dochádzky,
· ak je to technicky možné, zapojiť čo najviac zamestnancov do elektronickej evidencie dochádzky (vrátane zamestnancov na dohody),

· nastavenie limitov na počet zmien v personálnej oblasti, 

· pravidelné reportovanie zamestnancov s aktívnym pracovným pomerom,

· preskúmať rozsah možností a nastavení dostupných v systéme e-Human z hľadiska podpory kontrolných funkcií.

1. MZDOVÝ PROCES

Mzdový proces je súbor činností, ktoré zabezpečujú správne a včasné výpočty, vyplácanie a evidenciu miezd zamestnancov v organizácii. Ide o dôležitú súčasť personálneho a ekonomického riadenia organizácie. Tento proces zahŕňa nielen výplatu samotnej mzdy, ale aj rôzne administratívne, právne a daňové aspekty.

Kľúčové odbory Mestského úradu v Trnave (ďalej len „MsÚ“), ktoré majú zásadný podiel na zabezpečovaní činností súvisiacich so mzdovou agendou:

· Odbor ekonomický (ďalej „OE“)

· Odbor organizačný a vnútornej správy (ďalej len „OOaVS“)

· Odbor školstva, mládeže a športu (ďalej len „OŠMaŠ“)

Na nasledovnom obrázku je graficky znázornená základná organizačná štruktúra MsÚ so zameraním na vyššie uvedené kľúčové odbory a ich referáty, ktoré majú zásadný podiel na zabezpečovaní činností súvisiacich so mzdovou agendou, najmä z pohľadu ich vecnej a procesnej účasti: 

1.1 MZDOVÝ PROCES – materské školy bez právnej subjektivity 

Spracovanie dochádzky a mzdovej agendy zamestnancov materských škôl bez právnej subjektivity prebieha so zreteľom na princíp viacstupňovej kontroly.

Na začiatku každého mesiaca predkladajú riaditeľky materských škôl alebo ich zástupkyne evidenciu dochádzky pedagogických a nepedagogických zamestnancov na personálny referát OOaVS zodpovednej zamestnankyni, ktorá zodpovedá za materské školy. Riaditeľky schvaľujú dochádzku pedagogických aj nepedagogických zamestnancov elektronicky, dochádzku samotných riaditeliek schvaľuje elektronicky vedúci OŠMaŠ.
Následne zamestnankyňa personálneho referátu vykoná prvotnú kontrolu údajov pred ich zaevidovaním do systému eHuman. Táto kontrola zahŕňa kompletné overenie dochádzkových údajov vrátane priepustiek a ďalších súvisiacich dokumentov. Po ukončení kontroly sú podklady odovzdané na referát mzdovej učtárne OE zamestnankyni zodpovednej za mzdy v materských školách, ktorá následne údaje zaeviduje do systému eHuman a spracuje ich na účely výpočtu miezd. 

Personálny referát preberá od riaditeliek materských škôl súvisiace podklady, pričom kontroluje údaje týkajúce sa nepedagogických zamestnancov, ako sú nadčasy a zastupovanie. 

Za štandardných okolností sa materské školy týmto spôsobom nekontrolujú, avšak mesto Trnava má dlhodobo zaužívaný systém viacstupňovej kontroly ako preventívne opatrenie na zvýšenie ochrany v oblasti mzdovej agendy.

V prípade nástupu nového zamestnanca do materskej školy je nevyhnutná jeho osobná návšteva na personálnom referáte OOaVS, ktorý následne zaeviduje údaje o novom zamestnancovi do systému eHuman. Zamestnankyňa referátu mzdovej učtárne OE doplní číslo účtu, zabezpečí podpis na tlačive „Vyhlásenie na uplatnenie nezdaniteľnej časti základu dane na daňovníka“ a skontroluje správnosť údajov pre zdravotnú poisťovňu. Po spracovaní sa nový zamestnanec automaticky zobrazí v systéme eHuman všetkým zamestnancom, ktorí sa podieľajú na mzdovom procese, čo je súčasťou systému viacstupňovej kontroly.

Tento postup je analogicky uplatňovaný aj na podmienky MsÚ, pričom jednotlivé úlohy vykonávajú iné zodpovedné osoby. V prípade potreby je zabezpečená ich vzájomná zastupiteľnosť.

1.2 MZDOVÝ PROCES – Mestský úrad v Trnave 

Zamestnankyne referátu mzdovej učtárne OE vykonávajú v systéme eHuman každý mesiac predbežnú kontrolu údajov ešte predtým, ako dostanú od vedúcich jednotlivých odborov schválené dochádzky ich zamestnancov. Táto fáza sa nazýva inicializácia systému a zameriava sa najmä na kontrolu dohodnutej zmluvnej mzdy (t. j. výšky uvedenej v dokumente „Oznámenie o výške a zložení zmluvnej mzdy“), bez započítania PN, dovoleniek a iných neprítomností. 

Vedúci jednotlivých odborov schvaľujú dochádzku zamestnancov prostredníctvom systému eHuman, následne ju vytlačia do papierovej formy, podpíšu a prvý pracovný deň nasledujúceho mesiaca doručia na referát mzdovej učtárne. Bez predloženia takto schválenej dochádzky a zároveň bez jej elektronického odsúhlasenia jednotlivými vedúcimi, nie je možné pristúpiť k spracovaniu miezd.

Referát mzdovej učtárne OE následne vykoná individuálnu kontrolu dochádzky každého zamestnanca MsÚ, či sú doručené všetky priepustky a v prípade že chýbajú, kontaktujú príslušné odbory. Uvedeným procesom sa zabezpečí dvojstupňové overenie údajov. V prípade zistenia nezrovnalostí systém eHuman automaticky vygeneruje chybový protokol. Po ukončení kontroly sa štandardne vyhotoví protokol potvrdzujúci správnosť spracovaných údajov.

Dochádzka sa posúva do ďalšej fázy spracovania keď sú odovzdané podklady za všetky odbory, skontrolované PN a položka „rozdiel“ nie je v mínusových hodnotách. Po preklopení dochádzky sa urobí prvý prepočet na MsÚ, aby sa do systému dotiahli všetky PN, lekári, dovolenky, a iné. Kontroluje sa stabilizačný príspevok, či sa dostal do miezd.

Referát mzdovej učtárne OE a referát personálny OOaVS majú v praxi zaužívané údaje zo systému eHuman zaznamenávať aj písomne do zošita na to určeného. Uvedené sa týka napr. odmien, sociálneho fondu, rekreačných poukazov, DDS, zrážok a iných.

Rekreačné príspevky a príspevky zo sociálneho fondu sú v kompetencii zamestnankyne referátu hospodárskej správy OOaVS, ktorá predkladá kompletné doklady vrátane príslušných tlačív referátu mzdovej učtárne OE za účelom ich spracovania a vyplatenia.

Za agendu cestovných príkazov (ďalej len „CP“) zodpovedá zamestnankyňa referátu účtovníctva a pokladničných operácií OE, ktorá v období medzi 20. a 27. kalendárnym dňom v mesiaci vyhotoví zoznam spracovaných CP, odošle ho prostredníctvom e-mailovej komunikácie referátu mzdovej učtárne OE a zároveň tieto podklady odovzdáva aj fyzicky v papierovej forme na ďalšie spracovanie a vyplatenie.

V prípade spracovania ročného zúčtovania preddavkov na daň z príjmov zo závislej činnosti fyzickej osoby, ktorá už nie je zamestnancom MsÚ, t. j. „neaktívneho zamestnanca“ je nevyhnutné ho najskôr vyhľadať v databáze neaktívnych zamestnancov a následne zmeniť jeho status na „aktívny zamestnanec“. Systém túto zmenu zaznamená a je viditeľná pre viacerých zamestnancov na jednotlivých zúčastnených referátoch na jednotlivých referátoch.
Ak počas trvania pracovného pomeru dôjde k zmene čísla bankového účtu zamestnanca, na ktorý je vyplácaná mzda a táto zmena nie je včas oznámená referátu mzdovej učtárne OE, banka automaticky vráti príslušnú platbu späť na účet zamestnávateľa a ten je následne povinný kontaktovať príslušného zamestnanca aby zmenu nahlásil.

Po uzavretí kontroly dochádzky a všetkých relevantných vstupných údajov je zahájený proces spracovania miezd.

Na základe vyššie opísaného postupu spracovania miezd možno konštatovať, že v rámci MsÚ je zavedený funkčný systém viacstupňovej a medziodborovej kontroly údajov, ktoré vstupujú do procesu výpočtu miezd. Tento systém prispieva k zabezpečeniu správnosti, úplnosti a spoľahlivosti spracovávaných údajov.

Do mzdového procesu sú zapojené viaceré odbory, konkrétne OE, OOaVS a OŠMaŠ a ich príslušné referáty, čím je zabezpečená koordinácia a kontrola na viacerých úrovniach.

1.3 MZDOVÝ PROCES – Mestská polícia v Trnave 

Zamestnankyne zodpovedné za mzdovú agendu a personalistiku príslušníkov Mestskej polície  (ďalej len „MsP“) vedú osobné spisy príslušníkov MsP. Pri nástupe nového zamestnanca je nevyhnutná jeho osobná účasť na personálnom referáte, čo je štandardný postup aj pri nástupe zamestnancov na MsÚ alebo do materských škôl bez právnej subjektivity.

Na konci každého mesiaca preberajú zamestnankyne MsP pre mzdovú agendu a personalistiku podklady o dochádzke od vedúcich referátov a následne ju ony samé kontrolujú a následne potvrdzujú v systéme e-Human (táto istá činnosť - konečné elektronické odsúhlasenie dochádzky, je na MsÚ v kompetencii vedúcich zamestnancov).

Uvedená situácia nie je upravená žiadnym interným predpisom, realizuje sa na základe zaužívanej praxe. Odsúhlasená dochádzka je následne odovzdaná na MsÚ na referát mzdovej učtárne.

Vo všeobecnosti  je možné konštatovať, že dochádzka sa považuje za súčasť riadenia pracovného času a plnenia úloh, čo spadá pod zodpovednosť nadriadeného, teda vedúceho. Vedúci vie posúdiť, či bol zamestnanec na pracovisku, alebo či je jeho neprítomnosť oprávnená. Personalistky majú rolu spracovateľa údajov, nie kontrolóra každodenného výkonu. Schválenie je podpisový akt, či už v písomnej alebo elektronickej podobe, ktorý má určité záväzné následky. Ak personalistky vidia nezrovnalosti, môžu ich signalizovať, ale formálne schválenie dochádzky by malo ostať v právomoci a zodpovednosti vedúcich.

 Z uvedených dôvodov a na základe vyššie uvedených kontrolou zistených skutočností kontrolná skupina odporúča vypracovať interný predpis tak, aby bola jednoznačne určená osoba, v postavení vedúceho, zodpovedná za schvaľovanie dochádzky príslušníkov MsP, a ktorá zároveň určí zástupcu v čase svojej neprítomnosti.

Všetkých neaktívnych zamestnancov je možné opätovne aktivovať. Táto skutočnosť sa zobrazí v systému eHuman aj zamestnankyniam referátu mzdovej učtárne OE a referátu personálneho OOaVS na MsÚ. Zodpovedné zamestnankyne na MsÚ majú v systéme eHuman prehľad o všetkých zamestnancoch – aktívnych aj neaktívnych – vrátane príslušníkov MsP. Naopak zamestnankyne zodpovedné za mzdy a personalistiku MsP vidia v systéme eHuman len „svojich“ zamestnancov.

Zodpovedné zamestnankyne za mzdovú agendu a personalistiku MsP neobdržia z referátu mzdového účtovníctva OE na MsÚ spätnú väzbu o vyplatenej výške mzdy zamestnancov MsP automaticky. Po spracovaní a vyplatení miezd si zodpovedné zamestnankyne za mzdovú agendu a personalistiku vyžiadajú mzdovú rekapituláciu, na základe ktorej overujú správnosť miezd, či boli mzdy vyplatené v správnej výške a či zodpovedajú počtu zamestnancov. 

Kontrolná skupina odporúča zaviesť systém spätnej väzby o vyplatenej výške mzdy zamestnancov MsP, ako aj  zamestnancov pracujúcich na dohody o prácach vykonávaných mimo pracovného pomeru, ktorý zabezpečí, že zamestnankyne zodpovedné za mzdy a personalistiku na MsP budú po vyplatení miezd pravidelne informované o výsledkoch výplat. Týmto spôsobom sa zabezpečí kontrola správnosti vyplatených miezd. 

1.4 POSLANCI, KOMISIE, VÝBORY MESTSKÝCH ČASTÍ

V zmysle odmeňovacieho poriadku funkcionárov mesta Trnava

· Členom komisií MZ - neposlancom sú priznané ročné odmeny podľa výsledkov ich práce na člena max. do výšky koeficientu 0,1 priemernej mesačnej mzdy v hospodárstve SR za predchádzajúci rok. O výške odmeny pre jednotlivé komisie rozhodne mestská rada. 

· Členom výborov mestských častí – neposlancom sú priznané ročné odmeny podľa výsledkov ich práce na člena max. do výšky koeficientu 0,05 priemernej mesačnej mzdy v hospodárstve SR za predchádzajúci rok, najviac pre 13 členov na jeden výbor mestskej časti. O výške odmeny jednotlivých výborov rozhodne mestská rada. 

V oboch prípadoch – pri komisiách MZ aj výboroch mestských častí prerozdeľuje členom priznané odmeny predseda, ktorý následne predkladá zoznam s navrhnutou výškou odmien zamestnancovi MsÚ, ktorý zabezpečuje spracovanie tejto agendy. Spracovanie zabezpečujú rozdielni zamestnanci – osobitne pre komisie MZ a osobitne pre výbory mestských častí. Zodpovedný zamestnanec odovzdá zoznam na referát mzdovej učtárne OE. Tento zoznam je podkladom k vyplateniu odmeny. 

V odôvodnených prípadoch môže mestská rada na návrh primátora primerane zvýšiť odmenu pre jednotlivé komisie MZ a VMČ až o 100%.

Po vyplatení odmien nie je v súčasnosti zabezpečené spätné informovanie zamestnancov organizačného referátu OOaVS o vyplatených odmenách,  čo môže predstavovať nedostatok v rámci kontrolného mechanizmu.

Na základe uvedeného (identifikovaná medzera medzi návrhom a realizáciou) preto kontrolná skupina odporúča zaoberať sa zlepšením danej situácie napríklad aj tým, aby po spracovaní a vyplatení odmien bol zaslaný report zamestnancovi zodpovednému za spracovanie agendy odmeňovania členov komisií MZ a výborov mestských častí - neposlancov.

1.5 UKONČENIE PRACOVNÉHO POMERU 

Údaje týkajúce sa ukončenia pracovného pomeru sa zaznamenávajú do systému eHuman, ktorý je členený na dve samostatné časti:

1. personálnu časť,

2. mzdovú, pričom prístup do mzdovej časti má výlučne referát mzdovej učtárne.

Personálny referát v systéme eHuman zaeviduje ukončenie pracovného pomeru, zabezpečí odhlásenie zamestnanca z registra poistencov Sociálnej poisťovne a príslušnej zdravotnej poisťovne a o tejto skutočnosti informuje referát mzdovej učtárne – osobne aj prostredníctvom e-mailovej komunikácie.

Následne si referát mzdovej učtárne overí, že bol daný zamestnanec presunutý do databázy neaktívnych zamestnancov. Vzhľadom na to, že mzdy sa spracúvajú spätne za predchádzajúce obdobie, referát mzdovej učtárne si tohto zamestnanca vyhľadá v databáze neaktívnych zamestnancov a dočasne zmení jeho status na „aktívny“ pre účely účtovníctva a výkazníctva. Informácia o tom, či je zamestnanec vedený ako aktívny alebo neaktívny, je viditeľná pre všetky osoby s oprávneným prístupom do systému. Podľa vyjadrenia povinnej osoby prebieha v rámci tejto agendy aj vzájomná komunikácia s príslušnými poisťovňami.

1.6 ROZPOČET MIEZD 

Rozpočet miezd za MsÚ ako celok je zostavovaný na základe výstupov z platovej inventúry. Zodpovedná zamestnankyňa referátu hospodárskej správy priebežne spracúva evidenciu v tabuľkovej forme podľa jednotlivých organizačných útvarov, v ktorej sleduje stav funkčných miest a predpokladané mzdové výdavky na nasledujúce rozpočtové obdobie. V rámci prípravy rozpočtu miezd sa vykonáva kalkulácia predpokladaných výdavkov na odmeny, odstupné a iné personálne výdavky, vrátane tvorby plnej rezervy na účely vyplácania príspevkov na rekreáciu a príspevku na športovú činnosť dieťaťa zamestnanca. 

Po úvodnom spracovaní je následne návrh rozpočtu predložený na odbor ekonomický, ktorý upravuje jednotlivé položky mzdového rozpočtu. 

Zamestnanec referátu hospodárskej správy OOaVS zodpovedá za prípravu rozpočtu v rozsahu hrubých miezd a počas roka zabezpečuje pravidelné monitorovanie čerpania rozpočtu a na konci rozpočtového obdobia realizuje viacnásobnú kontrolu správnosti a úplnosti údajov.

Rozpočet materských škôl bez právnej subjektivity zostavuje zodpovedný zamestnanec referátu financovania a rozpočtu škôl a školských zariadení OŠMaŠ MsÚ, na základe platovej inventúry, ktorá je poskytnutá od zodpovednej zamestnankyne z personálneho referátu.

Rozpočet MsP pripravuje sekretariát náčelníka MsP na základe platovej inventúry, predloženej zodpovednými zamestnankyňami pre mzdovú agendu a personalistiku. Tieto podklady sú následne postúpené na ďalšie spracovanie na MsÚ. 
1.7 DOHODY O PRÁCACH VYKONÁVANÝCH MIMO PRACOVNÉHO POMERU 

Za agendu dohôd o prácach vykonávaných mimo pracovného pomeru (ďalej len “dohody“) zodpovedá referát hospodárskej správy OOaVS, ktorý eviduje v systéme nových zamestnancov na dohody a pravidelne každý mesiac fyzicky odovzdá kompletnú dokumentáciu na referát mzdovej učtárne OE. 

Referát mzdovej učtárne OE nie je oprávnený vykonať zaevidovanie výšky odmeny v systéme bez predloženia písomne uzatvorenej dohody spolu s nasledovnými prílohami: 

· Príloha č. 1 - „Podklad k vypracovaniu dohody o prácach vykonávaných mimo pracovného pomeru“, 

· Príloha č. 2 - „Osobný dotazník zamestnanca pracujúceho na dohodu o prácach vykonávaných mimo pracovného pomeru“,

· Príloha č. 3 – „Evidencia pracovného času“.

Zamestnanci gestorských odborov zodpovední za zadanie a dohľad nad prácami vykonávanými na základe dohody predložia na referát hospodárskej správy OOaVS vyššie uvedenú Prílohu č. 1 a Prílohu č. 2, na základe ktorých zamestnanec referátu hospodárskej správy OOaVS prihlási zamestnanca na dohodu do registra poistencov Sociálnej poisťovne a príslušnej zdravotnej poisťovne pred vznikom pracovnoprávneho vzťahu, najneskôr pred začatím výkonu práce. Následne pripraví návrh dohody a v spolupráci s gestorským odborom zabezpečí jej podpísanie. 

Z registra poistencov je zamestnanec na dohodu odhlásený zamestnancom referátu hospodárskej správy OOaVS najneskôr do ôsmich dní od zániku poistenia, t. j. skončenia pracovnoprávneho vzťahu. Skončením pracovnoprávneho vzťahu sa príslušný zamestnanec na dohodu stáva súčasťou databázy neaktívnych zamestnancov. 

Evidenciu pracovného času za jednotlivých zamestnancov (nových aj starých) na dohodu doručí gestorský odbor na referát mzdovej učtárne na spracovanie mzdy.

Celý tento proces si vyžaduje verifikáciu oprávnenosti vypracovania dohody zo strany štyroch príslušných osôb na tlačive „Podklad k vypracovaniu dohody o prácach vykonávaných mimo pracovného pomeru“, a to nasledovne:

1. verifikácia zodpovedným zamestnancom – zodpovedný referent,

2. súhlas vedúceho zamestnanca – vedúci zamestnanec,

3. odporučil na schválenie – prednostka MsÚ,

4. schválil – primátor ako štatutárny zástupca.

V čase výkonu kontroly už mala povinná osoba v platnosti Príkaz primátora mesta č. 3/2025 „Smernica o postupe pri uzatváraní dohôd o prácach vykonávaných mimo pracovného pomeru“, účinná od 1.2.2025 a ktorá bola vydaná za účelom zabezpečenia jednotného postupu pri uzatváraní dohôd a odborného plnenia všetkých činností spojených s dohodami. 

Na základe vyššie uvedených informácií o tom ako fungujú jednotlivé procesy mzdovej agendy v kontrolovanom subjekte, navrhla kontrolná skupina vzor kontrolného listu, ktorý je možné využiť v rámci prevencie a predchádzania vzniku nezrovnalostí. Tento proces je možné realizovať buď v pravidelne sa opakujúcich intervaloch, alebo v rámci operatívnej požiadavky vedenia na jeho vykonanie, v závislosti od rozhodnutia povinnej osoby s poukazom na potrebu  a dôležitosť riadenia rizík.

Návrh kontrolného „CHECKLISTU“ pre odhaľovanie rizík tzv. „mŕtvych duší“:

2. Kontrola dodržiavania mzdových nárokov a vyplácania miezd zamestnancom so zameraním na dodržiavanie všeobecne záväzných právnych predpisov,  interných noriem a zmluvných podmienok

V zmysle § 4 ods. 4 zákona č. 523/2004 Z. z. rozpočtových pravidlách verejnej správy  a o zmene a doplnení niektorých zákonov v znení neskorších predpisov (ďalej len „zákon o rozpočtových pravidlách verejnej správy“) „V rozpočte verejnej správy, pri sledovaní plnenia rozpočtu verejnej správy a pri pohyboch na účtoch finančných aktív sa uplatňuje rozpočtová klasifikácia, podľa ktorej sa jednotne určujú a triedia príjmy a výdavky rozpočtu verejnej správy vrátane ich vecného vymedzenia, a finančné operácie s finančnými aktívami. Rozpočtovú klasifikáciu tvorí druhová klasifikácia, organizačná klasifikácia, ekonomická klasifikácia a funkčná klasifikácia. Funkčná klasifikácia sa používa najmä na účely medzinárodného porovnávania výdavkov verejnej správy podľa funkcií verejnej správy; funkčnú klasifikáciu ustanovuje osobitný predpis. Druhovú klasifikáciu, organizačnú klasifikáciu a ekonomickú klasifikáciu ustanovuje opatrenie, ktoré vydá ministerstvo financií a ktoré sa vyhlasuje uverejnením oznámenia o jeho vydaní v Zbierke zákonov Slovenskej republiky. Povinnosť uplatňovať rozpočtovú klasifikáciu sa vzťahuje na všetky subjekty verejnej správy.“
Ministerstvo financií Slovenskej republiky vydalo Opatrenie Ministerstva financií Slovenskej republiky číslo MF/010175/2004-42 z 8. decembra 2004, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie (ďalej len „Opatrenie MF SR“) a Metodické usmernenie Ministerstva financií Slovenskej republiky k č. MF/010175/2004-42 a vysvetlivky k ekonomickej klasifikácii rozpočtovej klasifikácie (ďalej len „Metodické usmernenie MF SR“).

V nasledujúcej tabuľke sú uvedené bežné výdavky zo sumárnej zostavy výkazu FIN 1-12 k 31.12. za roky 2024, 2023, 2022, 2021 a 2020, ktorá porovnáva schválený rozpočet a skutočné plnenie rozpočtu k 31.12. príslušného roka. Uvedené bežné výdavky sú rozpísané podľa kódov ekonomickej klasifikácie rozpočtovej klasifikácie (ďalej len „EKRK“) v zmysle Opatrenia MF SR a Metodického usmernenia MF SR na: 

610 – Mzdy, platy, služobné príjmy a ostatné osobné vyrovnania

620 – Poistné a príspevok do poisťovní

	 
	EKRK (610)
	EKRK (620)
	SPOLU 

EKRK 610 + 620 

	 
	IV. kvartál
	IV. kvartál
	IV. kvartál

	 
	Schválený rozpočet
	Skutočnosť k 31.12.
	Schválený rozpočet
	Skutočnosť k 31.12.
	Schválený rozpočet
	Skutočnosť k 31.12.

	2024
	7 824 349,00
	8 626 033,34
	3 002 284,00
	3 482 370,06
	10 826 633,00
	12 108 403,40

	2023
	7 060 343,00
	7 341 470,80
	2 693 032,00
	2 911 415,34
	9 753 375,00
	10 252 886,14

	2022
	6 291 671,00
	6 480 508,54
	2 430 177,00
	2 543 732,72
	8 721 848,00
	9 024 241,26

	2021
	6 260 102,00
	6 139 126,04
	2 329 670,00
	2 464 570,57
	8 589 772,00
	8 603 696,61

	2020
	6 763 636,00
	5 840 913,82
	2 678 429,00
	2 203 008,11
	9 442 065,00
	8 043 921,93


	 
	EKRK (610)
	EKRK (620)

	 
	I. kvartál
	I. kvartál

	 
	Schválený rozpočet
	Skutočnosť k 31.3.
	Schválený rozpočet
	Skutočnosť k 31.3.

	2025
	8 516 916,94
	1 962 238,29
	3 524 403,80
	784 948,71


Grafické znázornenie údajov z tabuliek je uvedené v nasledujúcich grafoch:

Porovnanie bežných výdavkov schváleného rozpočtu a čerpania k 31.12. rozdelené SAMOSTATNE podľa kódov EKRK: 

610 – Mzdy, platy, služobné príjmy a ostatné osobné vyrovnania

620 – Poistné a príspevok do poisťovní 

Porovnanie bežných výdavkov schváleného rozpočtu a čerpania k 31.12. SPOLU hodnoty pod kódmi EKRK: 

610 – Mzdy, platy, služobné príjmy a ostatné osobné vyrovnania

620 – Poistné a príspevok do poisťovní

Kontrolná skupina si na účely kontroly vyžiadala od povinnej osoby platovú inventúru, ktorá bola zároveň podkladom pre výber kontrolnej vzorky zamestnancov, za nasledovné obdobia:

· január 2025 a súvisiace obdobia,

· september až december 2024 a súvisiace obdobia,

· jún až december 2023 a súvisiace obdobia.

Zodpovedné zamestnankyne personálneho referátu OOaVS predložili kontrolnej skupine platovú inventúru zamestnancov MsÚ a platovú inventúru štyroch materských škôl bez právnej subjektivity.

Zodpovedné zamestnankyne pre mzdovú agendu a personalistiku MsP predložili platovú inventúru príslušníkov MsP. 

Zodpovedné zamestnankyne referátu mzdovej učtárne OE na MsÚ predložili kontrolnej skupine mzdové listy štatutárnych zástupcov, zamestnancov MsÚ, príslušníkov Mestskej polície, zamestnancov štyroch materských škôl, poslancov mestského zastupiteľstva a  zamestnancov pracujúcich na základe dohôd. 

KONTROLA MZDOVEJ AGENDY ZAMESTNANCOV MSÚ 

Povinná osoba má v platnosti „PORIADOK ODMEŇOVANIA zamestnancov Mesta Trnava“ (ďalej len „poriadok odmeňovania“), ktorý nadobudol účinnosť 1.6.2023.

Podľa Čl. 2 ods. 1 poriadku odmeňovania „Poriadok odmeňovania upravuje mzdové podmienky a systém odmeňovania zamestnancov v pracovnom pomere so zamestnávateľom.“

Podľa Čl. 2 ods. 2 poriadku odmeňovania „Poriadok odmeňovania sa nevzťahuje na odmeňovanie: 

a) zamestnancov, ktorí sú zaradení v škole a v školskom zariadení bez právnej subjektivity v zriaďovateľskej pôsobnosti Mesta Trnava,

b) fyzických osôb, s ktorými mesto založilo pracovnoprávne vzťahy podľa § 223 a súv. Zákonníka práce,

c) účinkujúcich na občianskych obradoch mesta.“

Kontrolná skupina si na účely kontroly náhodným výberom na základe úsudku kontrolóra  vybrala zo zoznamu zamestnancov uvedených v platovej inventúre MsÚ:

· všetkých zamestnancov odborov: Odbor verejného obstarávania, Kancelária primátora, Kancelária prednostu, Odbor majetkový, Odbor právny, Odbor školstva, mládeže a športu, Odbor komunálnych služieb, Odbor komunikácie a vzťahov s verejnosťou, Odbor strategického plánovania a projektového manažmentu,

· 10 zamestnancov z odborov: Odbor ekonomický, Odbor dopravy, Odbor sociálnych vecí, Odbor organizačný a vnútornej správy, Odbor stavebný a životného prostredia, Odbor územného rozvoja a koncepcií. 

Kontrolná skupina si následne vyžiadala osobné spisy vybranej vzorky zamestnancov jednotlivých odborov. Z dôvodu citlivosti údajov v osobných spisoch zamestnancov bola kontrola tejto agendy vykonávaná priamo na personálnom referáte OOaVS, ktorý tieto spisy vedie. Kontrolou boli overené údaje o základnej zložke mzdy, pohyblivej zložke mzdy a zmluvnej mzde, uvedené v dokumente „Oznámenie o výške a zložení zmluvnej mzdy“, platnom pre kontrolované obdobie. Tento dokument bol súčasťou osobných spisov zamestnancov. Uvedené údaje boli následne porovnané s údajmi evidovanými v systéme e-Human, t. j. s údajmi uvedenými v platovej inventúre. Kontrolou bolo zistené, že údaje týkajúce sa vybranej vzorky zamestnancov boli vo vzájomnom súlade, s výnimkou jedného prípadu, ktorý je podrobnejšie popísaný nižšie v texte. 

Za účelom preverenia zistených nedostatkov si kontrolná skupina vyžiadala od povinnej osoby osobný spis predmetného zamestnanca. Z dokumentu „Oznámenie o výške a zložení zmluvnej mzdy“, ktorý nadobudol účinnosť 1.7.2024 vyplynulo, že zamestnancovi bola určená zmluvná mzda vo výške 2 200,00 eur, ktorá sa skladala zo základnej zložky mzdy vo výške 1 716,00 eur a pohyblivej zložky mzdy vo výške 484,00 eur.

Z predloženej platovej inventúry za mesiac september 2024 vyplynulo, že zmluvná mzda síce predstavovala sumu 2 200,00 eur, avšak jej štruktúra bola odlišná — skladala sa zo základnej zložky mzdy vo výške 1 573,00 eur a pohyblivej zložky mzdy vo výške 626,00 eur.

Kontrolou výplatnej pásky za mesiac september 2024 bolo zistené, že zamestnancovi bola vyplatená zmluvná mzda vo výške 2 200,00 eur, pričom jej zloženie zodpovedalo údajom z platovej inventúry za mesiac september 2024 (základná zložka mzdy vo výške 1 573,00 eur a pohyblivá zložka mzdy vo výške 626,00 eur), ale nezodpovedalo údajom uvedeným v dokumente „Oznámenie o výške a zložení zmluvnej mzdy“, účinnom od 1.7.2024.

Následnou kontrolou mzdového listu za rok 2024 bolo preukázané, že rovnaký nesúlad sa týkal aj mesiacov júl a august 2024. S účinnosťou od 1.10.2024 došlo k zmene zmluvnej mzdy, po ktorej už vyplácaná mzda zodpovedala údajom uvedeným v dokumente „Oznámenie o výške a zložení zmluvnej mzdy“ a údajom z platovej inventúry za mesiac október 2024.

K dokumentu „Oznámenie o výške a zložení zmluvnej mzdy“, ktorý bol účinný od 1.7.2024 bol priložený aj dokument „Návrh na zmenu výšky pohyblivej zložky mzdy“, s účinnosťou od 1.7.2024, v ktorom bola navrhnutá zmena pohyblivej zložky mzdy z pôvodnej výšky 427,00 eur na 484,00 eur. Uvedený dokument bol podpísaný prednostkou MsÚ a primátorom mesta, avšak chýbali na ňom podpisy zodpovednej osoby personálneho referátu OOaVS a vedúceho OOaVS. Súčasne na dokumente chýbal údaj, kedy bola overená správnosť uvedených údajov a dopad na aktuálny rozpočet mesta Trnava. 

Kontrolná skupina na základe vyššie uvedených skutočností konštatuje, že v platovej inventúre za mesiace júl, august a september 2024 nebola správne zaznamenaná štruktúra zmluvnej mzdy. Rozdelenie medzi základnú a pohyblivú zložku mzdy uvedené v platovej inventúre nezodpovedalo údajom v platnom dokumente „Oznámenie o výške a zložení zmluvnej mzdy“ platnom v mesiacoch júl, august a september. Aj napriek skutočnosti, že celková výška zmluvnej mzdy bola vyplatená správne, nesprávna evidencia jej jednotlivých zložiek predstavuje nesúlad so skutočným stavom, t. j. so zmluvne dohodnutými podmienkami.

Kontrolné zistenie č. 1: V jednom prípade vo vybranej vzorke zamestnancov určenej na kontrolu sa údaje o štruktúre zmluvnej mzdy evidované v systéme, t. j. údaje uvedené v platovej inventúre, nezhodovali s údajmi o štruktúre zmluvnej mzdy uvedenými v dokumente „Oznámenie o výške a zložení zmluvnej mzdy“, čo nebolo v súlade s „Návrhom na zmenu výšky pohyblivej zložky mzdy“ odsúhlasenej primátorom mesta a tiež s údajmi v samotnom „Oznámení o výške a zložení zmluvnej mzdy“ rovnako podpísaným primátorom mesta.

Na základe zistenej skutočnosti kontrolná skupina odporúča, aby sa pri vyhotovovaní platových dekrétov, resp. dokladov s názvom „Oznámenie o výške a zložení zmluvnej mzdy“, a hlavne aj pri následnom zadávaní údajov do systému, zaviedol kontrolný mechanizmus na princípe tzv. „štyroch očí“, s cieľom minimalizovať riziko vzniku chýb, a tým sa zabezpečil súlad údajov o štruktúre zmluvnej mzdy v platovej inventúre so skutočným stavom uvedeným v Návrhu na zmenu výšky pohyblivej zložky mzdy odsúhlaseným primátorom mesta a následnej aj v samotnom „Oznámení o výške a zložení zmluvnej mzdy“. 

Základná finančná kontrola bola vykonaná dňa 28.6.2024 na dokumente „Oznámenie o výške a zložení zmluvnej mzdy“, účinnom od 1.7.2024, a to zamestnancom personálneho referátu OOaVS a vedúcim zamestnancom OOaVS. Ako vyplýva z predložených dokladov, zodpovedný zamestnanec personálneho referátu OOaVS uvedením svojho mena, priezviska, dátumu overenia a výroku, že finančnú operáciu alebo jej časť je možné vykonať, deklaroval, že finančná operácia je v súlade okrem iného aj s rozpočtom, s uvedením čísla konkrétneho programu rozpočtu (16).

Podľa § 7 ods. 2 zákona o finančnej kontrole „Základnú finančnú kontrolu vykonáva štatutárny orgán orgánu verejnej správy alebo ním určený vedúci zamestnanec orgánu verejnej správy a zamestnanec zodpovedný za rozpočet, verejné obstarávanie, správu majetku alebo za iné odborné činnosti podľa povahy finančnej operácie alebo jej časti podľa rozhodnutia štatutárneho orgánu verejnej správy. Ak je orgánom verejnej správy obec a nemôže zabezpečiť vykonanie základnej finančnej kontroly svojimi zamestnancami, vykonáva základnú finančnú kontrolu starosta a aspoň jedna iná fyzická osoba, ktorú schvaľuje obecné zastupiteľstvo uznesením.“

Samotná základná finančná kontrola predstavuje primárnu kontrolu, ktorá sa viaže na finančnú operáciu alebo jej časť a na vecnú zodpovednosť. Ide o vecnú zodpovednosť zamestnanca, ktorý vykonáva základnú finančnú kontrolu ako prvá osoba a následne vedúci zamestnanec alebo štatutár.  Základná finančná kontrola je viazaná na finančnú operáciu. Prvým krokom pre riadne vykonanie základnej finančnej kontroly je preto náležité identifikovanie finančnej operácie a ak ide o komplexnú finančnú operáciu, tak aj jej prípadných častí. Osoba vykonávajúca  základnú finančnú kontrolu teda nemusí  overovať súlad finančnej operácie alebo jej časti so všetkými skutočnosťami podľa § 6 ods. 4 zákona o finančnej kontrole, ale len tých, ktoré sú z hľadiska povahy finančnej operácie alebo jej časti a zároveň aj cieľa finančnej kontroly relevantné. Zároveň ani nie je potrebné, aby boli tieto skutočnosti uvedené na doklady súvisiacom s finančnou operáciou alebo jej časťou. Avšak v Internom predpise je potrebné jasne zadefinovať, ktoré skutočnosti podľa § 6 ods. 4 zákona o finančnej kontrole má tá ktorá vecne zodpovedná osoba vo vzťahu ku konkrétnej finančnej operácii alebo jej časti overiť a to tak, aby táto mohla niesť náležitú zodpovednosť za riadne a včasné overenie.

V uvedenom prípade nebola základná finančná kontrola v časti overenia jej súladu s rozpočtom mesta vykonaná zamestnankyňou referátu hospodárskej správy OOaVS, ktorá je zodpovedná za rozpočet miezd, ale zamestnankyňou personálneho referátu OOaVS, čo nebolo v súlade s § 7 ods. 2 zákona o finančnej kontrole.

Podrobnosti k výkonu základnej finančnej kontroly sú uvedené nižšie v texte.

Kontrolné zistenie č. 2: Základná finančná kontrola na dokumente „Oznámenie o výške a zložení zmluvnej mzdy“, ktorá bola podľa priloženého dokladu zameraná aj na overenie súladu pripravovanej finančnej operácie s rozpočtom mesta nebola v tejto časti vykonaná zamestnancom zodpovedným za rozpočet miezd, čo nebolo v súlade s § 7 ods. 2 zákona o finančnej kontrole.


V nadväznosti na uvedené kontrolná skupina odporúča v internom predpise týkajúcom sa výkonu základnej finančnej kontroly podrobne rozpracovať v nadväznosti na konkrétne podmienky mesta ustanovenia zákona o finančnej kontrole, a to tak, aby text interného predpisu obsahoval podrobný návod k výkonu základnej finančnej kontroly. Nie je žiadúce, aby bol text zákona iba mechanicky prevzatý, kontrolná skupina odporúča zamerať obsah interného predpisu na praktickú stránku, na konkrétne činnosti a procesy na MsÚ a s nimi súvisiace náležité nastavenie výkonu základnej finančnej kontroly. Odporúčame pomôcť si pri vypracovávaní interného predpisu tzv. procesnými mapami znázorňujúce hlavné činnosti za jednotlivé odbory a referáty, ktoré určujú a graficky znázorňujú fázy procesov. Zadefinovanie a grafické znázornenie procesov a určenie jednotlivých fáz nastavených procesov, ku ktorým sa vzťahuje výkon základnej finančnej kontroly, je vhodným nástrojom na zamedzenie potenciálnych rizík spojených s opomenutím výkonu základnej finančnej kontroly, resp. s jej nesprávnym výkonom.

Súčasťou kontroly bolo aj preverenie procesu vyplácania odmien zamestnancom MsÚ. Vedúci príslušného odboru pri priznávaní odmien vypĺňa dokument s názvom „Návrh na odmenu zamestnancovi“, ktorý je následne založený do osobného spisu konkrétneho zamestnanca. Tento dokument bol kontrolnou skupinou použitý ako podklad pri overovaní správnosti výšky priznanej odmeny. Za účelom overenia správnosti skutočne vyplatených odmien boli na vzorke zamestnancov porovnané návrhy s údajmi uvedenými v mzdových listoch, konkrétne v položke „odmeny“. 

Údaje z mzdových listov boli následne porovnané s príkazmi na úhradu, t. j. s reálnymi platbami zaslanými na bankové účty zamestnancov, aby sa overil súlad medzi mzdovou evidenciou a skutočným vyplateným stavom. Kontrolou neboli zistené žiadne nedostatky. 

KONTROLA  MZDOVEJ  AGENDY  ZAMESTNANCOV  MATERSKÝCH  ŠKÔL

Pedagogickí a nepedagogickí zamestnanci materských škôl sú odmeňovaní podľa zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov. 

Kontrolná skupina si náhodným výberom na základe úsudku kontrolóra vybrala z predloženej platovej inventúry vzorku 7 zamestnancov z každej z nasledovných materských škôl bez právnej subjektivity:

· Materská škola, V jame,

· Materská škola, Hodžova 40, 

· Materská škola, Vajanského 3,

· Materská škola, T. Tekela 1.
Kontrolná vzorka zahŕňala pedagogických aj nepedagogických zamestnancov. Kontrolou boli preverené údaje o tarifnom plate, príplatkoch a funkčnom plate, ktoré boli porovnané s platovými dekrétmi, resp. s dokumentom „Oznámenie o výške a zložení funkčného platu“, vedený v osobných spisoch pedagogických a nepedagogických zamestnancov na personálnom referáte OOaVS. 

Kontrolná skupina preverila skutočne vyplatené  mzdy pedagogických a nepedagogických zamestnancov materských škôl za obdobie vybrané na základe úsudku kontrolóra, konkrétne išlo o mesiace november 2023, október 2024 a január 2025. V rámci kontroly boli preverené údaje uvedené v mzdových listoch za príslušný mesiac, ktoré boli následne porovnané s údajmi o vyplatených mzdách podľa príkazov na úhradu a výpisov z bankových účtov za príslušné obdobia. Na základe vykonanej kontroly kontrolná skupina konštatovala, že neboli zistené žiadne nedostatky. 

KONTROLA  MZDOVEJ  AGENDY  PRÍSLUŠNÍKOV  MESTSKEJ  POLÍCIE 

Kontrolná skupina si náhodným výberom na základe úsudku kontrolóra vybrala z údajov uvedených v platovej inventúre 40 príslušníkov MsP. Následne boli vyžiadané osobné spisy vybraných príslušníkov MsP, ktoré boli preverené priamo v kancelárii zamestnankýň mzdovej a personálnej agendy MsP, ktoré mali na starosti mzdovú a personálnu agendu. Kontrolou boli preverené údaje týkajúce sa základnej zložky mzdy, pohyblivej zložky mzdy a zmluvnej mzdy, uvedené v dokumente s názvom „Oznámenie o výške a zložení zmluvnej mzdy“, platnom pre príslušné kontrolované obdobie, ktoré boli následne porovnané na údaje uvedené v platovej inventúre. Uvedený dokument bol súčasťou osobných spisov príslušníkov MsP, ktoré sú vedené v kancelárii zamestnankýň zodpovedných za mzdovú a personálnu agendu na MsP. 

Kontrolná skupina na základe vykonanej kontroly konštatuje, že vo všetkých 40 preverovaných prípadoch bol preukázaný úplný súlad medzi skutočným stavom a údajmi uvedenými v systéme. 

Kontrolná skupina preverila skutočne vyplatené mzdy príslušníkov MsP za obdobie vybrané na základe úsudku kontrolóra, konkrétne išlo o mesiace november 2023, september 2024 a január 2025. V rámci kontroly boli preverené údaje uvedené v mzdových listoch, ktoré boli následne porovnané s údajmi o vyplatených mzdách podľa príkazov na úhradu a výpisov z bankových účtov za príslušné obdobia. Na základe vykonanej kontroly kontrolná skupina konštatovala, že neboli zistené žiadne nedostatky.

KONTROLA  DOHÔD  O PRÁCACH  VYKONÁVANÝCH  MIMO  PRACOVNÉHO  POMERU

Dohody o prácach vykonávaných mimo pracovného pomeru upravuje zákon č. 311/2001 Z. z. Zákonník práce v z. n. p. (ďalej len „zákonník práce“) v ustanoveniach § 223 až 228a. 
Podľa § 223 ods. 1 zákonníka práce „Zamestnávateľ môže na plnenie svojich úloh alebo na zabezpečenie svojich potrieb výnimočne uzatvárať s fyzickými osobami dohody o prácach vykonávaných mimo pracovného pomeru (dohodu o vykonaní práce, dohodu o pracovnej činnosti a dohodu o brigádnickej práci študentov), ak ide o prácu, ktorá je vymedzená výsledkom (dohoda o vykonaní práce) alebo ak ide o príležitostnú činnosť vymedzenú druhom práce (dohoda o pracovnej činnosti, dohoda o brigádnickej práci študentov).“

V nasledujúcej tabuľke sú uvedené údaje z rozpočtového informačného systému o položke ekonomickej klasifikácie rozpočtovej klasifikácie 367027 – Odmeny zamestnancov mimo pracovného pomeru, v zmysle Opatrenia MF SR a Metodického usmernenia MF SR. Údaje sa týkajú   schváleného rozpočtu, upraveného rozpočtu a skutočne čerpaných bežných výdavkov na dohody k 31.12. za roky 2020 až 2024: 

	 
	Schválený rozpočet
	Upravený rozpočet
	Skutočnosť k 31.12.

	2024
	354 080,00
	457 334,47
	402 870,01

	2023
	248 429,00
	467 647,88
	443 240,26

	2022
	208 944,00
	363 130,00
	299 496,01

	2021
	161 364,00
	562 582,00
	478 117,72

	2020
	142 293,00
	355 621,00
	258 888,20

Na základe vyššie uvedených údajov možno konštatovať, že v medziročnom porovnaní výdavkov na dohody dochádzalo k postupnému nárastu schváleného rozpočtu, pričom najvyššie čerpanie bolo zaznamenané v roku 2021. Uvedené navýšenie bolo spôsobené riešením situácie  v súvislosti s pandémiou COVID-19.

Kontrolná skupina sa nezamerala na preverovanie obsahových náležitostí dohôd, keďže táto oblasť bola predmetom kontroly „Kontrola dohôd o prácach vykonávaných mimo pracovného pomeru na Mestskom úrade v Trnave“ realizovanej v predchádzajúcom období. Zároveň Najvyšší kontrolný úrad Slovenskej republiky (ďalej len „NKÚ“) vykonal u povinnej osoby kontrolu „Využívanie dohôd o prácach vykonávaných mimo pracovného pomeru v samospráve“, ktorej predmetom bolo preverenie uzatvárania dohôd a plnenia dohodnutých podmienok a vyhodnotenie opodstatnenosti a účelnosti využívania zamestnancov na dohody. 

Podľa § 224 ods. 2 písm. d) zákonníka práce „Na základe uzatvorených dohôd podľa § 223 je zamestnávateľ povinný viesť evidenciu uzatvorených dohôd o prácach vykonávaných mimo pracovného pomeru v poradí, v akom boli uzatvorené.“

Kontrolná skupina si od povinnej osoby vyžiadala evidenciu dohôd uzatvorených v rokoch 2023, 2024 a v januári 2025. Zodpovedná zamestnankyňa referátu hospodárskej správy OOaVS predložila kontrolnej skupine elektronicky vedenú evidenciu uzatvorených dohôd. Kontrolná skupina si na základe úsudku kontrolóra vybrala tie dohody, ktoré boli uzatvorené so zamestnancami MsÚ v trvalom pracovnom pomere a zároveň boli platné v kontrolovanom období, s výnimkou dohôd  týkajúcich sa roznosu oznámení o voľbách do Národnej rady Slovenskej republiky v roku 2023. 

Podľa § 224 ods. 2 písm. e) zákonníka práce „Na základe uzatvorených dohôd podľa § 223 je zamestnávateľ povinný viesť evidenciu pracovného času zamestnancov, ktorí vykonávajú prácu na základe dohody o brigádnickej práci študentov a dohody o pracovnej činnosti, tak, aby bol zaznamenaný začiatok a koniec časového úseku, v ktorom zamestnanec vykonával prácu, a viesť evidenciu vykonanej práce u zamestnancov, ktorí vykonávajú prácu na základe dohody o vykonaní práce, tak, aby v jednotlivých dňoch bola zaznamenaná dĺžka časového úseku, v ktorom sa práca vykonávala.“

Kontrolou bolo preverené, či došlo k skutočnému vyplateniu dohodnutej odmeny. Na preukázanie tejto skutočnosti povinná osoba predložila samostatné mzdové listy vzťahujúce sa na jednotlivé dohody. Súčasťou kontroly bola aj evidencia pracovného času zamestnancov, ktorí mali počas kontrolovaného obdobia uzatvorených viacero dohôd. Výška vyplatenej odmeny bola porovnaná s údajmi uvedenými v predložených mzdových listoch.

Kontrolná skupina na základe vyššie uvedených skutočností konštatuje, že dohodnuté podmienky boli riadne dodržané, t. j. vyplatené odmeny zodpovedali dohodnutým sumám aj skutočne odpracovanému času.

V už spomínanej predchádzajúcej kontrole dohôd uzatváraných mimo pracovného pomeru na MsÚ bola zistená skutočnosť, že evidencia dochádzky je realizovaná v tzv. „papierovej forme“, rovnaká situácia pretrvávala aj počas súčasnej kontroly. Keďže cieľom tejto kontroly je preveriť systém a zistiť, či obsahuje nedostatky, resp. či niekde existuje priestor na zlepšenie a tiež vzhľadom k početnosti dohôd a zvyšovaniu výdavkov v súvislosti s nimi a v neposlednom rade aj vzhľadom na to, že s niektorými zamestnancami v trvalom pracovnom pomere bolo v priebehu roka uzatvorených viacero dohôd, kontrolná skupina odporúča zaviesť systém elektronickej evidencie dochádzky zamestnancov, s ktorými povinná osoba uzatvorí dohody.  Kontrolná skupina odporúča s poukazom na nasledovné výhody tohto riešenia:

· oddelené sledovanie hodín - elektronický systém umožňuje zaznamenávať odpracované hodiny samostatne pre pracovný pomer a pre dohody bez manuálneho prepisovania,

· automatické prepojenie dochádzky s mzdovým systémom znižuje riziko, že sa hodiny pomiešajú a vzniknú nezrovnalosti,

· prehľad a kontrola pri kombinovaných úväzkoch – elektronická evidencia jasne a okamžite umožňuje zistiť kedy a v rámci ktorého pracovného úväzku bol zamestnanec v práci.


Na potrebu zavedenia elektronickej evidencie dochádzky poukázal v rámci kontroly aj NKÚ SR.

ZÁKLADNÁ  FINANČNÁ  KONTROLA 

Podľa § 7 ods. 1 zákona o finančnej kontrole „Základnou finančnou kontrolou je orgán verejnej správy povinný overovať vždy súlad každej finančnej operácie alebo jej časti so skutočnosťami uvedenými v § 6 ods. 4 na príslušných stupňoch riadenia.“

Podľa § 7 ods. 3 zákona o finančnej kontrole: „Osoby podľa odseku 2 vykonávajúce základnú finančnú kontrolu potvrdzujú na doklade súvisiacom s finančnou operáciou alebo jej časťou súlad so skutočnosťami uvedenými v § 6 ods. 4 uvedením svojho mena a priezviska, podpisu, dátumu vykonania základnej finančnej kontroly a uvedením vyjadrenia, či

a) finančnú operáciu alebo jej časť možno vykonať alebo nemožno vykonať,

b) vo finančnej operácii alebo jej časti možno pokračovať alebo nemožno pokračovať alebo

c) poskytnuté plnenie treba vymáhať alebo poskytnuté plnenie nie je potrebné vymáhať, ak sa finančná operácia alebo jej časť už vykonala.“

Podľa § 6 ods. 3 písm. a) zákona o finančnej kontrole „Cieľom finančnej kontroly je zabezpečiť najmä dodržiavanie hospodárnosti, efektívnosti, účinnosti a účelnosti pri hospodárení s verejnými financiami a realizácii finančnej operácie alebo jej časti.“

V zmysle Metodického usmernenie sekcie auditu a kontroly Ministerstva financií SR č. MF/006646/2022-1411 platného od 22.9.2022 k finančnej kontrole vykonávanej podľa zákona č. 357/2015 Z. z. o finančnej kontrole a audite a o zmene a doplnení niektorých zákonov v z. n. p. (ďalej len „metodické usmernenie MF SR“) sa podľa charakteru finančnej operácie pri potvrdzovaní vykonania základnej finančnej kontroly uvedie jedno z vyjadrení (v jeho pozitívnom alebo negatívnom variante) vzhľadom na zistený súlad/nesúlad overovanej finančnej operácie alebo jej časti so skutočnosťami podľa ustanovenia § 6 ods. 4 zákona o finančnej kontrole, resp. v praxi sa môžu na krycom liste uviesť všetky vyjadrenia a vyškrtnú sa tie, ktoré sú irelevantné vzhľadom na vykonané overenie.

Kontrolná skupina skontrolovala vykonávanie základnej finančnej kontroly na všetkých predložených dohodách a dodatkoch k predmetným dohodám a na vybraných dokladoch „Oznámenie o výške a zložení zmluvnej mzdy“. 


Kontrolou bolo zistené, že k 4  dohodám o vykonaní práce uzatvoreným v roku 2023 povinná osoba uzatvorila „Dohodu o zmene obsahu Dohody o vykonaní práce“, pričom pri tejto finančnej operácii nevykonala ZFK a neoverila tak jej súlad so skutočnosťami uvedenými v § 6 ods. 4, čím nepostupovala v súlade s ustanovením § 7 ods. 1 zákona o finančnej kontrole.

Kontrolné zistenie č. 3: Povinná osoba nevykonala základnú finančnú kontrolu na 4 „Dohodách o zmene obsahu Dohody o vykonaní práce“, čím nepostupovala v súlade s ustanovením § 7 ods. 1 zákona o finančnej kontrole.

K predloženým dohodám o pracovnej činnosti za rok 2024 týkajúcich sa doručovania zásielok pochádzajúcich z činnosti zamestnávateľa mesta Trnava bol priložený doklad o vykonaní ZFK s názvom „Základná finančná kontrola – Doručovanie zásielok pochádzajúcich z činnosti zamestnávateľa Mesto Trnava“ na obdobie vykonávania prác 02.01.2024 – 31.12.2024. Predmetné dohody boli uzatvorené na obdobie od 02.01.2024 do 31.12.2024. Na doklade o vykonaní ZFK  bol uvedený dátum 7.12.2024. Z uvedeného vyplýva, že povinná osoba vykonala ZFK až po uzavretí Dohody o pracovnej činnosti, čím nepostupovala v súlade s ustanovením § 7 ods. 1 zákona o finančnej kontrole.

Kontrolné zistenie č. 4: Tým, že povinná osoba v dvoch prípadoch vykonala základnú finančnú kontrolu až po uzatvorení dohôd o pracovnej činnosti, nepostupovala v súlade s ustanovením § 7 ods. 1 zákona o finančnej kontrole. 
Kontrolou bolo zistené, že na dvoch dohodách z tých, ktoré boli vybraté ku kontrole, uzatvorených s vedúcim zamestnancom, bola základná finančná kontrola vykonaná zamestnancom zodpovedným za túto činnosť a samotným vedúcim odboru, s ktorým boli predmetné dohody uzatvorené. Zároveň bolo doložené ďalšie tlačivo s vykonaním základnej finančnej kontroly k týmto dohodám, s rovnakým dátumom jej vykonania, avšak namiesto vedúceho zamestnanca vykonanie základnej finančnej kontroly potvrdil zástupca vedúceho zamestnanca. Doloženie dvoch dokladov o vykonaní základnej finančnej kontroly pôsobilo zmätočne, a preto nevedela kontrolná skupina posúdiť, ktorá základná finančná kontrola je relevantná pre danú finančnú operáciu.

Kontrolná skupina na základe vykonanej kontroly odporúča zvážiť zavedenie elektronického systému na vykonávanie základnej finančnej kontroly, ktorý môže prispieť k zefektívneniu interných procesov a ich transparentnosti, pričom prínosy sa dajú charakterizovať nasledovne:

· rýchlosť a prehľadnosť (doklady sa dajú skontrolovať a schváliť bez fyzického presunu, vyznačenie vykonania je možné urobiť ihneď po doručení podkladov, ľahšie sa sleduje stav, v akom štádiu je kontrola)

· úspora papiera a archivácia (všetko ostáva v elektronickej podobe, čo znižuje náklady na tlač, archív je vyhľadateľný)

· transparentnosť a spätná dohľadateľnosť (systém zaznamenáva kto a kedy kontrolu vykonal, eliminuje sa riziko, že sa dokumenty stratia)

· bezpečnosť a súlad s legislatívou (možnosť nastaviť prístupové práva iba pre tých, ktorí majú oprávnenie)

Zákon o finančnej kontrole je normatívny právny akt, ktorý vychádza z transpozície európskeho práva a je dôležitý z hľadiska používania a poskytovania verejných financií. Cieľom základnej finančnej kontroly je zabezpečiť, aby sa z vecnej stránky zodpovedné osoby riadne zaoberali finančnou operáciou alebo jej časťou, t. j. aby overili všetky skutočnosti, ktoré sú pre finančnú operáciu alebo jej časť v danom čase relevantné a následne, aby potvrdili, že náležité overenie súladu vykonali a na jej výsledok majú dostatočnú evidenciu. 

Kontrola akou je aj táto nie je typickou kontrolou súladu zistených skutočností so všeobecne záväznými právnymi predpismi a internými aktmi riadenia. Ide o tzv. kontrolu výkonnosti s prístupom orientovaným na systém, ktorý preveruje správne fungovanie systému v určitej oblasti. Ide tu o hodnotenie aspektov výkonnosti, ktorými je kombinácia troch komponentov: hospodárnosti, efektívnosti a účinnosti, inak povedané, preverovať, či sa vykonávajú správne veci a či sa tie správne veci vykonávajú správne. Dôležitosť sústredenia kontroly aj na to, či je vykonávaná základná finančná kontrola a ak áno, tak akým spôsobom, je preto zásadná najmä s poukazom na zameranie tejto kontroly, ktorým je systém vyplácania miezd. Zákon o finančnej kontrole, podľa ktorého je cieľom finančnej kontroly zabezpečiť najmä dodržiavanie hospodárnosti, efektívnosti, účinnosti a účelnosti pri hospodárení s verejnými financiami a realizácii finančnej operácie alebo jej časti len potvrdzuje tieto skutočnosti. 

Pri tejto kontrole výkonnosti zameranej na skúmanie systému je síce faktom, že bolo v rámci kontroly konštatované nedodržanie zákona o finančnej kontrole v tých prípadoch, ktoré správa z kontroly popisuje, ale veľmi dôležité sú tu následné kroky zo strany povinnej osoby, ktoré by mali byť realizované, aby sa systém vylepšil tak, aby k daným nedostatkom už neprichádzalo. Z uvedeného dôvodu kontrolná skupina navrhuje viacero odporúčaní, ktorých prijatím a uplatňovaním môže byť tento cieľ splnený.

Zistené nedostatky:

Kontrolné zistenie č. 1: V jednom prípade vo vybranej vzorke zamestnancov určenej na kontrolu sa údaje o štruktúre zmluvnej mzdy evidované v systéme, t. j. údaje uvedené v platovej inventúre, nezhodovali s údajmi o štruktúre zmluvnej mzdy uvedenými v dokumente „Oznámenie o výške a zložení zmluvnej mzdy“, čo nebolo v súlade s „Návrhom na zmenu výšky pohyblivej zložky mzdy“ odsúhlasenej primátorom mesta a tiež s údajmi v samotnom „Oznámení o výške a zložení zmluvnej mzdy“ rovnako podpísaným primátorom mesta.

Kontrolné zistenie č. 2: Základná finančná kontrola na dokumente „Oznámenie o výške a zložení zmluvnej mzdy“, ktorá bola podľa priloženého dokladu zameraná aj na overenie súladu pripravovanej finančnej operácie s rozpočtom mesta nebola v tejto časti vykonaná zamestnancom zodpovedným za rozpočet miezd, čo nebolo v súlade s § 7 ods. 2 zákona o finančnej kontrole.

Kontrolné zistenie č. 3: Povinná osoba nevykonala základnú finančnú kontrolu na 4 „Dohodách o zmene obsahu Dohody o vykonaní práce“, čím nepostupovala v súlade s ustanovením § 7 ods. 1 zákona o finančnej kontrole.

Kontrolné zistenie č. 4: Tým, že povinná osoba v dvoch prípadoch vykonala základnú finančnú kontrolu až po uzatvorení dohôd o pracovnej činnosti, nepostupovala v súlade s ustanovením § 7 ods. 1 zákona o finančnej kontrole. 

Odporúčania na nápravu zistených nedostatkov a na odstránenie príčin ich vzniku:

Ku kontrolnému zisteniu č. 1: Pri zadávaní údajov z dokumentu „Oznámenie o výške a zložení zmluvnej mzdy“ do systému dbať na to, aby boli zadávané údaje totožné s údajmi v dokumente.

Ku kontrolnému zisteniu č. 2: Pri vykonávaní základnej finančnej kontroly dôsledne dodržiavať ustanovenie § 7 ods. 2 zákona o finančnej kontrole.

Ku kontrolnému zisteniu č. 3 a 4: Pri vykonávaní základnej finančnej kontroly dôsledne dodržiavať ustanovenie § 7 ods. 1 zákona o finančnej kontrole.

Ďalšie odporúčania:

1. Vypracovať interný predpis tak, aby bola jednoznačne určená osoba, v postavení vedúceho, zodpovedná za schvaľovanie dochádzky príslušníkov MsP, a ktorá zároveň určí zástupcu v čase svojej neprítomnosti.

2. Zaviesť systém spätnej väzby o vyplatenej výške mzdy zamestnancov MsP, ako aj zamestnancov pracujúcich na dohody o prácach vykonávaných mimo pracovného pomeru, ktorý zabezpečí, že zamestnankyne zodpovedné za mzdy a personalistiku na MsP budú po vyplatení miezd pravidelne informované o výsledkoch výplat. 

3. Zaoberať sa zlepšením danej situácie napríklad aj tým, aby po spracovaní a vyplatení odmien bol zaslaný report zamestnancovi zodpovednému za spracovanie agendy odmeňovania členov komisií MZ a výborov mestských častí - neposlancov.

4. Aby sa pri vyhotovovaní platových dekrétov, resp. dokladov s názvom „Oznámenie o výške a zložení zmluvnej mzdy“, a hlavne aj pri následnom zadávaní údajov do systému, zaviedol kontrolný mechanizmus na princípe tzv. „štyroch očí“, s cieľom minimalizovať riziko vzniku chýb, a tým sa zabezpečil súlad údajov o štruktúre zmluvnej mzdy v platovej inventúre so skutočným stavom uvedeným v Návrhu na zmenu výšky pohyblivej zložky mzdy odsúhlaseným primátorom mesta a následnej aj v samotnom „Oznámení o výške a zložení zmluvnej mzdy“. 

5. V internom predpise týkajúcom sa výkonu základnej finančnej kontroly podrobne rozpracovať v nadväznosti na konkrétne podmienky mesta ustanovenia zákona o finančnej kontrole, a to tak, aby text interného predpisu obsahoval podrobný návod k výkonu základnej finančnej kontroly. Nie je žiadúce, aby bol text zákona iba mechanicky prevzatý. Kontrolná skupina odporúča zamerať obsah interného predpisu na praktickú stránku, na konkrétne činnosti a procesy na MsÚ a s nimi súvisiace náležité nastavenie výkonu základnej finančnej kontroly. Odporúčame pomôcť si pri vypracovávaní interného predpisu tzv. procesnými mapami znázorňujúce hlavné činnosti za jednotlivé odbory a referáty, ktoré určujú a graficky znázorňujú fázy procesov. Zadefinovanie a grafické znázornenie procesov a určenie jednotlivých fáz nastavených procesov, ku ktorým sa vzťahuje výkon základnej finančnej kontroly, je vhodným nástrojom na zamedzenie potenciálnych rizík spojených s opomenutím výkonu základnej finančnej kontroly, resp. s jej nesprávnym výkonom.

6. Zaviesť systém elektronickej evidencie dochádzky zamestnancov, s ktorými povinná osoba uzatvorí dohody.

7. S poukazom na nasledovné výhody tohto riešenia:

· oddelené sledovanie hodín - elektronický systém umožňuje zaznamenávať odpracované hodiny samostatne pre pracovný pomer a pre dohody bez manuálneho prepisovania,

· automatické prepojenie dochádzky s mzdovým systémom znižuje riziko, že sa hodiny pomiešajú a vzniknú nezrovnalosti,

· prehľad a kontrola pri kombinovaných úväzkoch – elektronická evidencia jasne a okamžite umožňuje zistiť kedy a v rámci ktorého pracovného úväzku bol zamestnanec v práci.

8. Zvážiť zavedenie elektronického systému na vykonávanie základnej finančnej kontroly, ktorý môže prispieť k zefektívneniu interných procesov a ich transparentnosti
Návrh správy z kontroly bol prerokovaný a doručený na oboznámenie povinnej osobe dňa 19.8.2025. Povinná osoba nepodala v stanovenom termíne do 31.8.2025 námietky k zisteným nedostatkom, navrhnutým odporúčaniam, k lehote na predloženie písomného zoznamu prijatých opatrení a k lehote na splnenie prijatých opatrení. Správa z kontroly bola vyhotovená dňa 1.9.2025. Povinnej osobe bola uložená lehota na predloženie písomného zoznamu prijatých opatrení do 15.9.2025 a lehota na splnenie prijatých opatrení: trvale. Kontrola bola ukončená v súlade so zákonom o finančnej kontrole dňom odovzdania správy z kontroly povinnej osobe dňa 1.9.2025. 

Kontrola č. 14/2025

Kontrola hospodárenia a nakladania s pohľadávkami mesta na Mestskom úrade v Trnave. Cieľom kontroly je overiť objektívny stav kontrolovaných skutočností a ich súlad so všeobecne záväznými právnymi predpismi a vnútornými aktmi riadenia so zameraním na dodržiavanie zákonnosti, hospodárnosti a efektívnosti pri hospodárení s pohľadávkami mesta. Povinnou osobou je Mestský úrad v Trnave, Trhová 3, Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:

1. Legislatívna úprava a interné normy

2. Pohľadávky mesta 
3. Inventarizácia pohľadávok 

V súčasnosti je kontrola v štádiu rozpracovanosti.

Kontrola č. 15/2025

Kontrola dodržiavania zmluvných podmienok vyplývajúcich zo Zmluvy o službách vo verejnom záujme vo vnútroštátnej pravidelnej mestskej autobusovej doprave na území mesta Trnava vrátane kontroly podkladov k vyúčtovaniu výkonov za rok 2024. Cieľom kontroly je zistiť správnosť vyúčtovania finančných prostriedkov poskytnutých z rozpočtu mesta na zabezpečenie dopravnej obslužnosti na území mesta linkami mestskej autobusovej dopravy, overiť objektívny stav kontrolovaných skutočností a ich súlad so zmluvnými podmienkami vyplývajúcimi zo Zmluvy o službách vo verejnom záujme vo vnútroštátnej pravidelnej mestskej autobusovej doprave na území mesta Trnava. Povinnou osobou je ARRIVA Trnava a.s., Nitrianska 5, Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:

1. Zmluva o službách vo verejnom záujme vo vnútroštátnej pravidelnej mestskej autobusovej doprave na území mesta Trnava v znení platných dodatkov pre rok 2024.
2. Kontrola ekonomickej oprávnenosti úplných vlastných nákladov a výnosov podľa položiek dopravcu za rok 2024 - porovnanie zmluvne dohodnutých podmienok so skutočnosťou.

V súčasnosti je kontrola v štádiu rozpracovanosti.


